แฟนธ่อมออฟเดอะดาร์กเวิร์ล
DarthWriter
## ตอนที่ 1 การจากไปและการกำเนิดใหม่

____ภาพหญิงสาวงดงามที่นอนอยู่บนเตียง พร่ำพูดบางสิ่งบางอย่างด้วยน้ำเสียงแผ่วเบา กอดทารกพลางร้องไห้อย่างเศร้าโศกจนหยาดน้ำตาร่วงหล่นลงมาเป็นสายกระทบใบหน้าเด็กน้อยในอ้อมแขน ภาพหญิงสาวในชุดผ้าคลุมอุ้มพาทารกเดินทางด้วยรถม้าเป็นระยะทางไกล วางตะกร้าทารกลงบนหน้าโบสถ์พร้อมจดหมายที่วางอยู่บนตัวเด็กน้อยด้วยอาการเศร้าโศกและสะอื้นไห้ เสียงกรีดร้องโวยวายที่ดังขึ้นหน้าโบสถ์ยามเช้า ทุกสิ่งกลายเป็นเพียงภาพความฝันที่สลายไปยามเช้าดั่งหมอกควัน
....
____แพขนตาหนาเปิดขึ้นในความมืดมิดเงียบงัน แฟนธ่อมลืมตาตื่นขึ้นมาจากฝันเช่นเดิมอีกครั้ง เด็กชายสูดลมหายใจเข้าลึกเต็มปอด อากาศหนาวเย็นเสียดกระดูกถูกสูดเข้าผ่านจมูกแพร่กระจายไปทั่วร่างกายเด็กชาย อากาศหนาวเหน็บติดลบทำให้สมองของแฟนธ่อมตื่นเต็มที่ โดยที่ไม่จำเป็นต้องล้างหน้าหรือดื่มกาแฟแต่อย่างใด
____แฟนธ่อมรู้ตัวทันทีว่าเขาฝันถึงเรื่องเก่าๆอีกครั้ง เรื่องที่ฝันก็ยังคงเป็นเรื่องเดิม ในวันที่แฟนธ่อมได้ถือกำเนิดขึ้นมาบนโลกใบนี้นั้น เขาเกิดภายในห้องใต้ดินอับชื้นมืดมิดที่ไร้แสงไฟ มารดาของเขาถูกรุมล้อมด้วยผู้ทำคลอดประมาณ 5 คน แฟนธ่อมยังจำวันแรกบนโลกใบนี้ของเขาได้ดี มารดาเอาแต่พร่ำพูดคำว่า 'แฟนธ่อม' ไม่หยุด และยังพูดอะไรอีกมากมายที่เขาจำไม่ได้ เนื่องจากในเวลานั้นเขาอยู่ในสภาพของเด็กทารกที่พึ่งคลอด โดยปกติบุคคลที่เคยมีลูกมาก่อนจะเข้าใจดีว่าชั่วโมงแรกๆที่เด็กพึ่งคลอด พวกเขาหรือเธอจะยังไม่ลืมตา แต่ในวันนั้นแฟนธ่อมก็พึ่งได้รับรู้ถึงความลับอีกอย่าง แม้แต่เสียงทารกก็แทบไม่ได้ยิน แต่หลังจากผ่านมาหลายปีเขาก็จำได้ในที่สุด คำๆหนึ่งที่มารดาพูดย้ำไม่หยุดคือ 'ขอโทษด้วยลูกรัก แม่รักลูก แม่และพ่อของลูกเรารักลูกมาก'
____นี่เป็นความฝันที่แม้ผ่านมาเป็นเวลาเกือบ 5 ปีแล้ว แต่แฟนธ่อมก็ยังคงฝันถึงมันบ้างในบางครั้ง และจำมันได้อย่างเลือนลาง
____สายตาของแฟนธ่อมกวาดมองผ่านความมืดมิดภายในห้องนอนรวม เขาก็รู้ทันทีว่าเขาอยู่ในโลกแห่งความเป็นจริงแล้ว เหนือหัวของเขาแทบจะอยู่ติดเพดาน เนื่องจากแฟนธ่อมนอนอยู่บนเตียงสองชั้น เขาพักอาศัยอยู่ในโบสถ์แห่งหนึ่งในกรุงเมโทรไลท์ เมโทรไลท์เป็นเมืองหลวงของอาณาจักรออโรร่า โบสถ์ที่แฟนธ่อมอยู่คือมหาวิหารแห่งแสง มหาวิหารแห่งแสงเป็นหนึ่งในศาสนาหลักประจำอาณาจักรออโรร่า
____แฟนธ่อมย้อนนึกไปถึงวันที่เขาตายและเกิดใหม่ เดิมทีเขาคือหนึ่งในสายลับขั้นสุดยอดของประเทศมหาอำนาจแห่งหนึ่งบนโลก ชื่อเดิมของเขาถูกลบออกจากรายชื่อบุคคลบนโลกไม่ว่าจะในแง่มุมหรือความเกี่ยวข้องใดก็ตาม เขาได้กลายเป็นบุคคลไร้ตัวตน เขามีหลายใบหน้าและมีชื่อปลอมนับพัน แต่โค้ดเนมของเขาก็คือ 'แฟนธ่อม' แล้วนั่นก็ได้กลายเป็นชื่อที่ศัตรูและพันธมิตรของเขารู้จัก เขาสามารถทำได้ทุกอย่าง พูดได้หลายภาษา แฮกระบบคอมพิวเตอร์ได้ง่ายดาย ขับยานพาหนะได้หลากหลายประเภท ไม่ว่าจะเป็น รถยนต์ มอเตอร์ไซต์ เครื่องบินรบ รถถัง และ เรือดำน้ำ กระทั่งรถเทรลเลอร์เขาก็สามารถขับได้ แม้ตัวตนของเขาจะไม่เคยเป็นที่เปิดเผยต่อสาธารณะ แต่เขาได้สร้างผลงานไว้ให้กับประเทศชาติและมีส่วนร่วมในการหยุดยั้งสงครามหลายต่อหลายครั้ง
____ทว่าสิ่งที่แฟนธ่อมได้รับกลับเป็นลูกกระสุนเงินที่ถูกยิงเข้าใส่ด้านหลัง หากเป็นเพียงกระสุนปืนไม่กี่นัดเขาคงหลบได้ แต่แฟนธ่อมกลับถูกระดมยิงด้วยเครื่องยิงปืนกลเลเซอร์อัตโนมัติที่ถูกควบคุมด้วยเอไอเสมือนมนุษย์ สถานที่สุดท้ายแห่งชีวิตของเขา ก็คือสำนักงานใหญ่ของเขานั่นเอง
____แฟนธ่อมไม่เข้าใจว่าทำไมเขาถึงถูกกระทำเช่นนั้นหลังจากสร้างผลงานยิ่งใหญ่ เขาได้มอบชีวิตให้แด่ประเทศชาติไปแล้ว อันที่จริงต่อให้ประเทศแม่บอกว่าต้องการให้แฟนธ่อมไปตายที่ไหนเขาก็ยินดี โชคร้ายที่ลูกกระสุนปืนได้ตัดขั้วหัวใจและกล่องเสียงของเขาไปแล้ว มันทำให้แฟนธ่อมไม่อาจถามหัวหน้าของเขาถึงสาเหตุของการสังหารเขาในครั้งนี้ ภาพสุดท้ายในสายตาของแฟนธ่อมจึงเป็นสายตาอันแสนเย็นชาของหัวหน้าของเขา ซึ่งที่จริงแล้วหัวหน้าของเขาคนนั้นก็คือน้องชายของแฟนธ่อมเอง ในเวลานั้นหัวใจของแฟนธ่อมก็เย็นชาเหมือนในเวลานี้
____ไม่น่าเชื่อว่าเมื่อตายไป เขาได้เกิดใหม่เหมือนดั่งนกฟีนิกซ์ แต่แฟนธ่อมแค่ไม่เข้าใจว่าด้วยผลงานที่เขาทุ่มเทแด่ประเทศชาติมากมาย ทำไมมันไม่ได้ทำให้เขาได้เข้าสู่ดินแดนของพระเจ้าและได้รับการพักผ่อนเสียที สิ่งที่เขาพบกลับเป็นอากาศหนาวเย็นสุดขั้วรอบตัว และมารดาของเขาที่ร้องไห้ตลอดเวลา
____หลังจากผ่านการเดินทางด้วยรถม้าหลายวัน ตลอดเวลาท้องฟ้ามีแต่เมฆหนาและความมืดมิด ในที่สุดเด็กทารกก็ถูกนำมาวางไว้หน้าวิหารเซนท์มารีอาอย่างน่าประหลาดใจ ในยามที่พึ่งเกิด แฟนธ่อมย่อมไม่สามารถรับรู้ถึงกาลเวลาได้ แต่ทักษะการสังเกตและการคำนวณระยะทาง เป็นทักษะขั้นพื้นฐานในพื้นฐานของสายลับ นั่นทำให้แฟนธ่อมรับรู้ได้ว่ารถม้าคันที่นำพาเขาไปนั้น เดินทางเป็นเวลาหลายวัน ออกจากหลายเมือง วิ่งผ่าน หมู่บ้าน ป่า และ ภูเขา เป็นระยะทางไกล สุดท้ายพวกเขานำร่างเด็กทารกไปวางไว้หน้าตัวอาคารโบสถ์เซนต์มารีอาด้วยความจงใจ
____เหตุผลที่แฟนธ่อมเชื่อว่าพวกเขาจงใจกระทำเช่นนั้น เพราะตลอดหลายวันของการเดินทาง การที่รถม้าวิ่งผ่านหลายเมืองนั้น ไม่ว่าอย่างไรก็ต้องพบโบสถ์อื่น ๆ หลายโบสถ์ พวกเขาสามารถทิ้งแฟนธ่อมไว้ที่โบสถ์ใดก็ได้ หากพวกเขาแค่เพียงอยากจะทอดทิ้งเด็กทารกสักคนมันไม่จำเป็นต้องทำอะไรที่มันวุ่นวายมากถึงเพียงนี้ แต่พวกเขากลับเจาะจงที่จะเดินทางเข้าสู่เมืองหลวง ทั้งยังนำเด็กทารกมาวางไว้หน้าประตูโบสถ์ยามเช้ามืด
____หากเป็นเด็กทารกคนอื่นคงไม่มีทางจดจำและรับรู้เรื่องราวทั้งหมดตั้งแต่เกิดได้ แต่แฟนธ่อมจำได้ทั้งสิ้น ทุกสิ่งที่มารดาและคนรับใช้ของมารดาเหล่านั้น นำเขาไปทิ้งไว้หน้าโบสถ์ด้วยความตั้งใจของพวกเขา อีกทั้งในจดหมายยังเน้นย้ำไว้ด้วยว่าชื่อของเด็กทารกคือ 'แฟนธ่อม' เขาไม่รู้ว่ามันบังเอิญหรือเป็นความจงใจของโชคชะตา แต่นั่นกลับเป็นโค้ดเนมหรือฉายาเดิมของเขา
____เวลาผ่านไปเกือบ 5 ปีแต่แฟนธ่อมรู้สึกเหมือนว่ายาวนานนับ 500 ปี ผู้คนมักว่ากันว่าเวลาที่มีความสุขเวลามักผ่านไปไวเสมอ เช่นนั้นในเวลานี้ตัวเขาคงไม่รู้สึกเป็นสุขนัก วิหารเซนต์มารีอายอมรับเขาไว้ในการอุปการะในที่สุด ไม่แปลกที่จะเป็นเช่นนั้น เพราะวิหารเซนต์มารีอาแห่งนี้เป็นทั้ง โบสถ์ โรงพยาบาล โรงเรียน และ สถานเลี้ยงเด็กกำพร้า
____หากว่ากันตามจริง วิหารแห่งนี้มีสถานะเป็นวิหารระดับสูงอยู่ภายใต้ศาสนามหาวิหารแห่งแสง วิหารเซนต์มารีอามีบิชอปของมหาวิหารแห่งแสงประจำการอยู่ 1 คน บาทหลวง 5 คน ซิสเตอร์ 10 คน และเด็กกำพร้าอีกนับร้อยคน นอกจากนั้นยังมีอโคไลท์และโนวิซอีกหลายคน
____นี่คือสถานที่ที่แฟนธ่อมเติบโตขึ้นมา บิชอป , บาทหลวง และซิสเตอร์ส่วนใหญ่ใจดี แต่สำหรับคนอื่นนั้นไม่ใช่ แม้จะเป็นโบสถ์แห่งศรัทธาที่มีรายรับสูงและได้รับการบริจาคมากมายทุกวัน แต่เนื่องจากผู้คนในโบสถ์ที่มากเกินไป และความโลภของผู้คนที่ไม่เคยเพียงพอ พวกเด็กๆจึงมันจะแอบแก่งแย่งกันลับหลัง ไม่ว่าจะเป็นการแย่งชิงอาหาร , เสื้อผ้า , สิ่งของมีค่า หรือแม้กระทั่งการแก่งแย่งความดีความชอบ พวกเด็กกำพร้ามักจะพยายามทุกวิถีทางเพื่อให้ตนเป็นที่รัก พวกเขาต้องการถูกมองเห็นอยู่ในสายตาของบิชอปและเหล่าซิสเตอร์ในโบสถ์
____แต่ว่าแฟนธ่อมไม่จำเป็นต้องพยายามอะไร แฟนธ่อมฉายแววความฉลาดตั้งแต่เยาว์วัย เขาสามารถเรียนรู้การพูดได้ตั้งแต่สัปดาห์แรกๆที่มาอยู่ที่โบสถ์ เด็กชายสามารถซึมซับทุกความรู้รอบตัวได้ราวกับเป็นฟองน้ำกลืนกินคลื่นมหาสมุทร ไม่เพียงแค่นั้น แฟนธ่อมยังเป็นคนที่รู้ว่าจะทำอย่างไรถึงจะทำให้ผู้ใหญ่ชอบได้ ที่ร้ายกาจที่สุดคือแฟนธ่อมหน้าตาน่ารักมาก ผู้คนส่วนใหญ่แม้แต่เหล่าสานุศิษย์ก็มักจะชื่นชมรูปลักษณ์หน้าตาของแฟนธ่อมก่อนเป็นอันดับแรก เขาเองก็ได้เห็นหน้าตาของตนเมื่อได้รับอนุญาตให้เข้าไปส่องกระจกในห้องของบิชอป เมื่อได้เห็นแฟนธ่อมก็ค่อนข้างแปลกใจ ผิวที่ละเอียดและเส้นผมราวแพรไหมสีเงินนั้นสมควรไปอยู่บนเรือนร่างของเด็กสาวคนอื่นมากกว่าอยู่บนร่างกายเด็กชาย


## ตอนที่ 2 ความเจ็บปวดที่ต้องแบกรับ

____การเป็นคนหน้าตาดีไม่ค่อยเหมาะสำหรับสายลับเท่าไร คุณสมบัติที่ยอดเยี่ยมสำหรับการเป็นสายลับคือ หน้าตาต้องดูธรรมดาที่สุดและไม่โดดเด่นเลย นั่นทำให้แฟนธ่อมรู้สึกไม่ค่อยพอใจสักเท่าไร ดูเหมือนว่าเขาจะไม่สามารถกลับไปทำงานอาชีพเดิมของเขาได้อีกต่อไป
____แต่โชคร้าย ดูเหมือนว่าการที่แฟนธ่อมเป็นที่รักของเหล่าซิสเตอร์และบาทหลวง จะไม่เป็นที่พอใจนักของเพื่อนร่วมโบสถ์ เมื่อไม่มีเหล่าซิสเตอร์และบาทหลวงในโบสถ์อยู่ในบริเวณสายตา แฟนธ่อมมักจะถูกเด็กกำพร้าที่โตกว่ากลั่นแกล้งทำร้ายเสมอ อย่างเบาก็คือโดนพูดจาดูถูกถากถาง อย่างกลางก็โดนขโมยอาหารและของใช้ส่วนตัว อย่างหนักคือโดนทำร้ายร่างกาย
____ตั้งแต่เด็ก แฟนธ่อมมักจะมีร่องรอยฟกช้ำจากการถูกทำร้ายเสมอ กระนั้นแฟนธ่อมก็ไม่ค่อยได้รับการใส่ใจจากเหล่าซิสเตอร์และบาทหลวงภายในโบสถ์เท่าใดนัก พวกเขาใจดีและอ่อนโยน แต่สุดท้ายพวกเขาก็ไม่ได้รักและห่วงใยเด็กๆเหมือนดั่งพ่อแม่แท้ๆของบุตร
____การทะเลาะวิวาทเป็นเรื่องที่ปกติธรรมดาในโบสถ์แห่งนี้ หากไม่มีการทำร้ายกันถึงตาย พวกบิชอปและคนอื่นๆก็จะไม่ออกหน้ามาปกป้องเด็กคนไหน อีกอย่างการเลือกปกป้องเด็กกำพร้าคนใดคนหนึ่ง จะไม่เพียงไม่ทำให้เรื่องจบลง แต่จะเป็นการเติมเชื้อไฟให้เหล่าเด็กกำพร้าเกลียดกันมากยิ่งขึ้นกว่าเดิม สุดท้ายผลลัพธ์อาจจะกลายเป็นสงครามย่อมๆภายในโบสถ์ที่เดิมทีมันเคยสงบสุข เหตุผลเช่นนั้นทำให้เหล่าซิสเตอร์และบาทหลวงมักจะปล่อยปละละเลยเรื่องราวความรุนแรงที่เกิดขึ้นภายในสถานที่ศักดิ์สิทธิ์ของพระเจ้าแห่งนี้เสมอ แฟนธ่อมเองก็รู้เรื่องนี้ดี แม้เขาจะบอบช้ำและเจ็บปวดมากเพียงใด เขาก็จะเก็บมันไว้ในใจไม่นำไปฟ้องบิชอป แม้หลายครั้งจะหมายความว่า เด็กน้อยจำเป็นต้องเก็บความเจ็บปวดจากอาการกระดูกหักไว้เพียงคนเดียวก็ตาม
.......
____เนื่องจากแฟนธ่อมเคยเป็นสายลับขั้นสุดยอด เขาจึงเคยได้รับการฝึกฝนศาสตร์หลากหลายแขนงที่ไม่สามารถหาเรียนได้จากคลาสเรียนทั่วไป นอกเหนือจากวิชาการต่อสู้ขั้นสูง ที่แฟนธ่อมเคยได้ผ่านหลายหลักสูตรร่วมกับพวกหน่วยรบพิเศษแล้ว เขายังเคยได้เรียนวิชาภาษาศาสตร์และการถอดรหัสอีกด้วย วิชาเหล่านี้มีประโยชน์มากสำหรับการแฝงตัวในต่างประเทศและการจารกรรมข้อมูลทางไซเบอร์ โชคดีหนึ่งในภาษาที่แฟนธ่อมเคยเรียนมันเป็นภาษาทางการที่ใช้กันอยู่ในอาณาจักรออโรร่าในปัจจุบัน อันที่จริงต้องบอกว่ามันเป็นภาษาของประเทศแม่เขาเอง ฉะนั้นภาษาออโรร่าจึงง่ายดายสำหรับแฟนธ่อมที่จะเรียนรู้
____ที่สำคัญคือโลกใบนี้มีเวทมนตร์ แม้จะเป็นส่วนน้อยมาก แต่ก็มีผู้คนส่วนหนึ่งที่สามารถใช้เวทมนตร์ได้ น่าประหลาดที่ภาษาเวทมนตร์ที่ผู้คนบนโลกนี้ใช้ร่ายเวทมนตร์คือภาษาละตินของโลกเขาที่แฟนธ่อมจากมา ซึ่งบังเอิญเสียจริงว่าหนึ่งในภาษานับสิบที่แฟนธ่อมได้เรียนรู้มา นั่นคือภาษาที่ตายแล้วอย่างภาษาละติน ภาษาละตินเป็นหนึ่งในรากภาษาของหลายภาษาบนโลกเดิมของเขา หลักสูตรภาษาละตินมีเพื่อให้สามารถเรียนรู้ภาษาอื่นได้ง่ายขึ้น ทั้งยังช่วยในการแกะรหัสลับได้ง่ายขึ้นด้วยเช่นกัน ซึ่งมันจำเป็นสำหรับสายลับอย่างแฟนธ่อมที่จะต้องเรียนรู้ภาษาละติน แต่เขาไม่คิดเลยว่ามันจะช่วยให้เขาสามารถเข้าใจถึงภาษาเวทมนตร์ของโลกใบนี้ได้ทันที
____คนบนโลกนี้ไม่ได้เข้าใจภาษาเวทมนตร์อย่างแท้จริง พวกเขาท่องจำและร่ายมันผ่านทางหนังสือเวทมนตร์โบราณที่ได้บันทึกเวทมนตร์บทต่างๆเอาไว้
____ตั้งแต่ช่วงแรกที่แฟนธ่อมได้รับการเลี้ยงดูในโบสถ์แห่งนี้ เขาก็ได้พบเห็นการใช้เวทมนตร์ของเหล่าบาทหลวงที่โบสถ์แห่งนี้ทันที อันที่จริงเขาไม่ได้ประหลาดใจอีกต่อไป เพราะแฟนธ่อมได้เห็นการใช้เวทมนตร์นับตั้งแต่วันที่เขาได้ลืมตาดูโลกแล้ว ไม่ว่าจะเป็นการจุดไฟต้มน้ำร้อน การควบคุมสายลมเพื่อมาปัดเป่าฝุ่นให้ออกไปจากรถม้า การเรียกสายน้ำเพื่อออกมาชำระล้างร่างกาย การควบคุมให้ผืนดินกลายเป็นสะพานเพื่อเชื่อมต่อสองฟากของแม่น้ำกว้าง แม้กระทั่งการใช้เวทมนตร์รักษาเขาก็เห็นมาแล้ว นั่นเป็นการเปิดหูเปิดตาเด็กตัวน้อยให้ได้พบกับโลกใหม่อย่างแท้จริง
____นับตั้งแต่วันแรกที่แฟนธ่อมได้มาอยู่ที่วิหารเซนต์มารีอา เขาก็มีโอกาสที่ได้ใกล้ชิดและคอยสอดส่องการใช้เวทมนตร์ของเหล่าบาทหลวงตลอดเวลา แฟนธ่อมคิดว่านี่อาจเป็นหนึ่งใจความตั้งใจของมารดาของเขา เหล่าบาทหลวงยุ่งวุ่นวายกับงานตลอดทั้งวัน แล้วพวกเขาก็ใช้เวทมนตร์หลากหลายประเภทเพื่อช่วยอำนวยความสะดวกในงานของพวกเขา แฟนธ่อมได้สังเกตแล้ว โลกใบนี้ไม่มีสิ่งที่เรียกว่าวิทยาการสมัยใหม่หรืออุตสาหกรรมเครื่องจักรเลยแม้แต่น้อย แม้แต่เครื่องจักรไอน้ำพวกเขาก็ไม่มี อย่างมากที่สุดพวกเขาอาจมีวินด์มิลล์เพียงเท่านั้น เพราะว่าโลกในตอนนี้น่าจะอยู่ในยุคกลาง
____ซึ่งเวทมนตร์อันน่ามหัศจรรย์นั้นก็ทำให้แฟนธ่อมได้เปิดหูเปิดตาอย่างแท้จริง ก่อนหน้านี้แฟนธ่อมได้เคยศึกษาหลายศาสตร์วิชาที่หลากหลายบนโลกมาก่อน แม้แต่พลังจิตและการทำสมาธิแฟนธ่อมก็เคยฝึกฝน แต่แฟนธ่อมไม่เคยฝึกศาสตร์เวทมนตร์มาก่อนเลย การที่เขาได้เห็นแสงสีแดง , เหลือง , เขียว , ฟ้า และ ขาว ล่องลอยไปมาตามการโบกมือและการขยับร่างกายของเหล่าบาทหลวง เป็นสิ่งที่แปลกใหม่ที่ทำให้หัวใจเด็กทารกตื่นเต้นจนหัวใจสูบฉีด
____ทกครั้งที่แฟนธ่อมเห็นหรือได้ยินว่ามีผู้ใดร่ายเวทมนตร์ เขาจะตั้งใจมองและเงี่ยหูฟังอย่างตั้งใจที่สุด เนื่องจากยามนั้นแฟนธ่อมยังเป็นเพียงเด็กทารก เขาจึงไม่สามารถทำอะไรได้นอกจากนอนและพยายามค้นหาเทคนิคการใช้เวทมนตร์ของคนเหล่านั้น
____เมื่อจำบทร่ายเวทมนตร์ได้แล้ว แฟนธ่อมก็แอบทดลองร่ายเวทมนตร์ในยามที่ไม่มีผู้ใดอยู่ใกล้เคียง แต่โชคร้าย มันกลับไม่สำเร็จ แฟนธ่อมรู้ดีว่าความรู้สึกของเวทมนตร์นั้นเป็นอย่างไร เพราะเคยมีบางคนที่ใช้เวทมนตร์ในขณะที่อุ้มเขาอยู่ในอ้อมแขน กระทั่งบางคนยังเคยใช้เวทมนตร์รักษาเขาเมื่อยามที่แฟนธ่อมไม่สบายเป็นหวัดด้วยซ้ำ
____แต่ในยามที่เขาทดลองใช้เวทมนตร์ด้วยตนเอง เขากลับไม่สามารถใช้เวทมนตร์ออกมาได้เลย แม้เขาในตอนนั้นจะรู้ดีว่าคงไม่สามารถประสบความสำเร็จในการใช้เวทมนตร์ได้โดยง่าย แต่มันก็ยังทำให้หัวใจที่ตื่นเต้นในการได้เรียนรู้สิ่งใหม่ๆของแฟนธ่อมต้องผิดหวังครั้งแล้วครั้งเล่า
____กระทั่งเวลาผ่านไปนาน 4 ปี แฟนธ่อมก็ยังไม่สามารถใช้เวทมนตร์ได้ แฟนธ่อมเริ่มมั่นใจว่าต้องมีเทคนิคการใช้เวทมนตร์อื่นๆ นอกเหนือไปจากการออกเสียงร่ายเวทมนตร์อย่างถูกต้องแน่นอน อย่างเช่นแฟนธ่อมมักจะเห็นเหล่าบาทหลวงหรือซิสเตอร์ใช้อุปกรณ์เวทมนตร์ร่วมด้วยยามที่ใช้เวทมนตร์ อย่างเช่น คทา , ไม้กายสิทธิ์ , ลูกแก้ว , อัญมณี , ดาบ หรือแม้กระทั่งกำไล อีกทั้งเมื่อผู้ร่ายใช้อุปกรณ์เวทมนตร์ สิ่งของเหล่านั้นก็จะเรืองแสงเวทมนตร์ออกมาจางๆ อีกทั้งแฟนธ่อมยังเคยได้ยินบิชอปและบาทหลวงบางคน ปรึกษากันเรื่องเทคนิคการร่ายเวทมนตร์ ซึ่งสิ่งที่เขาจับใจความได้ก็คือ การใช่ความมุ่งมั่นของจิตในการบงการและควบคุมพลังงานธรรมชาติให้กลายเป็นเวทมนตร์
____แม้พวกหน่วยรบพิเศษและสายลับส่วนใหญ่จะไม่ค่อยสนใจเรื่องการฝึกฝนพลังจิตและสมาธิ แต่แฟนธ่อมเองก็เคยฝึกฝนสิ่งเหล่านั้นมาด้วยเช่นกัน มันอาจเป็นเพราะว่าแฟนธ่อมได้ไปบังเอิญรับรู้ว่าผู้ใช้พลังจิตมีอยู่จริงบนโลก เนื่องจากงานแทรกซึมครั้งหนึ่งของเขา ทำให้แฟนธ่อมได้รับรู้ว่ามีหลายชาติมหาอำนาจที่สนใจเรื่องของผู้มีพลังจิตและการฝึกพลังจิต บุคคลผู้มีพลังพิเศษเหล่านั้นมีอยู่จริง แต่ตัวตนของพวกเขาถูกเก็บไว้เป็นความลับสุดยอด อีกทั้งพวกเขายังมีจำนวนเพียงน้อยนิด ซึ่งพวกเขามักจะอยู่เพียงในศูนย์วิจัยลับของรัฐบาลชาติมหาอำนาจเพียงเท่านั้น เรื่องราวเหล่านี้จึงแทบไม่มีการหลุดรอดออกสู่โลกภายนอก
____ด้วยงานของเขาจึงทำให้แฟนธ่อมได้มีโอกาสได้เรียนรู้วิธีและเทคนิคลับในการฝึกฝนพลังจิต แม้มันจะไม่ได้ทำให้เขากลายเป็นผู้มีพลังจิตได้จริงๆ แต่มันก็ทำให้เขามีประสาทสัมผัสที่เฉียบแหลมและมีปฏิกิริยาตอบสนองราวกับสัตว์ป่า รวมถึงมันยังทำให้แฟนธ่อมสามารถควบคุมสภาวะจิตใจได้เป็นอย่างดีในขณะปฏิบัติภารกิจลับสุดยอด
____หลังจากล้มเหลวในการฝึกฝนการใช้เวทมนตร์มาเป็นเวลายาวนาน 4 ปี แฟนธ่อมก็รับรู้ได้ทันทีว่าเขาต้องทำบางสิ่งผิดพลาดไป เขาไม่เร่งร้อนที่จะร่ายเวทมนตร์ออกมาให้ได้อีกต่อไป แต่กลับนั่งหลับตาทำสมาธิ แฟนธ่อมตัดทุกความคิดที่รบกวนจิตใจ เพ่งจิตนึกถึงภาพสายลมที่หมุนวนรอบตัวเขาเพียงเท่านั้น แฟนธ่อมจินตนาการว่าตนเองกลายเป็นพายุหมุนทำลายล้างจักรวาล แฟนธ่อมไม่รู้ว่าเวลาผ่านไปยาวนานแค่ไหน อาจจะเป็นชั่วโมง เป็นวัน หรือชั่วนิรันดร์ เวลาผ่านไปยาวนานในที่สุดจิตใจของเด็กชายก็สงบถึงขีดสุด ไม่มีอะไรหลงเหลือในจิตใจของเขาอีกต่อไป ไม่ว่าจะเป็นความกังวลหรือความสุข


## ตอนที่ 3 เวทมนตร์แรก

____"วินทัส" แฟนธ่อมเปล่งเสียงร่ายเวทมนตร์สายลมออกมา
____ทันใดนั้นเขาก็สัมผัสได้ถึงบางสิ่งที่แปลกไป แม้จะหลับตาสนิท ในคลองสายตาแฟนธ่อมมีเพียงความมืดมิด แต่ราวกับเด็กชายได้มองเห็นสายลมบางๆเรืองแสงสีเขียวอ่อนรอบตัวเขา ด้วยความตกใจแฟนธ่อมรีบลืมตาขึ้นทันที รอบตัวเด็กชายปรากฎสายลมอ่อนๆพัดไหลเวียนอย่างอ่อนโยน แสงสีเขียวอ่อนเรืองรองท่ามกลางห้องเก็บของที่มืดมิดไร้ผู้คน สายลมเย็นฉ่ำราวกับสายลมนั้นเป็นมารดาที่โอบกอด แสดงความยินดีต่อการประสบความสำเร็จของเด็กชาย
____'ไม่น่าเชื่อ!!' ความคิดของแฟนธ่อมผุดขึ้นมาในหัวทันที
____"เยส!!" ความดีใจพรั่งพรูออกมาจากทุกอณูของร่างกาย มือขวาเท่าลูกเทนนิสของเด็กชายอายุ 4 ปี ถูกยกขึ้นมากำต่อหน้าเพื่อยืนยันถึงชัยชนะเล็กๆของแฟนธ่อม แม้แต่เมื่อครั้งที่แฟนธ่อมสามารถทดลองขับเครื่องบินรบทะลุผ่านความเร็ว 10 จี สำเร็จเป็นครั้งแรก เขายังไม่รู้สึกดีใจขนาดนี้เลย ในชีวิตก่อนหน้าแฟนธ่อมจำไม่ได้แล้วด้วยซ้ำว่าเขามีความสุขขนาดนี้ครั้งสุดท้ายเมื่อไร
____อนิจจา... ความสุขมักไม่ยั่งยืน ทันทีที่สมาธิของแฟนธ่อมคลายลง พลังจิตของเขาผ่อนคลาย เวทมนตร์สายลมอ่อนๆนั้นพลันจางหายไปอย่างรวดเร็ว ทิ้งไว้เพียงร่องรอยของฝุ่นมหาศาลภายในห้องเก็บของที่แสนอับและชื้นนี้ ที่มันยังคงลอยคละคลุ้งอยู่เต็มห้อง เป็นการยืนยันว่าครั้งหนึ่งภายในห้องนี้เคยมีสายลมแห่งความหวังพัดผ่าน
____แต่แฟนธ่อมไม่กังวลอีกต่อไป เด็กชายสามารถจับเทคนิคบางอย่างในการร่ายเวทมนตร์ได้แล้ว แฟนธ่อมสัมผัสได้ว่าการใช้เวทมนตร์ก็เหมือนการขับเครื่องบินขับไล่ เมื่อทำได้ครั้งหนึ่งก็คือทำได้แล้ว ไม่มีทางลืมเลือนอีกเป็นอันขาด
.......
____"เวนทุม เทจิตัส" แฟนธ่อมกระซิบร่ายเวทมนตร์ออกมาอย่างแผ่วเบา
____เวทมนตร์สายลมหมุนวนบทนี้ช่วยพยุงให้ร่างกายของเขาเบาราวกับขนนก แม้ผลลัพธ์ของเวทมนตร์นี้จะยังไม่ได้สามารถช่วยอะไรเขาได้มาก แต่มันก็ทำให้แฟนธ่อมสามารถเดินไปมาภายในโบสถ์ใหญ่โตแห่งนี้ได้เงียบเชียบราวกับภูติผี
____ในโลกใบนี้ไม่มีโทรทัศน์และไฟฟ้า ฉะนั้นผู้คนส่วนใหญ่จึงเข้านอนตั้งแต่ 6 โมงเย็น และตื่นนอนประมาณ 6-7 โมงเช้า แต่เวลาที่แฟนธ่อมตื่นตอนนี้คือ 4 ทุ่มเท่านั้น ทุกสิ่งทุกอย่างยังคงมืดสนิทโดยมองไม่เห็นอะไรเลยแม้แต่ปลายนิ้วมือของตนเอง
____แฟนธ่อมสามารถควบคุมเวลานอนและเวลาตื่นได้อย่างเป็นธรรมชาติ สำหรับสายลับชั้นยอดแล้วนาฬิกาปลุกนั้นไม่มีความจำเป็นแต่อย่างใด
____แฟนธ่อมตีลังกาลงจากเตียงนอนชั้น 2 อย่างรวดเร็ว ปลายเท้าของเด็กชายหยั่งลงบนพื้นไม้โบสถ์โดยไม่มีเสียงและแรงกระแทกส่งออกมาแม้แต่น้อยราวกับแมว นี่เป็นหนึ่งในสิ่งที่เวทมนตร์สามารถทำได้
____แฟนธ่อมค่อยๆเดินจากหลังห้องนอนออกไปจากห้องโดยไร้สุ้มเสียง ขณะที่เขาเดินผ่านเตียงนอนสองชั้นที่มีเด็กกำพร้านับร้อยคนนอนอยู่ พวกเขาพากันกรนเสียงดังสนั่น แสดงให้เห็นอย่างชัดเจนว่าเวลานี้ภายในโบสถ์ไม่มีผู้ใดตื่นอยู่อีกต่อไป นั่นเป็นเพราะว่านี่เป็นช่วงเวลาที่ทุกคนกำลังหลับลึก
____เด็กชายค่อยๆเปิดประตูเดินออกไปจากห้องนอนอย่างเงียบเชียบ ไม่นานเด็กชายก็เดินมาถึงปลายทางของเขา นั่นคือห้องสมุดเล็กๆที่มีหนังสือเก่าๆเก็บไว้ประมาณ 100 เล่ม ไม่สามารถประมาทว่าหนังสือโบราณเปื่อยๆไม่กี่เล่มนี้ไร้คุณค่า หากกวาดตามองไปในโลกภายนอก มีสถานที่ไม่มากนักที่มีจะมีหนังสือเก็บไว้มากกว่านี้ อีกอย่างหนึ่ง อย่างน้อยหนังสือนับร้อยเล่มภายในห้องหนังสือนี้ก็ยังพอตอบสนองความต้องการและความจำเป็นที่แฟนธ่อมต้องรับรู้ข้อมูลพื้นฐานบนโลกใบนี้
____แฟนธ่อมควักกุญแจยาวทรงสามเหลี่ยมออกมาเพื่อไขประตูห้องสมุด กุญแจนี้เป็นกุญแจห้องสมุดที่บิชอปเก็บรักษาไว้ ห้องสมุดเป็นสถานที่สำคัญที่ไม่อนุญาตให้ผู้อื่นเข้ามาโดยพลการ
____โดยบิชอปมักจะแขวนกุญแจห้องสมุดไว้กับกุญแจอื่นๆอีกนับสิบดอก ซึ่งเธอแขวนมันไว้บนกำแพงข้างหน้าต่างในห้องพักส่วนตัวของบิชอป
____สำหรับผู้อื่นการแอบขโมยสิ่งของออกจากห้องของบิชอปนั้นคงเป็นเรื่องยากเย็น แต่สำหรับแฟนธ่อมการได้กุญแจนี้มามันช่างง่ายดาย โดยเฉพาะภายหลังจากที่เขาสามารถใช้งานเวทมนตร์ออกมาได้สำเร็จ มันก็ไม่มีสิ่งใดขวางเส้นทางของความกระหายในการเรียนรู้ได้อีกต่อไป
____เด็กชายไขประตูห้องอย่างรวดเร็วคล่องแคล่ว การกระทำของแฟนธ่อมทุกอย่างนั้นลื่นไหลเป็นธรรมชาติ แต่หากมีผู้อื่นมองเด็กชายอยู่ในเวลานี้พวกเขาจะต้องตกใจ เพราะในเวลานี้ภายนอกห้องสมุดแทบจะไร้แสงโดยสิ้นเชิง แม้จะมีจุดที่มีคบเพลิงถูกจุดแขวนไว้บ้าง แต่แสงสว่างมักส่องไปไม่ไกลกว่า 10 เมตรเพียงเท่านั้น
____เหตุผลที่เป็นเช่นนั้น ก็เพราะว่าโลกใบนี้ถูกเมฆหนาสีดำปกคลุมตลอดเวลา เมฆหนาทึบนั้นปิดกั้นแสงให้แทบไม่อาจส่องลงมาถึงพื้นได้อย่างสิ้นเชิงในเวลากลางคืน อีกทั้งยังทำให้เวลากลางคืนยาวนานอย่างเหลือเชื่อ กล่าวคือตั้งแต่ 4 โมงเย็นจนถึง 10 โมงเช้าจะเป็นเวลากลางคืนที่มืดมิดตลอดเวลา หรือหากจะกล่าวอีกอย่างก็คือ โลกใบนี้มีเวลากลางวันเพียง 6 ชั่วโมงต่อวัน และมีเวลากลางคืน 18 ชั่วโมงต่อวัน อีกทั้งนอกจากช่วงเวลาเที่ยงถึงบ่าย 2 โมงที่มีแสงแดดเจิดจ้าเต็มที่ ช่วงเวลาอื่นแสงก็ไม่ได้สว่างมากนัก
____ความมืดมิดที่บังเกิดแด่โลกนี้ตลอดเวลาทำให้โลกใบนี้ได้รับผลกระทบอย่างรุนแรง อย่างแรกคือตั้งแต่เกิดมา แฟนธ่อมแทบไม่เคยพบเห็นปรากฎการณ์ฝนตกเลยแม้แต่ครั้งเดียว เขามักจะพบเห็นแต่หิมะขาวโพลนและพายุลูกเห็บที่ตกกระหน่ำตลอดเวลา นั่นส่งผลให้ทุกมุมของโลกแห่งความมืดมิดนี้แทบไม่มีฤดูร้อนและไม่มีดินแดนที่อุดมสมบูรณ์เลย
____แม้อาณาจักรต่างๆจะไม่ได้ขาดแคลนเรื่องแหล่งน้ำมากนัก แต่การที่ไม่ค่อยมีแสงแดดก็ทำให้ยากต่อการทำการเกษตรและปศุสัตว์ ส่งผลให้ชุมชนและสังคมของมนุษย์ยากต่อการพัฒนา แม้ในโลกใบนี้จะมีเวทมนตร์ แต่มีผู้คนน้อยกว่าสิบเปอร์เซ็นต์ที่สามารถใช้เวทมนตร์ได้ อีกทั้งผู้คนเหล่านั้นส่วนใหญ่ก็ยังแทบไม่สามารถนำเวทมนตร์ของตนไปใช้ประโยชน์ได้อย่างเต็มที่
____ส่วนคำถามที่ว่าทำไมโลกใบนี้ถึงมีเมฆหมอกสีดำหนาทึบปกคลุมตลอดเวลา แฟนธ่อมก็เคยสอบถามกับบิชอปที่เป็นผู้รอบรู้ที่สุดในวิหารเซนต์มารีอา แต่บิชอปก็ไม่อาจแก้ข้อสงสัยนี้ให้แฟนธ่อมได้ นั่นทำให้แฟนธ่อมได้แต่คาดเดาเหตุผลเหล่านั้นด้วยตนเอง
____เหตุผลอาจเป็นไปได้จากหลายสาเหตุ เช่นโลกใบนี้คือโลกในอนาคตที่ผ่านการเกิดสงครามครั้งใหญ่ขึ้นมา ประเทศมหาอำนาจนำอาวุธสูงสุดของพวกเขา อย่างเช่นอาวุธนิวเคลียร์หรืออาวุธควบคุมสภาพอากาศมาโจมตีใส่กัน จนสภาวะอากาศและสภาพภูมิประเทศของโลกเกิดการเปลี่ยนแปลง หรืออาจเป็นเหตุผลจากภัยพิบัติทางธรรมชาติ โลกใบนี้อาจเคยถูกอุกกาบาตขนาดใหญ่พุ่งชน เกิดภูเขาไฟระเบิดครั้งใหญ่ทั่วโลก เกิดพายุสุริยะเผาผลาญโลก เกิดมหาสึนามิ เกิดแผ่นดินไหวรุนแรง เกิดพายุพัดถล่มทั่วโลก เกิดโรคระบาดครั้งใหญ่ที่สุด หรือมนุษย์ต่างดาวบุกทำลายโลก จนทำให้สภาพภูมิอากาศของโลกอยู่ในสภาวะที่เลวร้ายเช่นนี้ หรือไม่ก็อาจจะเกิดจากหลายสาเหตุรวมกัน ทุกอย่างล้วนเป็นไปได้ทั้งสิ้น เนื่องจากไม่มีผู้ใดล่วงรู้เหตุผลที่แท้จริง แฟนธ่อมจึงได้แต่คาดเดา
____แฟมธ่อมหยิบหนังสือปกหนังหลายเล่มเดินไปนั่งบนโต๊ะอ่านหนังสือกลางห้องสมุด เด็กชายหยิบเทียนไขเล็กๆออกมาตั้งบนโต๊ะไม้
____"แฟลมมัส" สิ้นเสียงแผ่วเบา สายลมก็เสียดสีกันรุนแรงจนเกิดเป็นประกายไฟ เปลวไฟจากไส้เทียนไขก็ส่องแสงอ่อนๆออกมา มันขับไล่ความมืดรอบตัวของเด็กชายให้ถอยออกไปประมาณครึ่งเมตร แต่แสงที่อ่อนล้าของมัน ไม่สามารถช่วยขับไล่ความหนาวเหน็บเย็นยะเยือกเสียดกระดูกได้เลยแม้แต่น้อย ในตลอดเวลายังคงมีหมอกขาวพ่นออกมาจากปากและจมูกของแฟนธ่อมยามที่เด็กชายหายใจออกมา แฟนธ่อมไม่สามารถวัดอุณภูมิในตอนนี้ได้ แต่เขามั่นใจว่ามันต้องหนาวกว่า -10 องศาเซลเซียสแน่นอน โชคดีที่แฟนธ่อมเคยชินกับมันแล้ว
____เวทมนตร์ธาตุลมเป็นธาตุประจำตัวของแฟนธ่อม หรืออย่างน้อยแฟนธ่อมก็รู้สึกว่าเขาถนัดในการใช้งานเวทมนตร์ธาตุลมมากที่สุด
____แฟนธ่อมค่อยๆเปิดหน้ากระดาษที่บางจนแทบยุ่ยออกมา ในหนังสือทฤษฎีเวทมนตร์ที่ว่าด้วยเวทมนตร์ธาตุ ข้อมูลในหนังสือกล่าวว่า โลกใบนี้มีธาตุเพียง 4 ธาตุ นั่นคือ ดิน น้ำ ลม และไฟ แต่สิ่งมีชีวิตมักมีธาตุประจำตัวเพียงธาตุเดียว ส่วนธาตุอื่นๆอย่างเช่น แสงสว่าง ความมืด สายฟ้า น้ำแข็ง ไม้ และเหล็ก ธาตุเหล่านั้นเป็นธาตุที่ประกอบจากพื้นฐานของทั้ง 4 ธาตุรวมกัน จริงอยู่ว่ามนุษย์อาจสามารถฝึกฝนให้สามารถใช้เวทมนตร์ได้หลายธาตุ แต่ไม่ว่าอย่างไรก็ตาม บุคคลมักจะมีธาตุใดธาตุหนึ่งที่สามารถใช้งานได้ดีที่สุด และธาตุรวมถึงเวทมนตร์อื่นๆก็จะใช้งานได้ดีรองลงมา


## ตอนที่ 4 ธาตุทั้ง 4

____เวทมนตร์ธาตุแรกที่แฟนธ่อมสามารถร่ายได้สำเร็จก็คือธาตุลม นั่นทำให้แฟนธ่อมคาดเดาได้ไม่ยากว่าเวทมนตร์ประจำตัวของเขาก็คงเป็นธาตุลมนั่นเอง ซึ่งหลังจากที่แฟนธ่อมสามารถใช้เวทมนตร์ธาตุลมได้สำเร็จ เขาก็ทดลองร่ายเวทมนตร์ธาตุอื่นๆทันที โชคร้ายเขากลับไม่สามารถร่ายเวทมนตร์ธาตุอื่นได้เลย
____นี่ไม่ใช่เรื่องแปลกประหลาดอะไร เพราะแฟนธ่อมก็มักจะเห็นเหล่าบาทหลวงใช้เวทมนตร์เพียงธาตุเดียวเท่านั้นในการทำงาน ส่วนงานใดที่ไม่สามารถทำได้ด้วยธาตุประจำตัวของพวกเขา บิชอปก็มักจะแบ่งงานให้แต่ละบุคคลทำอย่างเหมาะสมในความสามารถของตน
____แต่แฟนธ่อมรู้สึกว่าตนเองค่อนข้างโลภ เขาอยากใช้เวทมนตร์ได้ทุกธาตุโดยไร้ข้อจำกัด อีกทั้งเขายังมีลางสังหรณ์บางอย่างที่บอกว่าเขาอาจสามารถทำได้สำเร็จก็เป็นได้ ลางสังหรณ์ของแฟนธ่อมน่ากลัวมาก ถึงแม้เขาจะต้องตายเพราะกระสุนปืนกลนับหมื่นนัด แต่กระสุนเหล่านั้นถูกยิงมาจากป้อมปืนกลที่ไร้จิตสังหาร แฟนธ่อมเคยสามารถหลบหลีกกระสุนปืนไรเฟิลเจาะเกราะรถถังที่ถูกยิงมาจากระยะ 3,000 เมตรได้มาก่อน นั่นยังไม่รวมการต่อสู้อีกครั้งที่เขาต้องใช้เพียงมีดพกในการต่อกรกับกลุ่มมือสังหารชั้นยอดอาวุธปืนครบมือนับ 10 คน
____จินตนาการสำคัญพอๆกับความรู้ แฟนธ่อมไม่รู้ว่าโลกใบนี้มีหลักการทางวิทยาศาสตร์เหมือนกับโลกเดิมของเขาหรือไม่ แต่แฟนธ่อมได้ลองจินตนาการภาพในหัวว่าประกายไฟกำเนิดจากการเสียดสีของอนุภาคอากาศ เพียงเวลาไม่นานเขาก็ประสบความสำเร็จในการร่ายเวทมนตร์ธาตุไฟ
____แฟนธ่อมเปิดหนังสือทฤษฎีเวทมนตร์ที่ว่าด้วยการฝึกฝนพลังงานเวท ในที่สุดเขาก็เข้าใจแล้วว่าเหตุใดก่อนหน้านี้เขาจึงล้มเหลวในการทดลองร่ายเวทมนตร์มาเป็นเวลายาวนานเกือบ 5 ปี เวทมนตร์ทุกบทมีความแตกต่างด้านการกำหนดจิตและการควบคุมการไหลเวียนของพลังงานเวทที่อยู่ในเส้นวงจรเวท
____เส้นวงจรเวท เป็นอวัยวะพิเศษที่บุคคลส่วนใหญ่บนโลกใบนี้มี มันเป็นเส้นฝอยสีฟ้าคล้ายคลึงกับเส้นโลหิต เส้นวงจรเวทกระจายไปทั่วร่ายกาย มีศูนย์กลางคือแกนมานาที่อยู่ใจกลางร่างกายระหว่างปอดทั้งสองข้าง
____แกนมานา เป็นอวัยวะที่สำคัญเช่นเดียวกับหัวใจ มันเป็นอวัยวะที่ใช้กักเก็บมานา มีรูปร่างคล้ายผลึกอัญมณีที่ถูกเจียระไนแล้ว สีและรูปทรงจะแตกต่างไปตามแต่ละบุคคลและธาตุประจำตัวของบุคคลนั้น หากแกนมานาได้รับความเสียหายคนผู้นั้นอาจตายได้ทันที
____ไม่เพียงแค่นั้น เป้าหมายและผลลัพธ์ของเวทมนตร์ที่ถูกร่ายออกไปยังต้องถูกควบคุมด้วยจิตสำนึกของผู้ร่ายอย่างแม่นยำ จินตนาการภาพเวทมนตร์ที่ชัดเจนและทรงพลังจะช่วยให้เวทมนตร์ที่ถูกร่ายออกมาทรงพลังมากยิ่งขึ้น สภาวะอารมณ์ที่รุนแรงของผู้ร่ายอาจส่งผลต่อผลลัพธ์ของเวทมนตร์ทั้งทางบวกและทางลบ อารมณ์ที่แปรปรวนของผู้ร่ายอาจทำให้เวทมนตร์สลายตัวไปทันทีพร้อมตีกลับทำให้ผู้ร่ายเวทมนตร์บาดเจ็บ หรืออาจส่งผลทำให้เวทมนตร์บทนั้นทรงพลังมากยิ่งขึ้นก็เป็นได้
____เมื่อแฟนธ่อมอ่านมาถึงบทนี้ เขาก็เข้าใจในที่สุด การฝึกฝนสมาธิและพลังจิตของเขาในอดีตจะช่วยส่งผลต่อการใช้เวทมนตร์อย่างแน่นอน เพียงแต่ว่าโลกในอดีตของเขามันอาจมีอนุภาคพลังงานธรรมชาติอยู่น้อยหรือไม่มีพลังงานธรรมชาติอยู่เลยก็เป็นได้
____แต่เมื่อแฟนธ่อมพิจารณาถึงจุดนี้เขาก็แปลกใจ ก็ในเมื่อก่อนหน้านี้ ตัวของแฟนธ่อมยังไม่ได้รับรู้ถึงทฤษฎีเวทมนตร์ขั้นพื้นฐานมาก่อน หากว่ากันตามตรงเขาก็ไม่ควรจะร่ายเวทมนตร์ได้ แต่นี่ไม่ใช่ เขาสามารถร่ายเวทมนตร์สำเร็จแล้ว ถ้าเช่นนั้นเขาทำมันได้อย่างไร
____ข้อสันนิษฐานคือ เทคนิคการทำสมาธิและการฝึกฝนพลังจิตมีบางส่วนใกล้เคียงและทับซ้อนการฝึกฝนเวทมนตร์ ซึ่งเมื่อแฟนธ่อมอ่านหนังสือทฤษฎีเวทมนตร์พื้นฐานเขาก็พบว่าเป็นจริงตามนั้น แต่มันมีอีกเหตุผลหนึ่งร่วมด้วย
____ว่ากันว่าเวทมนตร์แท้จริงก็คือพลังงานธรรมชาติ มนุษย์ก็เป็นสิ่งที่ธรรมชาติสรรค์สร้างขึ้น ทุกสิ่งทุกอย่างถือกำเนิดขึ้นมาพร้อมกัน มันเป็นเหรียญเดียวกันที่อยู่คนละด้าน มนุษย์บนโลกนี้จะมีเส้นวงจรเวทและแกนมานาอยู่ภายในร่างกาย พวกเขาจะซึมซับพลังงานธรรมชาติเข้ามากักเก็บในแกนมานา และหมุนเวียนโคจรในเส้นวงจรเวท เมื่อพลังงานธรรมชาติเข้ามาอยู่ในร่างกายมนุษย์ มันจะถูกเรียกว่า 'มานา'
____แต่มนุษย์ไม่สามารถเรียกใช้งานเวทมนตร์ออกมาได้ดั่งใจนึก การใช้งานเวทมนตร์ต้องมีมานาที่มากเพียงพอและมี 'ประสาทสัมผัสเวทมนตร์' เพื่อใช้ในการสื่อสารกับธรรมชาติ เพื่อขอร้องหรือบงการให้พลังงานธรรมชาติแปรเปลี่ยนตนเองให้กลายเป็นเวทมนตร์ที่ทำตามความต้องการของผู้ร่าย
____ซึ่งมนุษย์จะยังมีประสาทสัมผัสเวทมนตร์ระดับสูงอยู่ในเด็กอายุประมาณ 0-5 ปี เด็กในวัยนี้มีโอกาสสูงมากที่จะมีอารมณ์แปรปรวนบางอย่างที่สามารถสื่อสารกับธรรมชาติได้โดยบังเอิญ และทำให้เกิดสิ่งที่เรียกว่า 'การตื่นขึ้นของพลังเวทมนตร์'
____การตื่นขึ้นของเวทมนตร์ ถือเป็นอุบัติการณ์หรือปรากฎการณ์ที่จะเกิดขึ้นภายในเด็กเยาว์วัยอายุไม่เกิน 20 ปี ซึ่งจะเกิดขึ้นเมื่อเด็กคนนั้นมีอารมณ์แปรปรวนรุนแรงหรือความต้องการบางอย่าง ทำให้เกิดปรากฏการณ์เวทมนตร์หลุดการควบคุม ผลลัพธ์ที่เกิดขึ้นส่วนใหญ่จะอิงกับมานาในตัวของเด็กในตอนนั้น ซึ่งเนื่องจากว่าเหตการณ์นี้มักเกิดขึ้นในเด็กอายุไม่เกิน 20 ปี ซึ่งเด็กวัยนี้มักจะมีพื้นฐานมานาน้อยและยังไม่ผ่านการฝึกฝนมานาและเวทมนตร์ ทำให้ผลลัพธ์ของปรากฏการณ์เวทมนตร์หลุดการควบคุมมักไม่รุนแรง
____ซึ่งเมื่อแฟนธ่อมพิจารณาถึงเหตุผลนี้ การที่แฟนธ่อมสามารถใช้เวทมนตร์ได้อาจจะเกิดจากทั้งสองสาเหตุรวมกัน หากว่ากันตามจริง ปรากฏการณ์การตื่นขึ้นของเวทมนตร์นั้นปรากฏขึ้นมาตั้งแต่วันแรกที่เขาเกิด ทันทีที่แฟนธ่อมถือกำเนิด สายลมในห้องก็ปั่นป่วนรุนแรง ภายนอกอาคารเกิดพายุสายฟ้าโหมกระหน่ำรุนแรง แม้ในยามนั้นแฟนธ่อมจะยังแทบไม่สามารถรับรู้ถึงสิ่งใดได้มากนัก แต่เขาก็ยังพอที่จะจดจำเหตุการณ์ความวุ่นวายและเสียงกรีดร้องของผู้คนในวันนั้นได้ดี
____สิ่งเหล่านี้ทำให้แฟนธ่อมนึกย้อนไปถึงสาเหตุของการใช้เวทมนตร์ของมนุษย์ขึ้นมาเป็นครั้งแรก มันควรเป็นการปรากฏของเวทมนตร์ขึ้นมาโดยบังเอิญ ส่วนคำร่ายและเทคนิคการควบคุมเวทมนตร์ ควรเป็นสิ่งที่ถูกเหล่านักเวทวิจัย คิดค้นขึ้นมาภายหลังเพื่อให้ผู้ฝึกฝนเวทมนตร์สามารถใช้งานเวทมนตร์ได้ง่ายขึ้น คำร่ายและเทคนิคการร่ายนั้นไม่ต่างจากแนวทางที่ทำให้ผู้ใช้งานสามารถร่ายเวทมนตร์ได้ง่ายขึ้น แต่ไม่ได้หมายความว่าหากผู้ที่ไม่รับรู้เทคนิคเหล่านี้จะไม่สามารถใช้เวทมนตร์ได้เลย เมื่อแฟนธ่อมได้รับรู้ถึงทฤษฎีทางเวทมนตร์เหล่านี้เพิ่มเติม มันก็ทำให้เขารู้สึกว่าได้ปลดล็อคพันธนาการทางเวทมนตร์ แฟนธ่อมมั่นใจว่าความรู้เหล่านี้จะต้องทำให้ตนสามารถใช้งานเวทมนตร์ได้ง่ายขึ้นอย่างแน่นอน
____แฟนธ่อมไม่คิดเปล่า เขาวางหนังสือเล่มใหญ่ยาว 50 เซนติเมตร หนา 30 เซนติเมตรราวกับหนังสือเอ็นไซโคลพีเดียที่วางอยู่บนตักลง เด็กชายหลับตาพลางจินตนาการถึงภาพของเปลวไฟที่หมุนเวียนไปตามสายลม เพียงไม่นานเบื้องหน้าแฟนธ่อมก็บังเกิดก้อนพายุเพลิงเล็กจิ๋ว ที่ดูน่ารักและไร้พิษสงลอยอยู่เบื้องหน้าเด็กชาย
____"สำเร็จ!" แฟนธ่อมเปล่งเสียงด้วยความดีใจพลางสลายเวทมนตร์ให้หายไปอย่างรวดเร็ว หลังจากนั้นเขาก็หยิบหนังสือทฤษฎีเวทมนตร์เล่มใหม่มาเปิดอ่านต่อไปโดยไม่ได้ใส่ใจอะไรมากนัก
____แต่การกระทำเช่นนั้นหากมีผู้อื่นมาเห็นพวกเขาจะต้องกรีดร้อง การที่มนุษย์คนหนึ่งสามารถใช้งานเวทมนตร์ได้หลายธาตุไม่ใช่เรื่องแปลกใหม่อะไร แต่เด็กเล็กอายุเพียง 4 ปีสามารถใช้เวทมนตร์สองธาตุผสานนั่นเป็นอะไรที่น่าหวาดกลัว อีกทั้งเมื่อครู่แฟนธ่อมอาจลืมบางสิ่งบางอย่างไป เวทมนตร์ที่เขาพึ่งร่ายออกมาแฟนธ่อมไม่ได้เปล่งเสียงร่ายเวทมนตร์แม้แต่น้อย นั่นเป็นอีกระดับของเวทมนตร์ผสาน นี่มันยิ่งกว่าเป็นสิ่งมหัศจรรย์บนโลกใบนี้ไปแล้ว
____"เวทมนตร์ธาตุดินและเวทมนตร์ธาตุน้ำงั้นหรอ... น่าสนใจดีนี่" แฟนธ่อมกล่าวแผ่วเบาขณะพลิกเปิดปกหนังสือโบราณเล่มหนาไปด้วย ในหนังสือถูกบันทึกไว้ด้วยบันทึกลายมือหวัดๆ อีกทั้งยังมีรูปประกอบของทฤษฎีเวทมนตร์ไปด้วย ซึ่งมันช่วยให้ผู้ศึกษาเวทมนตร์สามารถทำความเข้าใจได้ง่ายขึ้น
____"เทอรัส" แฟนธ่อมร่ายเวทมนตร์ธาตุดินพลางเพ่งจิตสมาธิควบคุมฝุ่นในห้องสมุด แต่ทุกสิ่งกลับเงียบงันไม่มีฝุ่นเม็ดใดไหวติง
____"ไม่ได้ผลงั้นหรอ? แปลกจัง" แฟนธ่อมเอียงศีรษะพลางเท้าคางด้วยความงุนงง


## ตอนที่ 5 ความผิดพลาดของเด็กน้อย

____จากที่แฟนธ่อมส่งประสาทสัมผัสเวทมนตร์ของเขาออกไป ความจริงแล้วธาตุอื่นๆนอกเหนือจากธาตุลมนั้นแฟนธ่อมสัมผัสถึงการควบคุมพวกมันได้น้อยมาก ไม่แปลกที่เขาจะไม่สามารถใช้งานเวทมนตร์เหล่านี้ได้ แต่แฟนธ่อมกลับรู้สึกไม่พอใจ เขาไม่สามารถหยุดยั้งเพียงแค่นี้ได้
____แฟนธ่อมตัดสินใจใหม่ เขากลับไปนั่งตัวตรงพลางหลับตาเพ่งจิตอีกครั้ง คราวนี้แฟนธ่อมจินตนาการถึงโลกใหญ่โตที่อยู่เบื้องหน้าของเขา ภายในโลกเต็มไปด้วยสายลมที่โอบอุ้มพยุงโลกอันหนักอึ้งเอาไว้ในอวกาศอันมืดมิด เมื่อฉายภาพย่อส่วนลงไปในเม็ดฝุ่น ภายในเม็ดฝุ่นก็เป็นโมเลกุลธาตุต่างๆมากมายที่เกาะกลุ่มกันอยู่ห่างๆ ระหว่างแต่ละอนุภาคนั้นห่างไกลกันราวกับดวงดาวแต่ละดวงที่อยู่ห่างไกลหลายปีแสง แต่ระหว่างอวกาศโมเลกุลนั้นก็ยังคงมีอนุภาคของอากาศที่ยกอนุภาคเหล่านี้ให้ล่องลอยอยู่กลางกาศ ร่วมถึงมีพันธะทางไฟฟ้าเคมีที่เกาะกุมแต่ละโมเลกุลเอาไว้
____ทันทีที่คิดถึงประกายไฟฟ้าเหล่านั้น น่าประหลาดว่าแฟนธ่อมกลับสัมผัสถึงพลังงานธรรมชาติได้อย่างชัดเจนและรุนแรงอย่างไม่เคยเป็นมาก่อน ราวกับว่ารอบตัวของเขาได้รับรู้ถึงการถูกกดทับด้วยภูเขาหนักอึ้ง ภายในร่างกายและภายในปากเต็มไปด้วยก้อนดินมากมาย แฟนธ่อมไม่เคยรู้สึกว่าเขาได้กลายเป็นภูเขาทั้งลูกเช่นนี้มาก่อน
____"เทอรัส!" แฟนธ่อมร่ายเวทมนตร์ธาตุดินออกมาอีกครั้ง
____เด็กชายพลันพลิกฝ่ามือและยกทั้งสองมือที่วางเหนือเข่าให้ลอยขึ้นเล็กน้อย พริบตานั้นทั้งห้องสมุดพลันสั่นสะเทือน ราวกับมีศูนย์กลางแผ่นดินไหวอ่อนๆเกิดขึ้นใจกลางห้องสมุด ชั้นหนังสือหลายตู้ที่เรียงกันเป็นรูปดาวและหนังสือเวทมนตร์โบราณนับร้อยเล่มเหมือนถูกจับเขย่าแผ่วเบา แต่ปรากฏการณ์นี้ก็รุนแรงมากพอที่จะปลุกทุกคนภายในโบสถ์ให้ตื่นขึ้นจากฝันดีในทันที
____"แย่แล้ว!!" แฟนธ่อมดวงตาเบิกกว้าง เด็กชายเผลอตะโกนออกมาด้วยความตกใจ
____เขารู้ว่าได้ทำเรื่องผิดพลาดร้ายแรงไปเสียแล้ว ปรากฏการณ์แรงสั่นสะเทือนเช่นนี้ต้องปลุกทุกคนในโบสถ์แห่งนี้ให้ตื่นขึ้นมาในบัดดล แฟนธ่อมกระโจนขึ้นจากเก้าอี้ไม้อย่างรวดเร็วราวกับแมวน้อยที่ตื่นตกใจ เพียงการกวาดมือง่ายๆ เทียนไขที่ตั้งอยู่ที่โต๊ะก็ดับลงพลันบินเข้าหามือของแฟนธ่อมทันที หนังสือหนักอึ้งนับสิบเล่มที่แฟนธ่อมยังอ่านไม่จบ ก็บินกลับไปเข้าชั้นหนังสือตามที่ที่พวกมันเคยอยู่ราวกับไม่เคยมีผู้ใดเคยมากหยิบสัมผัสมันมาก่อน
____แฟนธ่อมพุ่งทะยานออกจากห้องสมุดพลางล็อคกุญแจอย่างรวดเร็ว ทุกสิ่งเกิดขึ้นอย่างอัตโนมัติจนแม้แต่แฟนธ่อมก็ไม่รู้ตัวเช่นกันว่าสิ่งเหล่านี้เกิดขึ้นได้อย่างไร แฟนธ่อมกระโจนไปตามทางเดินมืดมิดให้รวดเร็วที่สุดเท่าที่ขาสั้นๆของเด็กน้อยอายุ 4 ปีจะทำได้
____เสียงงัวเงียโวยวายที่เริ่มดังออกมาจากประตูห้องสองข้างทางเดิน และแสงสว่างที่ลอดผ่านประตูไม้ห้องพักของผู้คน ทำให้แฟนธ่อมหวาดกลัวจนขนลุกไปทั้งตัว แฟนธ่อมเพียรพยายามทำทุกสิ่งมาโดยตลอดเวลา 4 ปี เพื่อให้เขามีภาพลักษณ์ที่เป็นเด็กดีสมบูรณ์แบบในสายตาของบิชอปและเหล่าบาทหลวงชายหญิงทุกคนในโบสถ์แห่งนี้ เขาไม่อยากจะให้ทุกสิ่งพังทลายลงเพราะเรื่องเล็กน้อยเช่นนี้และความโง่เง่าของเขาเอง
____ประตูห้องนอนรวมของเด็กกำพร้าทั้งร้อยกว่าคนเปิดและปิดลงอย่างรวดเร็วและไร้สุ้มเสียง โชคดีที่เด็กน้อยมักจะตื่นยากกว่าผู้ใหญ่ ทำให้เวลานี้ไม่มีเด็กกำพร้าคนใดตื่นขึ้นมาและรับรู้ถึงเรื่องราวทั้งหมดแม้แต่คนเดียว อีกทั้งทั่วทั้งห้องนอนรวมก็ยังคงมืดสนิทไร้แสง มีเพียงเสียงละเมอเล็กน้อยจากเด็กบางคนที่ทำท่าเหมือนจะตื่นขึ้นมา แต่ในที่สุดพวกเขาก็แค่ละเมอและหลับไปเช่นเดิม
____แฟนธ่อมถีบขาพุ่งตัวขึ้นไปบนเตียงนอนชั้น 2 ของเขาโดยไม่เสียเวลาเดินและปีนขึ้นเตียงแม้แต่น้อย ทุกกระบวนการตั้งแต่ต้นจนจบแฟนธ่อมใช้เวลาไปทั้งหมดกว่า 30 วินาที แต่หากเป็นร่างกายเดิมของเขาในอดีต เขาควรทำมันได้ไม่เกิน 5 วินาที และนั่นเขาจะไม่มีเวทมนตร์ช่วยเหลือสนับสนุนด้วย แฟนธ่อมได้แต่ก่นด่าในใจถึงขาแสนเล็กจ้อยและปวกเปียกของเขา
____ร่างกายเด็กน้อยของแฟนธ่อมในยามนี้ช่างอ่อนแอ แต่เขาไม่มีทางทำอะไรกับมันได้ ร่างกายเด็กยังไม่เหมาะสมสำหรับการออกกำลังกายรุนแรง แต่หลังจากนี้แฟนธ่อมตั้งใจแล้วว่าเขาต้องฝึกฝนให้ร่างกายกลับไปแข็งแรงสมบูรณ์เช่นเดิม
____แฟนธ่อมรู้สึกทำอะไรไม่ถูก เวทมนตร์เขาก็อยากทำความเข้าใจ ความรู้บนโลกใหม่นี้เขาก็อยากศึกษา ร่างกายเขาก็อยากฝึกฝน สิ่งที่แฟนธ่อมปรารถนาจะกระทำนั้นมีมากมายเกินไป แต่เขามีข้อจำกัดมากมายเหลือเกิน แถมเวลาก็มีน้อย เขานึกอยากจะให้โลกใบนี้มีเวลาสัก 48 ชั่วโมงต่อวันขึ้นมา แต่นั่นเป็นไปไม่ได้ แฟนธ่อมลองสังเกตและคำนวณแล้ว ต่อให้โลกใบนี้จะมีเวทมนตร์ก็ตาม แต่มันก็มีพื้นฐานทางวิทยาศาสตร์ตรงกับโลกเดิมของเขาทุกประการ นั่นรวมถึงเวลาหมุนรอบตัวเองและเวลาโคจรดวงอาทิตย์ของดาวเคราะห์ดวงนี้ด้วย ดีไม่ดีระบบดาวเคราะห์ดวงนี้อาจเหมือนกับระบบสุริยะจักรวาลทุกประการ แต่หากเป็นเช่นนั้นก็คงไม่ใช่เรื่องแปลกอะไร
ปึ้ง!!!
____"นี่มันเกิดเรื่องบ้าอะไรขึ้น!!!" เสียงกระแทกเปิดประตูดังขึ้นมาพร้อมกับเสียงใสตะโกนดังสนั่น
____การกระทำนั้นทำให้เด็กน้อยร้อยกว่าคนตื่นขึ้นมาในทันที เด็กกำพร้าทุกคนถูกเลี้ยงให้เหมือนอยู่โรงเรียนประจำที่มีกฎระเบียบวินัยเข้มงวด นั่นรวมถึงว่าเหล่าบาทหลวงทุกคนไม่ใช่พ่อแม่แท้ๆของเด็กเหล่านี้ ต่อให้จะมีความเมตตาให้ แต่พวกเขาไม่ได้ใจดีเสมอไป ฉะนั้นเมื่ออยู่ต่อหน้าบิชอปและบาทหลวงทุกคน เหล่าเด็กกำพร้าจะเหมือนนักเรียนทหารที่อยู่ต่อหน้าครูฝึกทหาร
____ทันทีที่ได้ยินเสียงบิชอป เด็กทุกคนก็รีบลงมายืนตัวตรงอยู่บนพื้นหน้าเตียงสองชั้นของพวกเขาอย่างรวดเร็วราวกับถูกฝึกมานับพันครั้ง
____ด้านหน้าห้องนอนรวมเด็กกำพร้าปรากฏหญิงสาวงดงามผู้หนึ่งยืนอยู่ เธอคือบิชอปวาเนสซ่านั่นเอง บิชอปวาเนสซ่าเป็นหญิงสาวอายุ 32 ปี แต่เธอยังดูเหมือนเด็กสาวอ่อนเยาว์อายุ 18 ปีเท่านั้น บิชอปวาเนสซ่านั้นจะสวมใส่ชุดเครื่องแบบบิชอปสีขาวปักขอบสีทองทั้งชุด ชุดภายในเป็นชุดบาทหลวงยาวทั้งตัวมีผ้าคลุมไหล่ปิดลำตัวด้านบนทั้งหมด ภายนอกสวมด้วยชุดคลุมเวทมนตร์หนาสีขาวมีฮู้ดขนสัตว์ป้องกันลมหนาวได้ดี ที่คอจะห้อยไว้ด้วยจี้สีแดงเพลิงรูปพระอาทิตย์ ทั้งด้านหน้าและด้านหลังล้วนปักดิ้นทองรูปพระอาทิตย์ไว้เช่นกัน โดยรวมแล้วบิชอปวาเนสซ่าดูราวกับเป็นสตรีศักดิ์สิทธิ์มากกว่าจะเป็นเพียงบิชอปทั่วไป แต่ความโกรธเกรี้ยวบนใบหน้าของเธอเวลานี้ช่างดูน่ากลัวเป็นอย่างมากในสายตาเด็กกำพร้า
____"มีใครจะบอกฉันได้ไหมว่านี่มันเกิดเรื่องอะไรขึ้น!!" บิชอปวาเนสซ่าเริ่มใจเย็นลง ภายหลังจากเมื่อเธอมองไปรอบห้องแล้วไม่เห็นสิ่งผิดปกติอะไรและไม่พบว่ามีเด็กคนไหนหายตัวไป
____เด็กกำพร้าทุกคนต่างมองหน้ากันไปมาเลิ่กลั่ก เพราะพวกเขาไม่รู้ด้วยซ้ำว่ามันเกิดอะไรขึ้น
____"ดาฮัด! พวกน้องๆของเธออยู่กันครบทุกคนหรือไม่?" บิชอปวาเนสซ่าหันไปถามดาฮัด
____ดาฮัดเป็นเด็กกำพร้าที่ถือเป็นหัวหน้าของเด็กกำพร้าทุกคน เขามีอายุ 14 ปี ดาฮัดไม่ใช่คนฉลาด หน้าตาของเขาก็ไม่ได้หล่อเหลาหรือโดดเด่นอะไร ออกจะเจ้าเล่ห์ด้วยซ้ำ แต่ดาฮัดนั้นพูดเก่ง มีคารมดี รู้จักการประจบเอาใจ และมักจะทำงานทุกสิ่งที่โบสถ์มอบหมายได้สำเร็จเสมอ เขาจึงได้รับความไว้วางใจจากบิชอปวาเนสซ่าไม่น้อย
____ดาฮัดหันไปมองรอบห้องพลางนับเด็กกำพร้าอย่างรวดเร็ว แต่เขาเองก็ไม่พบความผิดปกติอะไร อีกทั้งเด็กทุกคนก็อยู่กันครบ ไม่มีคนไหนมีทีท่าว่าแอบหนีไปไหนมาหรือมีพิรุธอะไรด้วยซ้ำ เขาจึงไม่เข้าใจว่าค่ำคืนนี้มันเกิดเรื่องอะไรขึ้นกันแน่
____"ครบทุกคนขอรับท่านบิชอปวาเนสซ่า" ดาฮัดกล่าวพลางโค้งคำนับเกินความเหมาะสมราวกับว่าเขากำลังเลียนแบบท่าทางของชนชั้นสูง
____"งั้นรึ" บิชอปวาเนสซ่ากล่าวเสียงเรียบ ขณะที่เธอกำลังจะกล่าวบางสิ่งต่อ พอดีว่าซิสเตอร์หญิงอาวุโสอีกคนพลันเดินเข้ามาภายในห้อง
____"ท่านหญิงวาเนสซ่า ทุกอย่างเรียบร้อยดี ไม่มีสิ่งใดผิดปกติค่ะ ดิฉันคิดว่าคงเป็นแค่การเกิดแผ่นดินไหวเบาๆ นี่เป็นเรื่องธรรมดาทั่วไป" ซิสเตอร์แคทเธอรีนรายงานกับบิชอป หลังจากที่เธอและคนอื่นๆได้ไปเดินสำรวจห้องสมุด ซึ่งเป็นแหล่งกำเนิดเหตุการณ์ผิดปกติมา


## ตอนที่ 6 จากร้ายเป็นดี

____ตัวบิชอปวาเนสซ่าเองเดิมทีเธอก็คิดว่ามันเป็นเพียงเรื่องของภัยพิบัติทางธรรมชาตินั่นเอง อันที่จริงบิชอปวาเนสซ่าตั้งใจจะไม่ตรวจสอบเหตุการณ์นี้และกลับไปนอนต่อเลยด้วยซ้ำ ถ้าไม่ใช่เพราะว่าเนื่องจากเหตุการณ์นี้ มันทำให้เธอพบว่ากุญแจห้องสมุดที่เธอเก็บรักษาไว้หายไป หากไม่ใช่ว่าเธอทำมันหายไปด้วยตนเอง ก็ต้องมีคนขโมยไป และภายในโบสถ์แห่งนี้ บุคคลที่น่าสงสัยว่าอาจเป็นขโมยได้ก็ต้องเป็นเด็กกำพร้าทั้งหมดในห้องนี้เพียงเท่านั้น แต่น่าประหลาดว่าเด็กๆทุกคนกลับอยู่กันครบ นั่นทำให้การที่กุญแจห้องสมุดที่หายไปเพราะเด็กกำพร้าเหล่านี้มีความเป็นไปได้ที่น้อยลง แต่ก็ไม่ใช่ว่าจะเป็นไปไม่ได้เลย
____"อืม! แน่นอนว่าสิ่งที่เกิดขึ้นเมื่อครู่เป็นแผ่นดินไหว แต่คนที่ขโมยกุญแจห้องสมุดของฉันไปอาจอยู่ในห้องนี้ก็เป็นได้ ใครขโมยกุญแจห้องสมุดไปให้ก้าวออกมายืนข้างหน้า ไม่อย่างนั้นถ้าฉันเป็นคนเจอกุญแจดอกนั้นเอง เจ้าหัวขโมยนั่นจะต้องถูกจับโยนออกไปนอกโบสถ์ทันที!" บิชอปวาเนสซ่ากล่าวด้วยน้ำเสียงดุดัน
____บรรยากาศความหวาดกลัวและความกดดันแพร่กระจายไปรอบห้องนอนรวมของเด็กกำพร้าอย่างรวดเร็ว เด็กกำพร้าหลายคนต่างหันมองหน้ากันพลางตัวสั่นเทา ไม่เคยมีเด็กกำพร้าคนไหนไม่เคยทำผิดมาก่อน ต่อให้ไม่ใช่เรื่องการขโมยกุญแจห้องสมุดในครั้งนี้ พวกเขาก็ต้องเคยขโมยบางสิ่งบางอย่างมาก่อนอย่างแน่นอน นี่เป็นทักษะการเอาตัวรอดของเด็กกำพร้าทุกคน หากไม่ใช่ว่าเป็นเด็กกำพร้าที่พึ่งเข้ามาอยู่ในวิหารเซนต์มารีอาได้ไม่นาน ส่วนใหญ่พวกเขาจะเคยทำอะไรไม่ดีมาก่อนครั้งถึงสองครั้ง
____"ว่าไง! มีใครจะรับสารภาพหรือไม่?!!" บิชอปวาเนสซ่ากดดันมากยิ่งขึ้น
____แรงกดดันสำหรับผู้ใหญ่ที่มีต่อเด็กน้อยนั้นรุนแรงมาก เด็กหลายคนเริ่มร้องไห้ หลายคนเริ่มสารภาพผิดพร้อมทั้งนำของที่พวกเขาขโมยไปออกมา แต่ของพวกนั้นส่วนใหญ่จะเป็น ตุ๊กตา ของเล่น อาหาร เสื้อผ้า และ สิ่งของมีค่า แม้หลายอย่างจะเป็นสิ่งของของเหล่าบาทหลวงที่หายไปนาน แต่ไม่มีแม้แต่อย่างเดียวที่เป็นกุญแจห้องสมุดหรือสิ่งที่เกี่ยวกับห้องสมุด
____หนังสือและวิชาความรู้เป็นเพียงอย่างเดียวที่ไม่มีผู้ใดต้องการหรือขวนขวายในการขโมยมันมาให้ได้ แตกต่างจากแฟนธ่อม เขาเคยผ่านประสบการณ์ชีวิตมาอย่างมากมาย เขาเคยได้ใช้ชีวิตมาอย่างสุดเหวี่ยงและคุ้มค่า แฟนธ่อมรู้อย่างชัดเจนว่าในโลกใบนี้ ความรู้เป็นสิ่งที่ล้ำค่าที่สุด และต่อให้เขาต้องเสี่ยงตายมาเพื่อให้ได้ซึ่งความรู้ แฟนธ่อมก็จะไม่ลังเลแม้แต่น้อย
____แต่ในบรรดาเด็กกำพร้าร้อยกว่าคนนั้น มีเพียงไม่ถึงสิบคนเท่านั้นที่ไม่ยอมรับผิดไม่ว่าเรื่องอะไรก็ตาม ซึ่งส่วนใหญ่จะเป็นเด็กวัยรุ่นที่มีประสบการณ์และไม่หวั่นเกรงอะไร มีเพียงเด็กน้อยผู้เดียวเท่านั้นที่ยืนนิ่งไม่ไหวติง ราวกับเขาไม่ได้มีส่วนร่วมกับเรื่องราวไม่ดีใดๆเลย เด็กชายผู้นั้นคือแฟนธ่อมนั่นเอง
____"ทุกคนเอาของทั้งหมดไปกองไว้หน้าห้อง แล้วไปยืนรออยู่หน้าห้องก่อน ฉันจะเริ่มค้นจากเตียงของดาฮัด" บิชอปวาเนสซ่ากล่าวพลางเดินไปค้นตามใต้หมอนและใต้ฟูกเตียงทั้งสองชั้นของดาฮัดและเพื่อนร่วมเตียง
____เมื่อไม่พบกุญแจห้องสมุด บิชอปวาเนสซ่าก็หันมากล่าวกับดาฮัดและเพื่อนของเขา
____"พวกเธอทั้งสองคนไปค้นตามเตียงอื่นๆ ค้นหาซิว่ายังมีใครซุกซ่อนอะไรอีกหรือไม่?" บิชอปวาเนสซ่ากล่าวพลางยืนมองทั้งคู่ปฏิบัติงานตามที่เธอมอบหมาย
____งานค้นเตียงไม่ใช่เรื่องยากอะไร ท่ามกลางความอกสั่นขวัญแขวนหวาดกลัวในหัวใจของเหล่าเด็กน้อย เพียงไม่ถึง 10 นาทีพวกเขาทั้งสองคนก็ค้นทุกเตียงเรียบร้อยแล้ว มีบางคนที่ยังแอบเก็บบางสิ่งบางอย่างไว้ ส่วนใหญ่จะเป็นสิ่งของมีค่าราคาสูงที่ไม่ทราบว่าพวกเขาไปแอบขโมยมาจากใคร แต่ไม่มีแม้แต่ชิ้นเดียวที่เป็นกุญแจ
____"เอาล่ะ! อะไรที่ไม่ใช่สิ่งของมีค่าของตนให้เก็บกลับคืนไปได้ เรื่องของที่ถูกขโมยมาเหล่านี้ฉันจะไม่เอาเรื่องอะไรพวกเธอ แต่อย่าให้มีเหตุการณ์เหล่านี้เกิดขึ้นอีก ไม่อย่างนั้นอย่าหาว่าฉันใจร้าย เข้าใจหรือไม่?!!" บิชอปวาเนสซ่ากล่าวเสียงเข้มอีกครั้งหลังจากที่เธอไม่พบว่าใครเป็นผู้ที่ขโมยกุญแจห้องสมุดดอกนั้นไป
____"ขอรับท่านบิชอป!!!" เด็กทุกคนกล่าวพร้อมกัน
____พวกบาทหลวงและซิสเตอร์มีกุญแจกันอยู่หลายคน อีกทั้งพวกเขายังมีสิทธิ์เข้าสู่ห้องสมุดได้ตลอดเวลา ฉะนั้นไม่น่าเป็นพวกเขาที่ขโมยกุญแจห้องสมุดไป มีเพียงพวกอโคไลท์และโนวิซเท่านั้นที่น่าสงสัย เนื่องจากพวกเขาเหล่านั้นไม่ใช่ทุกคนที่จะมีสิทธิ์เข้าสู่ห้องสมุด อีกอย่างพวกเขาส่วนใหญ่ก็ไม่ได้พักอาศัยอยู่ที่โบสถ์แห่งนี้เป็นประจำ ฉะนั้นหากคนเหล่านั้นเป็นผู้ขโมยกุญแจห้องสมุดไปก็ไม่ใช่เรื่องแปลกอะไร ซึ่งบิชอปวาเนสซ่าตั้งใจจะไปคาดคั้นเอาจากคนเหล่านั้นภายหลัง
____เมื่อกำลังจะจากไป บิชอปวาเนสซ่าก็ได้หันไปหาแฟนธ่อมพลางลูบหัวเขาอย่างเอ็นดู ในบรรดาเด็กกำพร้าร้อยกว่าคน ไม่ว่าผู้ใดจะยอมรับหรือไม่ก็ตาม พวกเขาทั้งหมดล้วนแอบขโมยสิ่งใดสิ่งหนึ่งเก็บไว้ทั้งสิ้น มีเพียงแฟนธ่อมเท่านั้นที่เป็นเด็กดีและไม่มีพฤติกรรมไม่ดีเลยแม้แต่น้อย ต่อให้บิชอปวาเนสซ่าและเหล่าบาทหลวงชายหญิงจะพยายามไม่แสดงออกว่ารักแฟนธ่อมมากเป็นพิเศษกว่าเด็กคนอื่นอย่างไร แต่พวกเขาก็ไม่อาจเก็บความเมตตาที่มีให้แฟนธ่อมมากเป็นพิเศษไว้ได้จริงๆ
____"เธอเป็นเด็กดีจริงๆแฟนธ่อม ฉันเห็นเธอขวนขวายอยากเข้าเรียนในโรงเรียนและอยากให้พวกเราสอนเธอเกี่ยวกับเวทมนตร์เสมอมา เมื่อเธออายุครบ 5 ปีฉันจะอนุญาตให้เธอสามารถเข้าเรียนในโรงเรียนเซนต์มารีอาได้ ฉันจะเป็นคนสนับสนุนทุนการศึกษาให้เธอเอง หากทางโรงเรียนพบว่าเธอมีพรสวรรค์ทางด้านเวทมนตร์ ฉันจะอนุญาตให้เธอเข้าเรียนคลาสเวทมนตร์เป็นกรณีพิเศษ" บิชอปวาเนสซ่ากล่าวด้วยความเมตตา
____"จริงหรอฮะมาเธอร์ ขอบคุณมากเลยฮะ" แฟนธ่อมกล่าวพลางเข้าไปกอดเอวบิชอปวาเนสซ่า
____แฟนธ่อมมักทำตัวเช่นนี้ แม้เขาจะเป็นเด็กกำพร้าเช่นเดียวกับคนอื่น แต่แฟนธ่อมไม่เคยแสดงออกเลยว่าเขาเป็นเด็กมีปัญหาเหมือนที่เด็กกำพร้าคนอื่นมักจะทำ แฟนธ่อมมักจะแสดงออกให้เหล่าบาทหลวงและซิสเตอร์เห็นถึงความบริสุทธิ์สดใสเหมือนดั่งที่เด็กน้อยคนหนึ่งควรจะเป็น ต่อให้จะเป็นคนที่ใจแข็งเหมือนกับบิชอปวาเนสซ่าก็ตาม แม้แต่พ่อแม่ยังรักลูกไม่เท่ากัน บิชอปวาเนสซ่าเองก็เช่นกัน ภายในใจของเธอก็อดที่จะมอบความรักให้แด่แฟนธ่อมมากเป็นพิเศษไม่ได้ ที่สำคัญคือเธอมักจะรู้สึกผูกพันธ์กับแฟนธ่อมโดยไม่ทราบสาเหตุ เธอเองไม่รู้ว่าทำไม แต่เนื่องจากแฟนธ่อมนั้นเป็นเด็กที่มีนิสัยดีมากโดยตลอด บิชอปวาเนสซ่าจึงคิดว่าไม่แปลกที่เธอจะรักแฟนธ่อมมากกว่าเด็กกำพร้าทั้งหมดที่เธอเคยรับเลี้ยง
____โดยเฉพาะการอนุญาตให้แฟนธ่อมเข้าเรียนในคลาสพิเศษอย่างคลาสเวทมนตร์นั้นเป็นเรื่องที่ซิสเตอร์แคทเธอรีนเองยังประหลาดใจ โรงเรียนเซนต์มารีอานั้นไม่ใช่โรงเรียนธรรมดา มันถือเป็นหนึ่งในโรงเรียนที่โด่งดังและมีชื่อเสียงมากที่สุดภายในอาณาจักรออโรร่า ค่าเล่าเรียนต่อปีนั้นสูงถึงปีละ 100 เหรียญทอง
____100 เหรียญ ทองแดง เท่ากับ 1 เหรียญเงิน 100 เหรียญเงิน เท่ากับ 100 เหรียญทอง ในขณะที่คนทั่วไปแม้แต่เงินเก็บออม 50 เหรียญทองแดงก็อาจจะไม่สามารถเก็บออมได้ ซึ่งแต่ละปีจะมีบุตรหลานขุนนางและพ่อค้าร่ำรวยมากมายแข่งขันเพื่อส่งบุตรหลานของตนในการเข้าศึกษาที่โรงเรียนเซนต์มารีอาให้ได้ การมอบทุนการศึกษาเรียนฟรีให้เด็กกำพร้าคนหนึ่ง ไม่ต่างจากการมอบเงินมหาศาล 100 เหรียญทองให้เขาฟรีทุกปี นั่นยังไม่นับรวมถึงคลาสเวทมนตร์ที่ต้องชำระปีละ 1,000 เหรียญทอง แม้กระนั้นก็ยังมีผู้คนมากมายที่ต้องการให้บุตรหลานของเขาได้เข้าศึกษาในคลาสเวทมนตร์ เพราะการได้เข้าเรียนในคลาสเวทมนตร์คือการเปลี่ยนชีวิตเด็กคนหนึ่งไปตลอดกาล
____การเป็นนักเวทกับคนธรรมดานั้นแตกต่างกันสุดขั้ว ในอนาคตพวกเขาสามารถเลือกทำได้แทบทุกอาชีพ เมื่อเป็นนักเวทแล้วบุคคลผู้นั้นจะมีสถานะเทียบเท่าขุนนางทันที อีกทั้งยังสามารถเข้าเป็นขุนนางได้โดยไม่ต้องสอบแข่งขันกับผู้อื่น มีขุนนางและชนชั้นสูงมากมายที่ในอดีตพวกเขาเป็นศิษย์ของโรงเรียนเซนต์มารีอา ฉะนั้นไม่มีผู้ใดไม่ต้องการเข้าเรียนในโรงเรียนแห่งนี้ โดยเฉพาะการเข้าเรียนในคลาสเวทมนตร์
____"ยินดีด้วยนะ" ซิสเตอร์แคทเธอรีนเดินเข้ามาลูบหัวและแสดงความยินดีกับแฟนธ่อมภายหลังจากที่บิชอปวาเนสซ่าเดินจากไป
____"ขอบคุณฮะ" แฟนธ่อมเข้าไปสวมกอดซิสเตอร์แคทเธอรีนจนแน่นราวกับเธอเป็นมารดาของเขา
____แฟนธ่อมมักจะแสดงออกถึงความสนิทสนมกับบิชอปวาเนสซ่าและเหล่าบาทหลวงชายหญิงภายในโบสถ์อยู่บ่อยครั้ง เดิมทีพวกเขาก็มักจะดุแฟนธ่อมอย่างรุนแรงและห้ามไม่ให้เด็กชายกระทำเช่นนั้นอีก เพราะพวกเขากังวลว่ามันจะส่งผลทำให้เด็กกำพร้าคนอื่นรังเกียจในตัวเด็กชาย แต่ราวกับว่าแฟนธ่อมไม่เคยรับรู้ถึงความหวังดีลึกๆในใจของพวกเขาเลย แฟนธ่อมมักจะทำเป็นหูทวนลมเสมอเมื่อถูกดุ แต่ภายหลังจากนั้นเด็กชายก็จะยังแสดงออกถึงความสนิทสนมกับเหล่าบาทหลวงภายในโบสถ์ต่อไป สุดท้ายบาทหลวงเหล่านั้นจึงเป็นฝ่ายพ่ายแพ้และไม่เคยตำหนิอะไรแฟนธ่อมอีกเลย


## ตอนที่ 7 ความริษยา

____อันที่จริง บิชอปวาเนสซ่ายังแอบวางแผนในใจว่าจะผลักดันให้แฟนธ่อมเติบโตเป็นบาทหลวง และกลายเป็นบิชอปแห่งวิหารเซนต์มารีอาในอนาคตด้วยซ้ำ จากการที่แฟนธ่อมนั้น ฉลาด มีพฤติกรรมดี และไม่เคยขโมยอะไร บิชอปวาเนสซ่าจึงไม่ลังเลที่จะรีบมอบโอกาสในการศึกษาให้แฟนธ่อมเมื่อมีโอกาสอันเหมาะสม
____โดยที่บิชอปวาเนสซ่าไม่ได้รู้เลยว่า ตัวการแห่งความวุ่นวายในคืนนี้ รวมถึงหัวขโมยตัวจริงที่ได้ขโมยกุญแจห้องสมุดไปก็คือแฟนธ่อมนั่นเอง
____แท้จริงแล้วกุญแจห้องสมุดอยู่ในตัวของแฟนธ่อมตลอดเวลา แต่ส่วนใหญ่แฟนธ่อมจะซ่อนมันไว้ใต้เท้าของเขาในรองเท้าฟางสาน แต่ต่อให้มีคนมาค้นรองเท้าของแฟนธ่อม พวกเขาก็จะไม่พบอะไรอยู่ดี แฟนธ่อมมีทักษะของสายลับมากมาย ซึ่งหนึ่งในนั้นก็คือทักษะมายากลนั่นเอง มือของแฟนธ่อมนั้นคล่องแคล่วรวดเร็วและลึกลับมากเกินกว่าที่จะมีใครสามารถไล่จับเขาได้ทันได้
____"เฮ้ย! ไอเด็กกระจอก" เสียงหยาบคายดังขึ้นในขณะที่แฟนธ่อมกำลังเดินกลับเข้าไปยังเตียงของเขาที่อยู่ในสุดของห้องนอนรวมของเด็กกำพร้า
____เสียงหยาบคายนั้นดังลั่นเพียงพอที่จะทำให้เด็กทั้งหมดหันกลับไปมองต้นเสียง มีเพียงแฟนธ่อมเพียงคนเดียวเท่านั้นที่ไม่ได้หันหลังกลับไป ทั้งยังเดินต่อไปราวกับเขาไม่ได้ยินเสียงใดทั้งสิ้น
____"เฮ้ย! ไอโง่!! กล้าทำเป็นหูทวนลมรึไงว้ะ!!" เสียงนั้นดังขึ้นอีกระดับแสดงให้เห็นว่าอีกฝ่ายเริ่มหงุดหงิดมากขึ้นกว่าเดิม อีกทั้งอีกฝ่ายังปาสิ่งของบางอย่างเข้าใส่ด้านหลังศีรษะของแฟนธ่อมอีกด้วย
____แต่ยังไม่ทันที่ของสิ่งนั้นจะสัมผัสโดนตัวแฟนธ่อม เขาก็ยื่นมือออกไปรับของสิ่งนั้นได้อย่างแม่นยำ ปรากฎว่ามันเป็นขนมปังก้อนหนึ่งที่ถูกโยนเข้ามา แฟนธ่อมกันกลับไปพลางกัดขนมปังแล้วตอบกลับทั้งที่ยังเคี้ยวขนมปังอยู่ในปากอย่างอวดดี
____"แกน่ะสิโง่ สมองของแกคงฝ่อจนคิดได้เท่ากับหมูแล้วสินะ แต่ขอบใจที่คืนขนมปังนี้ที่แกขโมยไปจากฉันนะ" แฟนธ่อมกล่าวพลางเคี้ยวขนมปังโต้ตอบกับอีกฝ่าย
____ซึ่งตั้งแต่ได้ยินอีกฝ่ายพูดประโยคแรกเขาก็ไม่จำเป็นต้องเดาเลยว่าเจ้าของเสียงนั้นเป็นใคร ดาฮัดนั้นเป็นคนที่พยายามแข่งขันความโดดเด่นกับแฟนธ่อมมาโดยตลอด เดิมทีก่อนที่แฟนธ่อมจะมาอยู่ที่โบสถ์นั้น ดาฮัดเป็นลูกรักอันดับหนึ่งมาโดยตลอด ทว่านับตั้งแต่มีแฟนธ่อมเข้ามาอยู่ในวิหารเซนต์มารีอา ดาฮัดก็ไม่เคยได้รับความสนใจจากบิชอปวาเนสซ่าเท่ากับแฟนธ่อมอีกเลย อย่าว่าแต่การได้รับความรัก ตลอดชีวิต 14 ปีของดาฮัดนั้น เขาไม่เคยเห็นเด็กกำพร้าคนใดได้รับความรักความเอ็นดูเทียบเท่ากับแฟนธ่อมมาก่อน โดยเฉพาะเรื่องการเข้าเรียนในโรงเรียนเซนต์มารีอาและคลาสเวทมนตร์ที่ไม่เคยมีมาก่อนเลยสำหรับเด็กกำพร้า นี่ไม่ต่างจากการดันหลังให้แฟนธ่อมได้เป็นขุนนางในอนาคตโดยไม่ต้องทำอะไร
____การได้เป็นขุนนางและชนชั้นสูงนั้นเป็นความฝันของดาฮัดตลอดมา เขาอยากจะเป็นขุนนางที่ร่ำรวย หลังจากนั้นเขาก็จะเหยียบย่ำคนอื่นเหมือนที่ตัวเขาเคยโดน และนำหญิงสาวที่เคยใช้สายตาดูแคลนเขามาเป็นนางบำเรอ นี่เป็นความเพ้อฝันของเขา แต่มันกำลังจะกลายเป็นความจริงสำหรับแฟนธ่อม นี่เป็นเรื่องที่เขาไม่มีวันรับได้ จากเดิมที่ดาฮัดก็จงเกลียดจงชังแฟนธ่อมตลอดมา แต่ในตอนนี้เขามีความคิดอยากจะฆ่าแฟนธ่อมอย่างรุนแรง จนเขาแทบจะไม่สามารถเก็บกดความรู้สึกนี้ไว้ได้อีกต่อไปแล้ว
____"แกกกก!! แกอยากจะตายตอนนี้เลยสินะ!!" ดาฮัดจับจ้องแฟนธ่อมด้วยสายตาแดงฉาน เขาอยากจะจับแฟนธ่อมมาฉีกเนื้อกลืนกินทั้งเป็น เขาอยากจะได้ยินเสียงกรีดร้องของอีกฝ่ายที่กำลังทำหน้าเยอะเย้ยเขาอย่างที่ไม่เคยมีเด็กกำพร้าคนไหนกล้าทำกับเขาเช่นนั้นมาก่อน
____"แกคงไม่รู้ว่าใครกันแน่ที่จะต้องตาย ฉันขอเตือนเป็นครั้งสุดท้าย ถ้าไม่อยากตายอย่างเจ็บปวดอย่ามายุ่งกับฉันอีก ไม่อย่างนั้นแกจะต้องเสียใจในการกระทำของตัวแกเอง" แฟนธ่อมหรี่ตามองพลางกล่าวอย่างไม่ลดราวาศอกเลยแม้แต่น้อย
____"หึหึ! ก่อนหน้านี้ไอขี้ขลาดอย่างแกไม่เคยกล้าปากดีขนาดนี้เลยนี่ คิดหรือว่าแค่เพียงได้เข้าเรียนที่โรงเรียนเซนต์มารีอาแล้วจะเปลี่ยนอะไรได้ แกมันก็ยังคงเป็นเพียงแค่เด็กกำพร้า ทุกคนจะมองแกเป็นแค่หัวขโมย สุดท้ายข้าจะกระทืบแกให้ตาสว่าง ให้แกรู้ว่าสวะอย่างแกมันก็เป็นได้เพียงแค่ไอกระจอกคนหนึ่งเท่านั้นละว้ะ!!" ดาฮัดยั่วยุด้วยคำพูดรุนแรง
____ดาฮัดอยากจะให้แฟนธ่อมโกรธจนขาดสติ แล้วนำตัวเองพุ่งเขามาหาเขาเอง ดาฮัดจะได้มีข้ออ้างในการทำร้ายแฟนธ่อมโดยชอบธรรม ส่วนถ้าเขาจะลงมือหนักไปหน่อยจนแฟนธ่อมสมองเสื่อมเป็นบ้าหรือตายไปมันก็ช่วยไม่ได้ เขาสามารถอ้างได้ว่าแฟนธ่อมอ่อนแอเกินไปแต่กลับเข้ามาหาเรื่องเขาเอง นี่จะเป็นข้ออ้างที่สมบูรณ์แบบที่สุดสำหรับดาฮัด
____"ฉันไม่รู้ว่าแกกำลังพูดถึงตัวแกเองอยู่รึเปล่า ในห้องนี้ก็มีเพียงแกคนเดียวเท่านั้นที่ทะเยอทะยานแต่ไม่พยายามทำอะไรเลย ฉันจะพูดเป็นคำสุดท้ายว่า... ถ้าไม่อยากตายอย่ามายุ่งกับฉันอีก!!" แฟนธ่อมกล่าวพลางหันกลับปืนขึ้นเตียงชั้น 2 ของเขาโดยไม่สนใจต่อล้อต่อเถียงกับคนอย่างดาฮัดอีก
____แฟนธ่อมรู้ดีว่าเถียงกับคนไร้สมองแบบนี้ไปก็เปล่าประโยชน์ สุดท้ายอีกฝ่ายก็จะหาโอกาสลอบทำร้ายเมื่อยามที่เขาเผลออยู่ดี ซึ่งมันย่อมไม่ใช่เวลานี้แน่นอน เพราะในห้องนี้มีคนเยอะเกินไป หากทั้งสองคนเกิดการทะเลาะวิวาทขึ้นมากลางดึก แน่นอนว่าต้องมีคนรีบวิ่งไปฟ้องบิชอปวาเนสซ่า แล้วพวกเขาทั้งสองคนก็จะโดนลงโทษอย่างหนัก แฟนธ่อมจะไม่ยอมให้รางวัลจากความเพียรพยายามตลอดมาของเขาต้องสูญเปล่าแน่นอน
____แต่นั่นก็ไม่ได้หมายความว่าแฟนธ่อมจะลดความระแวดระวังตัวที่มีต่อดาฮัด เดิมทีสถานการณ์ที่แฟนธ่อมจะโต้เถียงกับดาฮัดเช่นนี้ไม่เคยเกิดขึ้นมาก่อน ในอดีตหากดาฮัดต้องการทำร้ายร่างกายหรือขโมยอาหารของแฟนธ่อม เขาก็จะยอมอีกฝ่ายแต่โดยดี ไม่ใช่ว่าเขากลัวดาฮัด แต่ร่างกายเล็กๆนี่เมื่อเทียบกับดาฮัดแล้ว ก็เหมือนเอาไข่ไปกระแทกกับก้อนหินหากต้องต่อสู้กับอีกฝ่าย แต่ในเวลานี้เขาพอที่จะใช้เวทมนตร์ได้บ้างแล้ว ต่อให้เวทมนตร์ของเขาในยามนี้จะอ่อนด้อยเพียงใด แต่แฟนธ่อมเชื่อว่าเขาสามารถประยุกต์ใช้งานมันได้อย่างหลากหลายแน่นอน การใช้เวทมนตร์ไม่สมประกอบของเขาตอนนี้เพื่อฆ่าเด็กน้อยอายุ 14 ปีที่ไม่รู้จักประมาณตนนั้นไม่ใช่เรื่องยากเย็นแต่อย่างใด
.......


## ตอนที่ 8 ความสำเร็จเล็กๆน้อยๆ

____หลังจากผ่านคืนนั้นมา แฟนธ่อมก็ยิ่งอยู่ในสภาวะตึงเครียดกับดาฮัดและพรรคพวกมากกว่าเดิม เดิมทีพวกเด็กกำพร้าหลายคนที่เป็นกลุ่มเด็กเกเรก็มักจะหาโอกาสกลั่นแกล้งแฟนธ่อมบ่อยๆ ยิ่งเมื่อแฟนธ่อมได้รับโอกาสให้เข้าเรียนในโรงเรียนเซนต์มารีอา พวกเขาก็ยิ่งไม่สามารถเข้ากันได้เหมือนน้ำกับน้ำมัน
____แม้ว่าเด็กส่วนใหญ่จะไม่กล้าทำร้ายร่างกายแฟนธ่อมเหมือนเมื่อก่อน เพราะว่าในเวลานี้แฟนธ่อมมักจะถูกจับตามองจากเหล่าบาทหลวงภายในโบสถ์อยู่ตลอดเวลา หากแฟนธ่อมยังถูกพบว่าโดนกลั่นแกล้งและทำร้ายร่างกายอีก พวกเด็กเกเรอาจดูทำโทษหรือถูกขับไล่ออกไปจากโบสถ์แห่งนี้ได้
____แต่ไม่ใช่ว่าพวกเด็กกำพร้าจะยอมเลิกรากับแฟนธ่อมแต่อย่างใด ดาฮัดและกลุ่มเด็กเกเรของเขายังคงหาโอกาสขโมยอาหารของแฟนธ่อมหรือดูถูกเหยียดหยามแฟนธ่อมตลอดเวลาที่ไม่มีเหล่าบาทหลวงเห็น ความไม่ลงรอยกันของแฟนธ่อมและกลุ่มเด็กกำพร้าคนอื่นทำให้บรรยากาศการอยู่ร่วมกันของเด็กกำพร้าดูอึมครึมอันตรายตลอดเวลา
____แม้พวกดาฮัดจะยังไม่กล้าลงมือทำร้ายแฟนธ่อมอย่างโจ่งแจ้งเหมือนแต่ก่อน แต่แฟนธ่อมก็ไม่ได้ประมาท เขารู้ดีว่านี่ควรเป็นความสงบก่อนพายุจะมาถึงมากกว่า ฉะนั้นหากเป็นไปได้แฟนธ่อมจะพยายามนำตนเองไปอยู่ในจุดที่มีเหล่าบาทหลวงอยู่ตลอดเวลา
____ซึ่งเหมือนเหล่าบาทหลวงและซิสเตอร์ก็จะรู้เรื่องนี้ดี พวกเขาเริ่มแสดงออกว่าให้ความสำคัญกับแฟนธ่อมมากขึ้น ทั้งยังยินยอมให้แฟนธ่อมอยู่ใกล้ๆพวกเขา เพื่อมองดูการใช้งานเวทมนตร์ในขณะที่เหล่าบาทหลวงกำลังทำงาน ซึ่งเรื่องนี้มีประโยชน์สำหรับตัวของแฟนธ่อมมากกว่าที่ผู้ใดจะคาดคิด
____เมื่อผ่านไปหลายคืนแฟนธ่อมก็แอบกลับไปห้องสมุดอีกครั้ง เขาได้นำหนังสือต่างๆมาอ่านต่อและฝึกฝนเวทมนตร์พื้นฐานเพิ่มเติม แต่เนื่องจากแฟนธ่อมได้รับบทเรียนที่เจ็บแสบจากการทดลองใช้งานเวทมนตร์ธาตุดินเป็นครั้งแรกแล้ว เขาก็เรียนรู้ที่จะระมัดระวังในการใช้เวทมนตร์มากยิ่งกว่าเดิม
____เวลากลางคืนอันมืดมิดและห้องสมุดที่เงียบสงบนั้นให้บรรยากาศในการเรียนรู้ที่ดีเยี่ยม แฟนธ่อมรู้สึกว่าช่วงเวลากลางคืนนั้นทำให้เขาสามารถคิดอะไรได้มากเป็นพิเศษ อย่างแรกคือแฟนธ่อมคิดถึงเรื่องของปรากฏการณ์จากการทดลองใช้เวทมนตร์ธาตุดิน กับเรื่องสิ่งที่เกิดขึ้นในช่วงที่เขาพุ่งกลับไปยังห้องนอนรวมเด็กกำพร้าด้วยอาการตื่นตระหนก
____เรื่องแรกอย่างใช้เวทมนตร์ธาตุดิน แม้ว่าแฟนธ่อมจะทุ่มเทมานาในการทดลองร่ายเวทมนตร์ธาตุดินอย่างเต็มกำลัง แต่เขาก็คิดว่ามันไม่ควรจะมีผลกระทบที่รุนแรงและเป็นวงกว้างถึงเพียงนั้น นี่เป็นเรื่องที่เขาไม่เข้าใจ เพราะถ้าหากวัดกันตามผลลัพธ์ที่ถูกบันทึกเอาไว้ในหนังสือเวทมนตร์ธาตุดิน ผลลัพธ์ของเวทมนตร์ในครั้งนั้นไม่ควรมากไปกว่าการทำให้ฝุ่นในห้องสมุดฟุ้งกระจายไปมา เรื่องนี้ทำให้แฟนธ่อมรู้สึกงุนงง แต่พอเขาใช้เวลาครุ่นคิดสักพัก เขาก็ตั้งสมมติฐานบางอย่างขึ้นมา
____ในยามนั้นแฟมธ่อมจินตนาการถึงจักรวาลทั้งจักรวาล เขาใช้พื้นฐานความรู้ทางด้านวิทยาศาสตร์มาประกอบกับการทดลองร่ายเวทมนตร์ธาตุดินเป็นครั้งแรก ถ้าหากว่านี่เป็นสิ่งที่สร้างความแตกต่างจริงๆล่ะก็ พลังของการจินตนาการเมื่อรวมเข้ากับวิทยาศาสตร์ก็อาจเขย่าได้ทั้งจักรวาล เพียงแค่แฟนธ่อมคิดถึงเรื่องนี้มันก็ทำให้เขาหวาดกลัว แฟนธ่อมเริ่มไม่แน่ใจแล้วว่าเวทมนตร์ของเขามันจะสามารถทำอะไรได้บ้างในอนาคต แต่ถึงกระนั้นมันก็ไม่ทำให้แฟนธ่อมยอมแพ้ได้เช่นกัน
____ว่ากันว่าคนที่เคยโดนงูกัด ภายหลังแม้เพียงเจอเชือกก็ยังหวาดกลัว แฟนธ่อมเองก็เช่นกัน ประสบการณ์การทดลองฝึกฝนเวทมนตร์ธาตุดินยังคงหลอกหลอนเขาอยู่
____ครั้งนี้แฟนธ่อมจำกัดจินตนาการของเขาเอาไว้เพียงในพื้นที่แคบๆสองฝ่ามือ แฟนธ่อมยกมือน้อยๆของเขาทั้งสองข้างขึ้นมากลางอก ทำท่าเหมือนกำลังประคองลูกบอลล่องหนอยู่กลางอากาศ แฟนธ่อมจินตนาการว่าช่องว่างอากาศภายในมือของเขาเต็มไปด้วยอนุภาคและโมเลกุลเล็กจ้อยอีกครั้ง และในโมเลกุลเหล่านั้นก็มีหยดน้ำเล็กๆเต็มไปหมด อนุภาคของสายลมและไฟฟ้าได้เหนี่ยวนำและเกาะกุมพวกมันเอาไว้ให้ลอยอยู่กลางอากาศอย่างแผ่วเบา หยดน้ำปริมาณมหาศาลเหล่านั้นบางส่วนกลายเป็นประจุบวก บางส่วนกลายเป็นประจุลบ ทั้งหมดถูกดึงดูดให้มารวมกัน
____"เอเควียม" แฟนธ่อมเปล่งเสียงร่ายเวทมนตร์ธาตุน้ำออกมา
____ทันใดนั้นลูกบอลน้ำสีฟ้าพลันเปล่งแสงเรืองรองอยู่ต่อหน้าแฟนธ่อม ลูกบอลน้ำเล็กๆเท่าลูกกอล์ฟ แต่มันกลับมีสีฟ้าส่องประกาย แสงระยิบระยับของมันส่องสว่างร่างกายเล็กๆของแฟนธ่อมในโดดเด่นท่ามกลางห้องสมุดอันมืดมิดวังเวง ราวกับว่าในเวลานี้เด็กหนุ่มมีออร่าพิเศษสีฟ้าที่สามารถจะปัดเป่าความมืดมิดให้สลายไป
____"ทำได้แล้ว!" นี่เป็นอีกครั้งที่แฟนธ่อมรู้สึกดีใจกับตนเอง
____ใครจะไปคิดว่าจินตนาการทางวิทยาศาสตร์ของเขา เมื่อนำมารวมกับเวทมนตร์บนโลกใบนี้ มันจะกลายเป็นความมหัศจรรย์ที่น่าเหลือเชื่อถึงเพียงนี้ ความสำเร็จในครั้งนี้เกือบทำให้แฟนธ่อมน้ำตาไหล
____เขาอดคิดถึงช่วงเวลาเกือบ 5 ปีที่เขาพยายามฝึกฝนและทดลองเรียกใช้งานเวทมนตร์มาโดยตลอด เดิมทีแฟนธ่อมเคยคิดว่าตัวเขานั้นไม่ได้มีพรสวรรค์ทางด้านเวทมนตร์แล้วด้วยซ้ำ ซึ่งหากเป็นคนอื่นอาจจะถอดใจไปแล้ว แต่แฟนธ่อมนั้นไม่มีอะไรจะเสีย การเป็นเด็กของเขานั้นทำให้แฟนธ่อมมีเวลาว่างมากมาย นั่นทำให้วันนี้เขาประสบความสำเร็จในที่สุด
____เมื่อสามารถเรียกหาเวทมนตร์ธาตุน้ำได้แล้ว แฟนธ่อมก็ทดลองขั้นต่อไปทันที เขาพยายามควบคุมให้ก้อนน้ำนั้นแปรเปลี่ยนรูปร่างและลอยไปมาตามทิศทางที่แฟนธ่อมต้องการ แต่ทันใดนั้นก้อนฟองน้ำก็แตกเสียงดังทันที
____"อ๊ะ! ไม่ง่ายแฮะ" แฟนธ่อมอุทานด้วยความตกใจ
____หลังจากที่เขาลองพยายามควบคุมให้บอลน้ำเปลี่ยนรูปร่างตามที่เขาคิด แต่มันกลับเสียการควบคุมทันที หยดน้ำแตกสลายกลายเป็นละอองน้ำหายไปอย่างรวดเร็ว บางส่วนตกลงพื้น บางส่วนระเหยไปเป็นละอองความชื้นท่ามกลางอากาศเหมือนที่มันเคยเป็น
____แต่แฟนธ่อมไม่กังวลเรื่องนี้แล้ว เขารู้ว่าในเมื่อเขาสามารถใช้เวทมนตร์ธาตุน้ำได้สำเร็จครั้งหนึ่งแล้ว ครั้งต่อๆไปมันจะต้องง่ายขึ้นอย่างแน่นอน
____หลังจากนั้นแฟนธ่อมก็หยิบหนังสือเวทมนตร์เล่มใหม่มาเปิด นั่นคือหนังสือทฤษฎีเวทมนตร์ว่าด้วยการตื่นขึ้นของเวทมนตร์ แฟนธ่อมย้อนนึกกลับไปในคืนที่เกิดเรื่องห้องสมุดสั่นสะเทือนจนวุ่นวายกลางดึก เวทมนตร์ประหลาดที่ทุกอย่างที่แฟนธ่อมใช้ออกโดยสัญชาตญาณ หลังจากที่เกิดการสั่นสะเทือนนั้น เป็นสิ่งที่ทำให้แฟนธ่อมสงสัยมาโดยตลอด
____เขามั่นใจว่าใจเวลานั้นเขาไม่ได้ร่ายเวทมนตร์ใดออกไป เพียงแต่เท่าที่แฟนธ่อมจำได้ ในเวลานั้นเขารู้สึกตกใจกับสถานการณ์ที่เกิดขึ้นเป็นอย่างมาก ในใจของเขาเวลานั้นคิดเพียงแต่อยากให้ทุกสิ่งย้อนกลับไปเป็นเหมือนเดิม และเขาสามารถกลับไปอยู่บนเตียงได้เร็วที่สุดเหมือนกับว่าเขาไม่เคยลุกออกจากเตียงมาก่อน
____แต่เวทมนตร์ที่เกิดขึ้นจากความรู้สึกตื่นตระหนกของแฟนธ่อมในเวลานั้นกลับยอดเยี่ยมเกินกว่าที่แฟนธ่อมจะจินตนาการ ในช่วงเวลาหลังจากนั้นขณะที่ต้องเผชิญหน้ากับบิชอปวาเนสซ่าและดาฮัด มันทำให้เขากำลังรู้สึกตึงเครียดตลอดเวลา แฟนธ่อมจึงยังไม่มีเวลาย้อนคิดถึงสิ่งที่เกิดขึ้นก่อนหน้าจากเวทมนตร์ของเขา
____แต่เมื่อเรื่องทุกอย่างจบลง แฟนธ่อมมักจะคิดหวนย้อนกลับไปในคืนนั้น เขาได้แต่คิดอย่างตื่นเต้นว่าเขาสามารถใช้เวทมนตร์ออกไปโดยไม่ได้ร่ายได้อย่างไร ซึ่งแม้แฟนธ่อมจะลองพยายามใช้เวทมนตร์ออกไปโดยไม่ร่าย เขาก็ไม่สามารถทำเช่นนั้นได้อีก แฟนธ่อมจึงเดาว่าสิ่งที่เกิดขึ้นนั้นน่าจะเป็นสิ่งที่หนังสือเวทมนตร์มักจะเรียกว่า ปรากฏการณ์ตื่นขึ้นของเวทมนตร์
____ซึ่งอันที่จริงในคืนนี้ที่แฟนธ่อมเริ่มกลับมาฝึกฝนเวทมนตร์อีกครั้ง หนังสือเวทมนตร์เล่มแรกที่แฟนธ่อมค้นหาไม่ใช่หนังสือทฤษฎีเวทมนตร์ธาตุน้ำและหนังสือว่าด้วยการตื่นขึ้นของเวทมนตร์ แต่เป็นหนังสือเวทมนตร์เกี่ยวกับการร่ายเวทมนตร์โดยไม่ต้องออกเสียง
____แต่น่าเสียดาย ดูเหมือนว่าภายในห้องสมุดของวิหารเซนต์มารีอาจะมีเพียงหนังสือเวทมนตร์ขั้นพื้นฐานเท่านั้น และไม่มีหนังสือเวทมนตร์ที่มีระดับสูงกว่านี้เก็บรักษาเอาไว้เลย แฟนธ่อมจึงจำเป็นต้องปล่อยวางเรื่องนั้นไว้ก่อน แล้วหันมาพยายามฝึกฝนพื้นฐานเวทมนตร์ทั้ง 4 ธาตุของเขาให้แน่นมากกว่าเดิมต่อไป
____ความกระตือรือร้นและความพยายามในการเรียนรู้และฝึกฝนเวทมนตร์ของแฟนธ่อมนั้นมีมหาศาล แต่ดูเหมือนกับว่าโลกเวทมนตร์แห่งความมืดนี้จะไม่ใจดีกับเขา
____แฟนธ่อมมักจะใช้ทุกเวลาว่างของเขาในการเพิ่มพูนความแข็งแกร่งของเวทมนตร์ทั้ง 4 ธาตุ รวมถึงการควบคุมเวทมนตร์ให้ได้อย่างละเอียดอ่อน แต่ดูเหมือนว่าจะมีเพียงเวทมนตร์ธาตุลมที่เขาทำได้ดีที่สุด ส่วนเวทมนตร์ธาตุอื่นๆมักจะกินมานาของเขาอย่างมหาศาล หากวันใดที่แฟนธ่อมฝึกฝนเวทมนตร์ทั้ง 3 ธาตุที่ไม่ใช่ธาตุลม มานาในร่างของเขาจะหมดลงอย่างรวดเร็วจนแทบไม่สามารถฝึกฝนเวทมนตร์ได้ดั่งใจนึก


## ตอนที่ 9 เวทมนตร์และพลังจิต

____เมื่อแฟนธ่อมลองเทียบกับเหล่าบาทหลวงที่อยู่ในโบสถ์ คนเหล่านั้นสามารถใช้เวทมนตร์ของเขาได้มากกว่าแฟนธ่อมหลายเท่า แม้ว่าผู้คนส่วนใหญ่จะสามารถใช้ได้เพียงธาตุเดียวหรือสองธาตุ แต่ประสิทธิภาพและคุณภาพของการใช้งานเวทมนตร์ของพวกเขาก็เหนือล้ำกว่าแฟนธ่อมไปไกล
____จริงอยู่การที่แฟนธ่อมนำเอาร่างกายเด็กน้อยของตนไปเปรียบเทียบกับผู้ใหญ่ดูเหมือนจะเป็นเรื่องไม่เหมาะสม แต่เมื่อเทียบกับเหล่าโนวิซที่มีอายุประมาณ 15-20 ปีบางคนที่สามารถใช้เวทมนตร์ได้ นักเวทฝึกหัดเหล่านั้นก็ยังมีปริมาณมานามากกว่าแฟนธ่อมหลายเท่าตัว เรื่องนี้ทำให้แฟนธ่อมคาดเดาว่าตัวเขาอาจจะถือได้ว่ามีปริมาณมานาน้อยกว่ามาตรฐานของนักเวททั่วไป เรื่องนี้ทำให้แฟนธ่อมได้มองเห็นถึงปัญหาและข้อจำกัดของตนเอง
____ปัญหาเรื่องนี้ทำให้แฟนธ่อมอึดอัดมาก หนังสือประวัติศาสตร์โลกเวทมนตร์แห่งความมืดและบันทึกมหาจอมเวทในตำนานมีบันทึกเกี่ยวกับมหาจอมเวทผู้ทรงพลังอำนาจในอดีตมากมาย แต่ช่างน่าประหลาดที่โลกใบนี้กลับไม่มีหนังสือทฤษฎีเวทมนตร์ที่ว่าด้วยเรื่องของการเพิ่มพูนพลังเวทมนตร์เลย
____ส่วนใหญ่มหาจอมเวทผู้แข็งแกร่งมักจะเกิดจากผู้ฝึกเวทมนตร์ที่มีพรสวรรค์หรือประสาทสัมผัสเวทมนตร์ระดับสูง หลังจากนั้นพวกเขาก็จะสามารถพัฒนาตนเองด้วยการฝึกฝนเวทมนตร์จนชำนาญ แทบไม่มีหนังสือเล่มใดที่บันทึกไว้เลยว่าเด็กผู้มีพรสวรรค์เวทมนตร์อ่อนแอสามารถพัฒนากลายเป็นมหาจอมเวทในตำนานได้สำเร็จ
____แฟนธ่อมรู้ดีว่าโลกไม่เคยมีความยุติธรรมจริงๆ แต่แฟนธ่อมไม่คิดว่าโลกเวทมนตร์แห่งความมืดใบนี้ก็จะโหดร้ายมากเช่นนี้ ในที่สุดแฟนธ่อมก็ได้ข้อสรุปอย่างชัดเจนแล้วว่าผู้ที่มีพรสวรรค์เวทมนตร์ระดับต่ำจะไม่สามารถเป็นจอมเวทชั้นสูงได้อย่างแน่นอน
____นี่ช่างเป็นเรื่องที่น่าเศร้า แต่แฟนธ่อมกลับแทบไม่เสียเวลาไปกับการเศร้าโศกเลยแม้แต่น้อย แฟนธ่อมหวนย้อนนึกไปถึงคืนที่เขาสามารถทำให้ห้องสมุดเกิดการสั่นสะเทือนได้ รวมถึงเรื่องที่แฟนธ่อมเกิดการตื่นของเวทมนตร์ขึ้นมา เหตุการณ์ในคืนนั้นทำให้แฟนธ่อมมีความหวังและแนวทางในการฝึกฝนเวทมนตร์ต่อไป
____อย่างแรก แฟนธ่อมเชื่อว่าจินตนาการทางวิทยาศาสตร์จะทำให้เขาสามารถเข้าถึงเวทมนตร์ได้อย่างแท้จริง มันอาจทำให้เวทมนตร์ของเขาทรงพลังได้มากกว่าที่มันควรจะเป็น
____อย่างที่สอง หากเขาสามารถควบคุมให้เกิดสภาวะของการตื่นของเวทมนตร์ได้ตลอดเวลา แฟนธ่อมเชื่อมั่นอย่างมากว่าเวทมนตร์ของเขาจะต้องมีประสิทธิภาพมากกว่าที่เป็นอยู่อย่างแน่นอน
____อย่างที่สาม ในเมื่อโลกใบนี้ไม่มีเทคนิคการเพิ่มพูนมานา เขาก็จะหาวิธีสร้างมันขึ้นมาเอง ซึ่งเรื่องนี้ไม่น่ายากจนเกินไป เพราะแฟนธ่อมมีความทรงจำเดิมที่ติดมาจากโลกก่อนของเขา เขายังสันนิษฐานว่าเทคนิคการฝึกฝนสมาธิและพลังจิตที่เขามีอาจเป็นกุญแจในการเพิ่มพูนมานาและพลังอำนาจของเวทมนตร์ของเขาเองก็เป็นได้
____อย่างที่สี่ เนื่องจากแฟนธ่อมยังเด็กเกินไป เขายังไม่ได้เริ่มต้นการออกกำลังการและการฝึกฝนเพื่อสร้างให้ร่างกายของเขากลับไปแข็งแกร่งทรงพลังเหมือนยอดมนุษย์ดั่งในอดีต แฟนธ่อมกำลังสงสัยว่า สภาพร่างกายอาจมีส่วนที่ช่วยให้มานาของมนุษย์มีปริมาณที่เพิ่มขึ้นเป็นเงาตามตัว พิจารณาได้จากผู้ใหญ่ที่ร่างกายเติบโตเต็มที่มักจะมีมานาที่มากกว่าเด็กเป็นเรื่องปกติ นั่นหมายความว่าหากแฟนธ่อมสามารถพัฒนาร่างกายของตนเองให้แข็งแกร่งได้อย่างเหมาะสม มันอาจจะมีส่วนช่วยให้เขาเพิ่มพูนปริมาณมานามากยิ่งขึ้นไปด้วยก็เป็นได้
____แฟนธ่อมมีความคิดมากมาย แต่ทุกสิ่งมีความสำคัญเร่งด่วนไม่เท่ากัน อย่างแรกคือปริมาณมานา มานาคือพื้นฐานนักเวท มันเป็นจุดเริ่มต้นและจุดจบ ด้วยเหตุนั้นแฟนธ่อมจึงเริ่มฝึกฝนสมาธิและการเพ่งจิตในทุกโอกาสที่มีเวลาว่าง ซึ่งมันไม่ใช่เรื่องยากสำหรับเด็กน้อยอายุ 4 ปี เพราะเวลาว่างเป็นสิ่งที่เด็กน้อยมีมากที่สุด
____ในขณะที่เด็กกำพร้าคนอื่นกำลังวิ่งเล่น แฟนธ่อมกลับนั่งหลับตาอยู่ท่ามกลางธรรมชาติ เขาจินตนาการว่าตนเองดูดกลืนสายลมเข้ามาภายในแกนมานาที่อยู่ใจกลางร่างกายตลอดเวลา แต่ยามใดที่แฟนธ่อมกำลังวิ่งเล่นไปตามสนามเด็กเล่นกับเด็กคนอื่นๆ เขาก็จะเพ่งจิตไปว่าสายลมกำลังโอบอุ้มและควบคุมร่างกายให้กวัดแกว่งเคลื่อนไหวไปตามเวทมนตร์ของเขา และร่างกายภายในเคลื่อนไหวไปตามกระแสไฟฟ้าที่อยู่ภายในเส้นประสาท จริงอยู่ที่เด็กวัยเยาว์นั้นเหมือนเป็นสิ่งมีชีวิตประหลาดที่มีพลังงานมหาศาลไม่หมดสิ้น แต่ในขณะที่เด็กคนอื่นนอนหอบหมดแรงหลังจากเล่นสนุกเสร็จสิ้น แฟนธ่อมกลับไม่รู้สึกถึงความเหนื่อยล้าเลยแม้แต่น้อย อีกทั้งยังรู้สึกเปี่ยมไปด้วยพลังงานมหาศาลภายในกายตลอดเวลาอีกต่างหาก ความลับในเรื่องนี้ช่างน่าประหลาดเสียจริง แต่ก็ดูเหมือนว่าแฟนธ่อมจะค่อยๆแง้มเปิดประตูนี้ได้มากขึ้นเรื่อยๆ
.......
____หลังจากนั้นในทุกๆวัน แฟนธ่อมก็ไม่เคยหยุดยั้งในการหาโอกาสฝึกฝนเวทมนตร์เลยแม้แต่วินาทีเดียว เขาลงลึกในเทคนิคเฉพาะของการฝึกฝนเวทมนตร์และการดึงดูดมานาเข้ามาภายในร่างกายมากขึ้นเรื่อยๆ ตามหลักการของเวทมนตร์แล้ว มนุษย์จะสามารถใช้เวทมนตร์ได้ทรงพลังและมีประสิทธิภาพมากเพียงใดขึ้นอยู่กับสองส่วนหลักๆคือปริมาณมานาภายในร่างกายและประสาทสัมผัสเวทมนตร์ ทุกสิ่งทุกอย่างที่เป็นองค์ประกอบทำให้สามารถใช้เวทมนตร์ได้ดียิ่งขึ้นมักจะถูกเรียกว่าพรสวรรค์เวทมนตร์ มนุษย์ทุกคนมีระดับพรสวรรค์ไม่เท่ากัน แต่โลกเวทมนตร์แห่งความมืดใบนี้มักจะจัดแบ่งแยกระดับพรสวรรค์เป็นระดับต่ำ กลาง และสูง
____แฟนธ่อมพิจารณาว่าเขาจำเป็นจะต้องเพิ่มพูนปริมาณมานาและเพิ่มประสาทสัมผัสเวทมนตร์ให้สูงขึ้นให้ได้ การทำสมาธิและการเพ่งจิตดูเหมือนจะเป็นการเพิ่มประสาทสัมผัสเวทมนตร์ได้โดยตรง ในทุกวันที่แฟนธ่อมทำสมาธินั้น เขาแทบจะสังเกตได้ว่าพัฒนาการด้านประสาทสัมผัสเวทมนตร์นั้นเพิ่มพูนขึ้นอย่างรวดเร็วจนมองเห็นได้ด้วยตาเปล่า
____แต่ปริมาณมานาที่น้อยเกินไปของเขานั้นกลับเป็นปัญหาอย่างรุนแรงต่อการฝึกฝนเวทมนตร์ แฟนธ่อมจึงคิดประยุกต์เทคนิคใหม่ขึ้นมาจากพื้นฐานของการฝึกสมาธิ ในทุกครั้งที่เขานั่งสมาธิ แฟนธ่อมมักจะจินตนาการว่าเขาได้ดูดกลืนพลังงานธรรมชาติภายนอกเข้ามากักเก็บภายในตัว โดยปกติแล้วไม่ว่าจะรู้ตัวหรือไม่รู้ตัวก็ตาม มนุษย์จำเป็นจะต้องสูดเอาอากาศเข้ามาภายในร่างกายตลอดเวลา แฟนธ่อมก็แค่จินตนาการว่าลมหายใจที่เขาสูดเข้ามานั้นเปลี่ยนเป็นพลังงานธรรมชาติเข้มข้นเท่านั้น ซึ่งหลังจากสูดลมหายใจเข้ามา แฟนธ่อมก็จะเก็บลมหายใจนั้นไว้ประมาณ 3 วินาที ไม่ยอมให้ร่างกายปล่อยลมหายใจออกไปอย่างรวดเร็วตามปกติที่มันเคยเป็น
____เวลาผ่านไปหลายสัปดาห์ เหมือนเทคนิคเหล่านี้จะค่อยๆสามารถเห็นผลได้มากขึ้นเรื่อยๆ แฟนธ่อมรู้สึกว่าลมหายใจที่เขาดูดกลืนเข้าไปนั้นมีความรู้สึกเย็นสดชื่นมากเป็นพิเศษ แฟนธ่อมรู้สึกเหมือนกับว่าได้ไปสูดอากาศบริสุทธิ์เย็นฉ่ำบนยอดเขาเอเวอเรส แต่สิ่งที่เข้าไปในแกนมานาของแฟนธ่อมอย่างมหาศาลกลับไม่ใช่ออกซิเจน แต่กลับเป็นพลังงานธรรมชาติบริสุทธิ์ที่ถูกแปลงให้เป็นมานาของเขาเอง แม้มันจะทำให้มานาของเขาเพิ่มขึ้นทีละน้อย แต่ว่าทุกวินาทีที่ผ่านไปเขาก็สามารถสัมผัสได้ถึงการเพิ่มพูนของปริมาณมานาที่ไหลเวียนอยู่ในร่างกายได้มากขึ้นเรื่อยๆ
____เวลาค่อยๆไหลผ่านไปเรื่อยๆ ทุกสิ่งทุกอย่างเหมือนจะเข้าข้างแฟนธ่อม แม้กระทั่งปัญหาส่วนตัวที่แฟนธ่อมมีเรื่องทะเลาะเบาะแว้งกับพวกของดาฮัดก็ไม่ได้ลุกลามบานปลายเหมือนที่แฟนธ่อมเตรียมรับมือไว้ตอนแรก ชัดเจนว่าบิชอปวาเนสซ่าและเหล่าบาทหลวงในวิหารเซนต์มารีอารับรู้ถึงปัญหาของเหล่าเด็กกำพร้ามาโดยตลอด แต่เมื่อในเวลานี้บิชอปวาเนสซ่าได้ตัดสินใจแล้วว่าจะสนับสนุนแฟนธ่อมอย่างเต็มกำลัง พวกเขาก็ไม่ต้องการให้เกิดปัญหาอะไรร้ายแรงกับแฟนธ่อมอีก
____อย่างแรกที่บิชอปวาเนสซ่าจัดการคือ แม้แฟนธ่อมจะยังไม่ถึงเกณฑ์อายุ 5 ปีเพื่อเข้าเรียนในโรงเรียนเซนต์มารีอา แต่บิชอปวาเนสซ่าก็ได้เลื่อนฐานะแฟนธ่อมจากเด็กกำพร้าผู้ต่ำต้อย ให้เขากลายมาเป็นโนวิซอย่างเต็มตัว นี่เป็นสิทธิพิเศษสำหรับมหาวิหารแห่งแสงที่ไม่ค่อยมีผู้ใดได้รับ
____เนื่องจากว่าภายในมหาวิหารแห่งแสงนั้นจะมีตำแหน่งของบาทหลวงอยู่หลากหลายตำแหน่ง แต่ตำแหน่งแรกก่อนที่จะเข้ามาเป็นบาทหลวงของมหาวิหารแห่งแสงได้ บุคคลผู้นั้นจะต้องพิสูจน์ตนเองด้วยการเป็นพอสทูเลนท์ก่อนประมาณ 1-2 ปี เพื่อเป็นการเตรียมพร้อมก่อนเป็นโนวิซ ซึ่งตำแหน่งนี้แท้จริงแล้วก็คือผู้ร้องขอหรือผู้สมัครนั่นเอง
____โดยที่ตำแหน่งพอสทูเลนท์นั้นไม่ต่างจากผู้รับใช้ชั้นล่างสุดของบาทหลวง พวกเขาจะต้องเรียนรู้ข้อปฏิบัติตนพื้นฐานของเหล่าบาทหลวงในมหาวิหารแห่งแสงเป็นระยะเวลาหนึ่งก่อน แต่เนื่องจากแฟนธ่อมนั้นอาศัยอยู่ภายในโบสถ์เซนต์มารีอาเป็นระยะเวลาเกือบ 5 ปีแล้ว บิชอปวาเนสซ่าจึงเชื่อว่าเด็กชายควรจะพอรับรู้ถึงรายละเอียดเหล่านี้ดีอยู่แล้ว เธอจึงอนุญาตให้แฟนธ่อมเลื่อนตำแหน่งเป็นโนวิซโดยข้ามขั้นตอนการเป็นพอสทูเลนท์ไปเลย


## ตอนที่ 10 โนวิซใหม่

____สิ่งนี้กล่าวไปเหมือนดูง่าย แต่โดยปกติแล้วมหาวิหารแห่งแสงจะไม่รับผู้ใดเป็นพอสทูเลนท์หรือโนวิซโดยง่าย เนื่องจากยุคสมัยนี้เป็นยุคที่ศรัทธามีอำนาจเหนือกว่าการปกครองของกษัตริย์อยู่เล็กน้อย ทำให้มหาวิหารแห่งแสงมักจะรับเพียงบุคคลที่มีความน่าเชื่อถือสูงภายในสังคมเข้ามาเป็นบาทหลวง แต่เห็นได้ชัดว่าบิชอปวาเนสซ่านั้นเอนเอียงเข้าข้างแฟนธ่อมมากเป็นพิเศษ อีกทั้งการที่เด็กกำพร้าผู้ต่ำต้อยได้กลายมาเป็นโนวิซทันทีนั้นก็แทบไม่เคยมีมาก่อนเช่นกัน
____แต่ไม่ว่าอย่างไรเมื่อแฟนธ่อมได้กลายเป็นโนวิซแล้ว เขาจึงได้รับห้องพักส่วนตัวที่ไม่จำเป็นต้องอยู่รวมกับผู้อื่นอีกต่อไป แม้ห้องพักนั้นของเขาจะเป็นเพียงห้องเล็กๆคับแคบแทบไม่ต่างจากห้องเก็บของ แต่มันก็ยังมีหน้าต่างและอุปกรณ์ที่จำเป็นทุกอย่างครบครัน ห้องนอนและเตียงนอนส่วนตัวเช่นนี้เป็นสิ่งที่แฟนธ่อมไม่เคยสัมผัสมาก่อนเลยในชีวิตนี้
____ห้องพักส่วนตัวไม่เพียงเปิดโอกาสให้แฟนธ่อมสามารถศึกษาทุกอย่าง และฝึกฝนเวทมนตร์ได้ตลอดเวลาตามที่ใจของเขาปรารถนา แต่มันยังเป็นการกีดกันเด็กกำพร้าคนอื่นโดยเฉพาะกลุ่มของดาฮัดไม่ให้พวกเขากลั่นแกล้งแฟนธ่อมได้ง่ายเหมือนเดิมอีก
____ซึ่งมันทำให้ดาฮัดโกรธเกรี้ยวและไม่พอใจวิหารเซนต์มารีอาเป็นอย่างมาก เนื่องจากว่าอีกเพียงไม่กี่เดือนดาฮัดก็จะมีอายุครบ 15 ปี ซึ่งตามกฎของโบสถ์เซนต์มารีอานั้น เด็กกำพร้าที่มีอายุควบ 15 ปีจะไม่ได้รับอนุญาตให้พักอาศัยอยู่ในวิหารเซนต์มารีอาอีกต่อไป พวกเขาจะต้องออกไปต่อสู้กับชีวิตและหาเงินทองหางานทำด้วยตนเอง สำหรับโลกใบนี้ที่ชายหญิงอายุเกินกว่า 12 ปีถือว่าบรรลุนิติภาวะแล้ว การที่วิหารเซนต์อารีอายังคงอุปการะคนเหล่านี้จนอายุ 15 ปีถือว่าเมตตาพวกเขามากแล้ว
____สุดท้ายหลังจากแฟนธ่อมได้กลายเป็นโนวิซ เขาก็แทบไม่ได้พบหน้ากับดาฮัดอีกเลย เพราะการเป็นโนวิซไม่ใช่ได้มาฟรีๆ โนวิซถือเป็นผู้รับใช้บาทหลวง ฉะนั้นจึงมีงานมากมายที่แฟนธ่อมต้องกระทำ ซึ่งส่วนใหญ่จะเป็นงานเกี่ยวกับศาสนพิธีในโบสถ์ อย่างเช่นจัดเตรียมอุปกรณ์และตรวจดูความสะอาดเรียบร้อยภายในโบสถ์ ให้การอำนวยความสะดวกกับเหล่าสาธุชนผู้มีศรัทธา แฟนธ่อมต้องเข้าร่วมพิธีศีลมหาสนิทในโบสถ์ทุกวันอาทิตย์ รวมถึงทุกครั้งที่มีพิธีบัพติสมา พิธีสารภาพบาป และ พิธีอื่นๆ
____ไม่เพียงแค่นั้น เนื่องจากโนวิซจะต้องใส่ชุดเครื่องแบบคล้ายๆบาทหลวง เพียงแต่เป็นสีเหลืองอ่อนและมีรายละเอียดบนชุดที่น้อยกว่ามาก แต่เนื่องจากโลกความมืดแห่งเวทมนตร์ใบนี้มีอากาศหนาวเหน็บตลอดเวลา นอกจากชุดบาทหลวงจะเป็นชุดยาวทั้งตัวที่มีปกคอตั้งสูงและมีผ้าคลุมไหล่ แต่พวกเขาก็จะสวมผ้าคลุมเวทสีขาวอีกชิ้นที่คลุมทั้งตัว รวมถึงมีฮู้ดขนสัตว์เพื่อป้องกันความหนาว
____นั่นทำให้การที่เด็กน้อยอายุเกือบ 5 ปีที่สวมฮู้ดขนสัตว์สีขาวลากพื้นเดินไปมาภายในโบสถ์นั้น กลายเป็นภาพที่น่ารักน่าเอ็นดูราวกับตุ๊กตา ผู้ศรัทธาที่มาเข้าโบสถ์มักจะตกหลุมรักแฟนธ่อมที่มีใบหน้าน่ารักและมีแก้มแดงระเรื่อตลอดเวลาอย่างง่ายดาย
____ทำให้บิชอปวาเนสซ่าที่สังเกตเห็นสิ่งที่เกิดขึ้นอย่างรวดเร็ว เธอมักจะลากแฟนธ่อมให้ไปร่วมกลุ่มร้องเพลงประสานเสียง ยิ่งเมื่อแฟนธ่อมสามารถแสดงออกว่าเขามีพรสวรรค์ด้านการเล่นเปียโนและออร์แกน แทบทุกพิธีของโบสถ์เซนต์มารีอาจึงไม่สามารถขาดแฟนธ่อมได้อีกต่อไป สานุศิษย์ที่มาเข้าโบสถ์ในทุกวันอาทิตย์เพิ่มอย่างล้นหลามนั้น แสดงให้เห็นว่าแฟนธ่อมสามารถเพิ่มผลประกอบการให้โบสถ์เซนต์มารีอาได้เป็นอย่างดี
____งานมากมายที่ถาโถมเข้ามาทำให้แฟนธ่อมรู้สึกเหนื่อยหน่ายใจเป็นอย่างมาก เพราะมันกลับทำให้เขาแทบไม่มีเวลาแอบไปฝึกเวทมนตร์อย่างลับๆอีกต่อไป แต่เพียงไม่นานแฟนธ่อมก็ต้องเปลี่ยนแปลงความคิด มีอยู่ครั้งหนึ่งที่แฟนธ่อมถูกใช้ให้ทำความสะอาดรูปปั้นภายในโบสถ์ บางสิ่งบางอย่างที่อยู่ภายในรูปปั้นทำให้แฟนธ่อมขนลุกตั้งชัน
____จริงอยู่ว่าปริมาณมานาของแฟนธ่อมอาจจะมีน้อยมาก แต่ในทางกลับกันประสาทสัมผัสทางเวทมนตร์ของแฟนธ่อมกลับแหลมคมราวกับใบมีด แฟนธ่อมสัมผัสได้ทันทีว่าภายในรูปปั้นต่างๆภายในโบสถ์มีพลังงานประหลาดบางอย่างอยู่อย่างมหาศาล ความรู้สึกที่แฟนธ่อมสัมผัสได้บอกว่ามันเป็นพลังงานศักดิ์สิทธิ์ ที่คล้ายคลึงกับแสงจากเวทมนตร์รักษา ซึ่งในบางครั้งแฟนธ่อมก็เคยเห็นว่าบางรูปปั้นยังเปล่งแสงสีขาวสว่างออกมาอ่อนๆยามค่ำคืนเหมือนดั่งภูติผี
____ซึ่งหากผู้ที่มีประสาทสัมผัสเวทมนตร์ระดับต่ำ ต่อให้มีมานามหาศาลระดับมหาจอมเวทในตำนาน แต่พวกเขาก็จะไม่สามารถสัมผัสถึงพลังงานศักดิ์สิทธิ์ภายในโบสถ์ได้เลย
____เมื่อแฟนธ่อมพิจารณา เขาก็คาดเดาว่ามันอาจเป็นพลังงานศักดิ์สิทธิ์ที่เกิดจากการศรัทธาของผู้คนที่มาภาวนาในวิหารแห่งนี้มาเป็นเวลายาวนานหลายสิบหลายร้อยปี พลังงานมากมายของผู้คนหลอมรวมกันกลายเป็นพลังงานศักดิ์สิทธิ์ตกค้างอยู่ในโบสถ์ รูปปั้น ภาพวาด หรือคัมภีร์ศักดิ์สิทธิ์ เพราะเช่นนี้เองจึงเป็นเหตุให้ผู้คนมักรู้สึกจิตใจสงบเป็นพิเศษเมื่ออยู่ในโบสถ์
____โดยปกติแล้วแฟนธ่อมสามารถดูดซับพลังงานธรรมชาติภายนอกเข้ามาแปลงเป็นมานาของตนเองได้ แต่กระบวนการของมันช้ามากและตลอดหลายเดือนที่ผ่านมา แฟนธ่อมก็สามารถสังเกตเห็นการเพิ่มพูนของมานาตนเองได้เพียงเล็กน้อยเท่านั้น แต่แฟนธ่อมสัมผัสได้ว่าเขาสามารถดูดกลืนพลังงานศักดิ์สิทธิ์มหาศาลที่อยู่ภายในโบสถ์ได้มากและเร็วกว่าพลังงานธรรมชาติภายนอกมาก โดยที่ภายในรูปปั้นหรือสิ่งต่างๆภายในโบสถ์มีพลังงานศักดิ์สิทธิ์อยู่มหาศาลราวกับมหาสมุทร แฟนธ่อมแทบไม่อยากเชื่อเลยว่าหนทางลัดของความแข็งแกร่งจะอยู่ที่พระเจ้านี่เอง
____เดิมทีแฟนธ่อมไม่ได้ศรัทธาในสิ่งใดเลย เขาไม่เคยเชื่อในพระเจ้า เขาเคยศึกษาความรู้ของแทบทุกศาสนาหลักบนโลก แต่ความจริงแล้วเขาศรัทธาในตัวเองเพียงเท่านั้น กระนั้นนับแต่นี้ไป แฟนธ่อมได้กลายเป็นผู้ศรัทธาในพระเจ้าแห่งแสงเป็นอันดับหนึ่งของวิหารเซนต์มารีอาเป็นที่เรียบร้อยแล้ว
____เดิมทีแฟนธ่อมก็มักมีภาพลักษณ์ว่าเป็นเด็กดี หัวอ่อน และว่านอนสอนง่าย เพียงหลังจากแฟนธ่อมได้กลายมาเป็นโนวิซได้ไม่นาน แฟนธ่อมก็ได้กลายเป็นคนคลั่งศาสนาในสายตาบาทหลวงคนอื่นๆไปแล้ว เด็กน้อยมักจะแสดงออกอย่างชัดเจนว่าต้องการทุ่มเททำงานเพื่อมหาวิหารแห่งแสงทุกอย่าง โดยเฉพาะงานหนักอย่างการปัดกวาดเช็ดถูรูปปั้นภายในโบสถ์ เดิมทีงานหนักเหล่านี้บิชอปวาเนสซ่ามักจะมอบหมายให้เป็นหน้าที่ของเหล่าเด็กกำพร้าเป็นผู้ทำความสะอาด แต่หลังจากนั้นแฟนธ่อมกลับแย่งงานเหล่านี้ไปทำเองจนหมด อีกทั้งไม่ว่าเวลาใดที่เหล่าบาทหลวงและสานุศิษย์เข้ามาในโบสถ์ พวกเธอจะพบเห็นแฟนธ่อมนั่งคุกเข่ากุมมืออยู่ที่อกเพื่อภาวนาต่อพระผู้เป็นเจ้าตลอดเวลา
____แฟนธ่อมไม่ได้รู้เลยว่าเขาได้สร้างข่าวลือผิดๆมากมายภายนอกโบสถ์ ผู้คนเริ่มกล่าวขวัญว่าวิหารเซนต์มารีอาได้มีบุตรแห่งแสงคนใหม่ถือกำเนิด บางคนถึงขนาดเริ่มศรัทธาและมีคำทำนายว่าแฟนธ่อมจะมาเป็นผู้ปัดเป่าความมืดมิดให้หายไปและนำพาแสงสว่างกลับมาคืนโลกใบนี้อีกครั้ง
.......
____แต่เรื่องราวภายนอกวิหารเซนต์มารีอานั้นแฟนธ่อมไม่ได้รับรู้และไม่สนใจเลย เขาสนใจเพียงแต่การเพิ่มพูนปริมาณมานาที่แสนอ่อนแอของตนเองเพียงเท่านั้น รวมถึงเรื่องที่อีกไม่นานเขาจะอายุครบ 5 ปีและจะถึงกำหนดเวลาที่จะเข้าเรียนในโรงเรียนเซนต์มารีอาแล้ว
____แฟนธ่อมไม่รู้ว่าในโรงเรียนจะสอนความรู้เรื่องอะไรบ้าง แต่แฟนธ่อมจะไม่ยอมรอรับเพียงความรู้ในห้องเรียนแน่นอน อันที่จริงแฟนธ่อมยังคิดว่าภายหลังจากที่เขาสามารถจดจำ หนังสือทฤษฎีเวทมนตร์ ประวัติศาสตร์ ตำนาน และ ความรู้พื้นฐานเกี่ยวกับโลกใบนี้ที่อยู่ในห้องสมุดจนหมดสิ้น แฟนธ่อมก็พอเดาได้แล้วว่าด้วยความรู้ของเขาในเวลานี้ เขาอาจจะไม่จำเป็นต้องเข้าเรียนในโรงเรียนเซนต์มารีอาหรือคลาสเวทมนตร์อีกต่อไป
____เพราะความรู้ที่โรงเรียนและคลาสเวทมนตร์สอนก็ไม่น่าจะมากไปกว่าความรู้ที่แฟนธ่อมได้อ่านมาจากในห้องสมุดเท่าใดนัก อีกทั้งแฟนธ่อมยังได้เคยลองถามบิชอปวาเนสซ่า เกี่ยวกับความรู้ที่สอนในโรงเรียนเซนต์มารีอา คลาสเวทมนตร์ และหนังสือที่มีในห้องสมุดโรงเรียน ความรู้ทั้งหมดนั้นเป็นความรู้ชุดเดียวกับที่มีอยู่ในห้องสมุดของวิหารเซนต์มารีอานั่นเอง
____เนื่องจากว่าไม่ว่าจะเป็น โบสถ์ โรงพยาบาล โรงเรียน และ สถานเลี้ยงเด็กกำพร้า ทุกกิจการล้วนอยู่ในพื้นที่ของวิหารเซนต์มารีอา ทั้ง 4 องค์กรล้วนเป็นองค์กรที่อยู่ภายใต้วิหารเซนต์มารีอาทั้งสิ้นและถูกบริหารควบคุมภาพรวมโดยตัวของบิชอปวาเนสซ่านั่นเอง


## ตอนที่ 11 การทดสอบเวทมนตร์

____แต่กระนั้นแฟนธ่อมก็ยังยินดีที่จะเข้าเรียนภายในโรงเรียนของโลกใบนี้เหมือนกับผู้คนและเด็กๆทั่วไป นั่นเป็นเพราะว่าแท้จริงแล้วโรงเรียนไม่ใช่เป็นเพียงแค่สถานที่มอบความรู้เพียงเท่านั้น ในความคิดของแฟนธ่อม โรงเรียนเป็นสถานที่ที่ได้เปิดเผยตัวตนของบุคคลให้เป็นที่ยอมรับต่อผู้คนทั่วไปต่างหาก ต่อให้แฟนธ่อมมีความรู้จากการอ่านหนังสือด้วยตนเอง แต่หากเขาไม่ได้จบการศึกษาอย่างเป็นทางการจากสถานศึกษาแห่งใดภายในอาณาจักรออโรร่า ในอนาคตมันก็อาจทำให้เขายากที่จะได้รับการยอมรับและยากที่จะหางานทำเพื่อดำรงชีพ ซึ่งต่างจากการที่ได้จบการศึกษาจากโรงเรียนเซนต์มารีอา มันจะกลายเป็นใบการันตีถึงความสามารถของเขาไปในตัว ซึ่งแฟนธ่อมยังเคยได้ยินมาอีกด้วยว่า โรงเรียนเซนต์มารีอาไม่ใช่จุดสูงสุดของสถาบันการศึกษาในโลกใบนี้ เพียงแต่เซนต์มารีอาเป็นบันไดทองคำ ที่มันจะปูพรมแดงเปิดโอกาสให้แฟนธ่อมได้เดินทางเข้าไปในเส้นทางใหม่ๆในอนาคตอีกมาก
.......
____วันเวลาผ่านไปอย่างรวดเร็ว ในที่สุดแฟนธ่อมก็อายุครบ 5 ปี ถึงเวลาที่เขาสามารถเข้าเรียนในโรงเรียนเซนต์มารีอาได้เสียที
____บิชอปวาเนสซ่าไม่ได้โกหกแฟนธ่อม เธอได้สนับสนุนทุนการศึกษาให้แฟนธ่อมเต็มจำนวนจริงๆเป็นจำนวน 100 เหรียญทอง ซึ่งตีเป็นค่าเล่าเรียนต่อปี 90 เหรียญทอง และอีก 10 เหรียญทองจะเป็นค่าอุปกรณ์การเรียน เพราะเหตุนั้นบิชอปวาเนสซ่าจึงยกเว้นค่าเทอมให้แฟนธ่อม แล้วเธอได้มอบเงินเป็นจำนวน 10 เหรียญทองให้เขานำไปหาซื้ออุปกรณ์การเรียนภายหลัง ส่วนหากมีเงินบางส่วนหลงเหลือ แฟนธ่อมสามารถเก็บมันไว้เป็นเงินส่วนตัวเพื่อใช้ซื้อสิ่งของส่วนตัวได้
____นี่เป็นสิ่งที่แฟนธ่อมดีใจมากที่สุด เพราะถึงแม้การเป็นโนวิซจะทำให้เขามีรายรับเดือนละ 10 เหรียญเงิน แต่มันไม่ได้ถือว่ามากมายอะไรนัก
____เรื่องนี้ทำให้แฟนธ่อมสำนึกขอบคุณบิชอปวาเนสซ่าอย่างที่สุด ที่สำคัญคือก่อนทำการเข้าเรียนอย่างเป็นทางการ แฟนธ่อมได้ถูกเรียกตัวไปทดสอบมานา เพื่อตรวจสอบว่าเด็กชายมีพรสวรรค์ด้านเวทมนตร์เพียงพอที่จะได้เข้าเรียนในคลาสเวทมนตร์หรือไม่?
____ตอนแรกแฟนธ่อมรู้สึกกังวลว่าเขาจำเป็นจะต้องแสดงเวทมนตร์ที่เขาสามารถร่ายได้ออกมาแสดงให้กรรมการผู้คุมสอบให้คะแนนหรือไม่ แต่ปรากฏว่าการทดสอบไม่ได้ซับซ้อนยากเย็นถึงเพียงนั้น พวกเขาใช้เพียงคริสตัลเวทมนตร์ในการทดสอบมานาที่อยู่ในร่างกายของมนุษย์เท่านั้น สิ่งที่แฟนธ่อมจำเป็นต้องทำก็คือนำมือไปสัมผัสบนคริสตัลทดสอบนั้นก็เพียงพอแล้ว
____คริสตัลทดสอบมีรูปทรงกลม มันเป็นลูกคริสตัลใสขนาดใหญ่ประมาณลูกบาสเก็ตบอล คริสตัลทดสอบถูกวางไว้บนผ้ากำมะหยี่สีขาวกลางโต๊ะตัวใหญ่ในห้องอาจารย์ใหญ่ของโรงเรียนเซนต์มารีอา ทันทีที่แฟนธ่อมแตะมันก็ปรากฎแสงเวทมนตร์อ่อนๆ 4 สี คือ สีเขียว สีแดง สีน้ำตาล และ สีฟ้า ออกมาทันที ผลลัพธ์นั้นค่อนข้างทำให้บิชอปวาเนสซ่าและปรมาจารย์อีกคนประหลาดใจ
____"นี่มัน... ปริมาณมานาไม่ได้ถือว่าเยอะอะไร ออกจะกลางๆทั่วไปเสียด้วยซ้ำ เพียงแต่ว่าเวทมนตร์ประจำตัวที่เจ้าหนูนี่สามารถใช้งานได้ดีกลับมีครบทั้ง 4 ธาตุ เพียงแต่ธาตุลมมีความโดดเด่นมากที่สุด เจ้าหนูนี่มันยอดเยี่ยมจริงๆ" ปรมาจารย์คีตัสกล่าวพลางมองสลับระหว่างแฟนธ่อมและคริสตัลทดสอบอย่างแทบไม่เชื่อสายตา
____"ข้าบอกแล้วไงท่านคีตัส แฟนธ่อมนั้นเป็นเด็กที่มีพรสวรรค์จริงๆ ทีนี้ท่านเชื่อข้าหรือยังคะ?" บิชอปวาเนสซ่ากล่าวด้วยใบหน้ายิ้มแย้มแจ่มใส พลางโอบมือไว้บนไหล่น้อยๆของแฟนธ่อมด้วยความภาคภูมิใจราวกับเขาเป็นบุตรชายของบิชอปวาเนสซ่าเอง
____"ฮ่าๆๆ เจ้านี่ได้ทีคุยใหญ่เลยสินะ เอาเถอะ! ครั้งนี้ถือว่าการเดิมพันของข้าแพ้เจ้าสักครั้งก็แล้วกัน" ปรมาจารย์คีตัสกล่าวสัพยอกกลับอย่างอารมณ์ดี
____ปรมาจารย์คีตัส นั้นแท้จริงแล้วเขาคืออาจารย์ใหญ่แห่งโรงเรียนเซนต์มารีอานั่นเอง เขาเป็นชายอาวุโสที่มีอายุประมาณ 70 ปี รูปร่างของปรมาจารย์คีตัสนั้นเป็นนักเวทชายที่มีลักษณะผอมสูงใส่แว่นเลนส์เดียว ภายในสวมชุดสูทสีขาว ภายนอกสวมชุดคลุมจอมเวทสีขาว บุคลิคของคีตัสนั้นตัดสินได้ทันทีว่าเขาเป็นมหาปราชญ์ผู้มากความรู้
____"ปริมาณมานาของข้าไม่เยอะไม่ใช่หรอฮะ เหตุใดจึงเป็นเรื่องดีหรอฮะ?" แฟนธ่อมถามทั้งสองด้วยความสงสัย
____"ฮ่าๆๆ ข้าได้เจ้าหนูจอมสงสัยมาเป็นลูกศิษย์อีกคนแล้วสินะ ก็ได้ ข้าจะบอกให้เจ้าฟัง ปกติแล้วคลาสเวทมนตร์ของโรงเรียนเซนต์มารีอานั้นจะรับเฉพาะนักเรียนเวทที่ข้าพอใจเท่านั้น และข้าพอใจในตัวเจ้า เจ้าจึงจะได้เข้าเรียนคลาสเวทมนตร์เพื่อศึกษาเวทมนตร์กับข้า นี่เป็นเงื่อนไขของข้าเอง ข้าแก่แล้วและไม่อยากรับลูกศิษย์มากมายอีกต่อไป ภายในอาณาจักรออโรร่านั้นมีโรงเรียนนับพันแห่ง โรงเรียนที่มีคลาสเวทมนตร์นั้นมีเป็นสิบแห่ง ส่วนใหญ่โรงเรียนอื่นมักจะเก็บค่าเล่าเรียนถูกกว่าที่นี่มาก การที่ข้าตั้งเงื่อนไขและค่าเล่าเรียนที่สูงเช่นนี้ ก็เพื่อผลักดันให้ผู้คนนำบุตรหลานของพวกเขาไปเรียนที่คลาสเวทมนตร์เซ็กเตอร์ที่สองของเรา หรือไปเรียนในโรงเรียนอื่น นี่เป็นความพอใจของข้าเอง เป็นยังไง? หากเจ้าไม่พอใจเจ้าจะไม่เรียนกับข้าก็ได้นะ" ปรมาจารย์คีตัสเอามือเท้าเอวพลางกล่าวอย่างเอาแต่ใจราวกับเป็นแก๊งอันธพาล
____คำพูดแสนเอาแต่ใจของจอมเวทคีตัสนั้นช่างขัดกับภาพลักษณ์ของมหาปราชญ์ในตอนแรกอย่างมาก
____ความจริงแล้วเหตุผลที่ปรมาจารย์คีตัสนั้นคัดเลือกศิษย์ด้วยความพอใจของตนเองนั้น เพราะเดิมทีมักจะมีผู้คนมากมายนำบุตรหลานของพวกเขามาฝากเป็นลูกศิษย์ของคีตัส เหตุผลไม่มีอะไรซับซ้อน เพราะในอดีตมหาจอมเวทคีตัสเคยเป็นมหาราชครูหลวงของกษัตริย์องค์ปัจจุบัน การที่ได้ชื่อว่าเป็นลูกศิษย์ของคีตัสนั้นเท่ากับว่าบุคคลเหล่านั้นจะมีศักดิ์ฐานะเป็นศิษย์น้องขององค์กษัตริย์ในทันที ซึ่งนั่นจะส่งผลต่อสำนักพระราชวังไม่น้อย ผู้คนมากมายเห็นถึงจุดนี้ พวกเขาจึงตั้งใจนำบุตรหลานของตนเพื่อมาเป็นศิษย์ของคีตัสเพื่อผลประโยชน์เหล่านั้น
____แน่นอนว่าเรื่องนั้นคีตัสก็ยิ่งกว่ารู้ดี ไม่ใช่เพียงตอนนี้ที่มีผู้คนมากมายอยากมาเป็นศิษย์ของเขา ตลอดอาชีพการทำงานของคีตัส มีผู้คนมากมายอยากมาเป็นศิษย์ของเขา เพียงเพื่อต้องการใกล้ชิดองค์กษัตริย์ของอาณาจักรออโรร่า แต่คีตัสเข้มงวดในการรับศิษย์มาก ก่อนหน้านี้จึงมีเพียง 3 คนเพียงเท่านั้นที่เป็นศิษย์ของคีตัส แน่นอนว่าหนึ่งคนนั้นกลายเป็นกษัตริย์ของอาณาจักรแห่งนี้ ส่วนอีกสองคนนั้นในบัดนี้กำลังดำรงตำแหน่งเป็นผู้บัญชาการกองทัพและขุนนางใหญ่ภายในอาณาจักรออโรร่า และคนที่ 4 ก็คือแฟนธ่อมซึ่งเป็นศิษย์สายตรงคนสุดท้ายนั่นเอง
____ในช่วงไม่กี่ปีก่อนหน้า คีตัสได้เกษียณออกมาจากตำแหน่งอันสูงส่งนั้น เมื่อเขากำลังจะกลับมาพักผ่อนอยู่ที่บ้าน เขาก็ได้รับคำเชิญจากบิชอปวาเนสซ่าที่แสนจริงใจ บิชอปวาเนสซ่าแห่งวิหารเซนต์มารีอาได้เดินทางไปถึงบ้านของคีตัสหลายครั้ง เพื่อเชิญคีตัสให้มาเป็นอาจารย์ใหญ่และเป็นปรมาจารย์ของคลาสเวทมนตร์ด้วยความตั้งใจจริง
____เดิมทีคีตัสตั้งใจจะไม่ตอบรับงานนี้ แต่เมื่อได้เห็นถึงความจริงใจของบิชอปวาเนสซ่า อีกทั้งสัญชาตญาณความเป็นครูในตัวของคีตัสที่ยังไม่ได้ดับมอดลงไป ในที่สุดคีตัสจึงได้ตอบรับงานนี้ แต่ในเวลานั้นคีตัสก็ยังมีเงื่อนไข คือเขาจะต้องสามารถเลือกรับลูกศิษย์ได้ตามใจของเขาเอง ต่อให้เป็นนักเรียนของเซนต์มารีอาที่มีพรสวรรค์เวทมนตร์ระดับสูง แต่หากเขาไม่พอใจเขาก็จะไม่รับนักเรียนคนนั้นมาเป็นนักเรียนเวทของเขาเด็ดขาด ต่อให้พ่อแม่ของเด็กเหล่านั้นจะยินดีจ่ายเงินเป็นล้านเหรียญทองคีตัสก็ไม่สนใจ นักเรียนเวทเหล่านั้นจะต้องไปเรียนในคลาสเวทมนตร์เซ็กเตอร์ที่สองของเซนต์มารีอาเท่านั้น
____แม้จะเป็นเรื่องน่าเศร้าที่หลายคนไม่สามารถเป็นศิษย์สายตรงของมหาจอมเวทคีตัสได้ แต่หลายครอบครัวก็ไม่ได้ตัดใจ ตระกูลชั้นสูงจำนวนมากยังคงส่งให้บุตรหลานของพวกเขามาเล่าเรียนที่โรงเรียนเซนต์มารีอา นั่นเป็นเพราะว่าไม่ว่าอย่างไรคีตัสก็ยังเป็นอาจารย์ใหญ่โรงเรียนแห่งนี้ พวกนักเรียนที่เรียนในโรงเรียนแห่งนี้ก็จะยังคงถือว่าเป็นศิษย์ของคีตัสทางอ้อมอยู่ดี
____"ถ้ายังงั้น... แล้วทำไมท่านถึงพอใจในตัวข้าเหรอฮะ?" แฟนธ่อมยังคงถามต่อไปอย่างไม่ยอมหยุด


## ตอนที่ 12 ศิษย์และอาจารย์

____"เอ๊ะ! เจ้านี่แปลกคน ปกติแล้วเด็กคนอื่นมักจะไม่กล้าพูดอะไรต่อหน้าข้าหรอกนะ แต่เจ้านี่กลับถามไม่หยุด เอาเถอะ! ถือว่าข้าชื่นชอบในความกล้าหาญของเจ้าแล้วกัน ปกติแล้วเด็กวัยเยาว์จะมีธาตุประจำตัวเพียงธาตุเดียวเท่านั้น ผู้ที่มีธาตุประจำตัวสองธาตุมักจะพบในทุกๆ 10 ปี ผู้ที่มีธาตุประจำตัว 3 ธาตุนั้นมักจะพบทุกๆ 30-50 ปี ส่วนผู้ที่มีธาตุประจำตัว 4 ธาตุนั้น... ข้าจำไม่ได้แล้วว่าพบคนสุดท้ายเมื่อใดกัน หรือก็คือเจ้านั้นเป็นคนแรกในช่วงเวลาประมาณ 100 ปีของอาณาจักรออโรร่ายังไงล่ะ" ปรมาจารย์คีตัสลูบคางพลางกล่าวอย่างไม่ใส่ใจนัก
____คำตอบของคีตัสนั้นค่อนข้างน่าตกตะลึง ข้อมูลที่ปรมาจารย์คีตัสกล่าวมานั้นไม่ต่างจากที่แฟนธ่อมสันนิษฐานมาก่อนหน้าสักเท่าใดนัก เพียงแต่ว่าในตอนแรกแฟนธ่อมคิดว่าพรสวรรค์ของเขาค่อนข้างอ่อนแอเลยด้วยซ้ำ แฟมธ่อมคาดไม่ถึงว่าวันนี้เขาจะได้รับการประเมินที่ค่อนข้างสูงจากมหาจอมเวทคีตัสผู้นี้
____'เราค่อนข้างมั่นใจว่าเรามีธาตุประจำตัวเป็นธาตุลมเพียงธาตุเดียวเท่านั้น อีกทั้งปริมาณมานาก็ยังน้อย แล้วทำไมคริสตัลทดสอบถึงตรวจพบว่าเรามีธาตุประจำตัวถึง 4 ธาตุกันนะ หรือว่าจะเป็นเพราะผลลัพธ์จากการที่เราทุ่มเทฝึกฝนเวทมนตร์ตลอดช่วง 1 ปีที่ผ่านมา วิธีการฝึกฝนของน่าเราจะช่วยยกระดับธาตุประจำตัวและมานาในร่างกายของเราไปอีกระดับอย่างแน่นอน นี่ช่างยอดเยี่ยมจริงๆ' แฟนธ่อมก้มหน้าครุ่นคิดเมื่อได้ยินคำตอบของปรมาจารย์คีตัส
____"แล้วถ้ายังงั้น... มาสเตอร์คีตัสมีธาตุประจำตัวกี่ธาตุหรอฮะ?" แฟนธ่อมถามด้วยความอยากรู้อยากเห็น
____ในเวลานี้ดวงตาของแฟนธ่อมแสดงออกถึงความสนใจแบบเด็กๆโดยไม่ต้องพยายามแสดง นี่ไม่ใช่เรื่องแปลกอะไร ทักษะแปลกประหลาดที่มหัศจรรย์เช่นนี้เป็นสิ่งที่แฟนธ่อมมักจะสนใจและชื่นชอบเสมอมา
____"เจ้านี่นะ! ตอนเด็กข้านั่นมีธาตุประจำตัว 3 ธาตุ แต่ในยามนี้ข้าได้ฝึกฝนให้ชำนาญในทุกธาตุและเวทมนตร์ทุกบทแล้ว" ปรมาจารย์คีตัสถอนหายใจพลางตอบด้วยความเหนื่อยหน่ายใจ
____นี่เป็นหนึ่งในเหตุผลที่คีตัสไม่ค่อยอยากจะรับศิษย์สายตรงคนใหม่ นั่นเป็นเพราะว่าเด็กมักจะมีพลังงานมากและมีความอยากรู้อยากเห็นสูง การที่รับศิษย์สายตรงมักจะทำให้คีตัสรู้สึกว่าพลังงานของเขาถูกดูดออกไปอย่างรวดเร็ว แต่นั่นก็เป็นสิ่งที่ทำให้คีตัสหวนย้อนนึกถึงความทรงจำเก่าก่อนเช่นกัน ในอดีตเขาก็เคยเป็นอย่างแฟนธ่อม อยากรู้อยากเห็นในทุกศาสตร์ความรู้ที่เกี่ยวข้องกับเวทมนตร์ มันทำให้เขาได้พบกับการเดินทางมากมาย ความทรงจำเหล่านั้นมีทั้งสุขและทุกข์ การที่ได้เห็นแฟนธ่อมในวันนี้ก็เหมือนกับเขาได้ย้อนวันวานเห็นตนเองในอดีตอีกครั้ง
____"แต่ข้าต้องขอเตือนเจ้าไว้ก่อน การที่เจ้ามีธาตุประจำตัว 4 ธาตุไม่ได้หมายความว่าเจ้าจะต้องเก่งกาจและยิ่งใหญ่อะไร เจ้าไม่ได้เป็นคนแรกที่มีธาตุประจำตัวถึง 4 ธาตุ และจะไม่เป็นคนสุดท้ายเช่นกัน อีกทั้งมานาของเจ้ายังค่อนข้างไปในทางน้อย ในยามนี้มีบุคคลไม่น้อยที่มีธาตุประจำตัว 2-3 ธาตุแต่มีปริมาณมานาสูงกว่าเจ้ามาก แม้แต่ข้าเองยามเด็กข้าก็มีพรสวรรค์ระดับเวทมนตร์ระดับสูง นั่นหมายความว่าในอนาคตต่อให้เจ้าต่อสู้กับจอมเวทที่สามารถใช้เวทมนตร์ได้เพียงธาตุเดียว แต่คนเหล่านั้นก็อาจจะสามารถเอาชนะเจ้าได้อย่างง่ายดาย หากพวกเขาเหล่านั้นมีความชำนาญเวทมนตร์สูงกว่าเจ้า ฉะนั้นเจ้าจะต้องกระหายในการเรียนรู้และพัฒนาตนเองอยู่ตลอดเวลา ห้ามทะนงตนเรื่องที่เจ้ามีธาตุประจำตัวถึง 4 ธาตุเป็นอันขาด เพราะแท้จริงแล้วไม่ว่าผู้ใดก็สามารถฝึกฝนให้ชำนาญเวทมนตร์ได้หลายธาตุ เรื่องที่ข้าพูดเจ้าเข้าใจหรือไม่?!" ปรมาจารย์คีตัสกล่าวอย่างจริงจังมากที่สุดตั้งแต่พวกเขาพูดคุยกัน
____แฟนธ่อมเข้าใจความหมายในคำพูดของปรมาจารย์คีตัสดี เขาไม่สามารถประมาทได้เลยในทุกเสี้ยววินาที เพราะในชีวิตเดิมของเขาก็ตายเพราะความประมาทนั่นเอง เขาเคยหลงคิดว่าน้องชายของเขาจะรักเขาจริงอย่างที่เขามอบความรักให้กับน้องชาย ความประมาทเป็นต้นเหตุของความตาย แฟนธ่อมรู้ซึ้งในเรื่องนี้มากยิ่งกว่าใคร
____"เข้าใจแล้วครับมาสเตอร์" แฟนธ่อมกล่าวอย่างจริงจังพลางมองตาคีตัส เพื่อเป็นการสื่อสารว่าสิ่งที่คีตัสพยายามจะสื่อนั้นตัวเขาเข้าใจมันดี
____"ดี! เจ้านี่ถึงแม้จะมีปริมาณมานาน้อยนิดกว่าศิษย์คนอื่นๆของข้า แต่สติปัญญาและความเข้าใจในชีวิตของเจ้าดูเหมือนจะเหนือล้ำไปไกล ไม่เลว! เจ้าอาจจะสามารถแข็งแกร่งได้มากกว่าศิษย์คนอื่นๆของข้า ข้าจะติดตามดูเจ้าตลอดไป หากเจ้าหลงเดินทางผิด ข้าจะเป็นคนสังหารเจ้าลงด้วยมือของข้าเอง แต่หากเจ้าภักดีต่ออาณาจักร ข้าจะเป็นคนปกป้องและอุ้มชูเจ้าจนสุดทาง" ปรมาจารย์คีตัสกล่าวอย่างลึกล้ำ
____สิ้นสุดคำกล่าวนั้น พลังเวทมนตร์มหาศาลก็ล้นทะลักออกมาจากร่างกายของมหาจอมเวทคีตัสราวกับคลื่นมหาสึนามิ โลกราวกับถูกหัตถ์พระเจ้าบิดเบือน ทั้งบิชอปวาเนสซ่าและแฟนธ่อมราวกับเป็นมดตัวน้อยที่ตกลงไปในคลื่นวังวนใจกลางมหาสมุทรอันเชี่ยวกราก
____เพียงไม่กี่วินาทีภาพลวงตาที่แฟนธ่อมได้สัมผัสก็หายไปราวกับไม่เคยมีสิ่งใดมาก่อน แต่แฟนธ่อมรับรู้ได้โดยสัญชาตญาณว่านั่นไม่ใช่เพียงภาพมายาหรือภาพหลอนธรรมดา ปรากฎการณ์นั้นต้องเกิดจากพลังเวทมนตร์อันมหาศาลภายในตัวของคีตัสที่ปลดปล่อยออกมาอย่างแน่นอน ในที่สุดเขาก็ได้รับรู้ว่ามหาจอมเวทที่จะสามารถไปยืนอยู่บนจุดสูงสุดบนโลกใบนี้ได้ อย่างน้อยต้องมีความสามารถและทรงอำนาจมากเพียงใด
____"ข้าทราบแล้วมาสเตอร์ ข้าจะไม่ทรยศต่ออาณาจักรเด็ดขาด และจะไม่ทำให้มาสเตอร์ผิดหวัง พลังอำนาจที่มาสเตอร์สั่งสอนข้า ข้าจะนำพามันเพื่อความรุ่งโรจน์ของอาณาจักรครับ" แฟนธ่อมกล่าวกับคีตัสอย่างกล้าหาญ
____หากเป็นเด็กคนอื่น ทันทีที่โดนคลื่นพลังเวทมนตร์ของคีตัสซัดสาดเข้าใส่โดยไม่ได้ตั้งตัว อย่างหนักอาจจะช็อคหมดสติด้วยความหวาดกลัวได้ทันที อย่างเบาก็อาจจะมีอาการสั่นเทาหวาดกลัวตกค้างเป็นเวลานาน แม้กระทั่งบิชอปวาเนสซ่าที่เป็นจอมเวทชั้นสูงก็ยังมีอาการมึนงงไม่หาย
____แต่แฟนธ่อมราวกับเป็นต้นไม้โลกที่สามารถปักหลักยืนหยัดท่ามกลางคลื่นใหญ่ที่ซัดโหมกระหน่ำได้อย่างมั่นคง ไม่เพียงไม่มีอาการหวาดกลัวในพลังอำนาจของคีตัส แฟนธ่อมยังไม่เปลี่ยนสีหน้าเลยแม้แต่น้อย ความมั่นคงที่แฟนธ่อมแสดงออกมานั้นแม้แต่คีตัสยังรู้สึกทึ่ง
____ขั้นตอนการแสดงพลังอำนาจหลังจากรับศิษย์สายตรงนั้นมีความจำเป็น การทำให้ศิษย์ของตนรับรู้ถึงพลังอำนาจอันยิ่งใหญ่ของปรมาจารย์นั้นเป็นขั้นตอนที่มหาจอมเวทระดับตำนานเชื่อมั่นว่าต้องกระทำ แม้แต่คีตัสก็ยังเคยโดนอาจารย์ของเขากระทำเช่นนี้มาก่อน ซึ่งชายหนุ่มคีตัสในเวลานั้นถึงกับลงไปคุกเข่าใบหน้าซีดเผือด แต่น่าประหลาดใจที่แฟนธ่อมกลับไม่มีอาการที่แสดงถึงความอ่อนแอออกมาให้ผู้อื่นเห็นเลยแม้แต่น้อย คีตัสเริ่มไม่แน่ใจแล้วว่าจิตใจที่อยู่ภายในร่างเด็กน้อยนั่นเป็นตัวตนอะไรกันแน่ เขาไม่แน่ใจว่าตนกำลังจะสร้างสัตว์ประหลาดอะไรขึ้นมาในอนาคตหรือไม่ แต่กระนั้นมันก็ทำให้คีตัสเริ่มตื่นเต้น เขาอยากจะเห็นโลกที่ศิษย์ของเขาชักนำมันให้เกิดขึ้นแล้ว
____"ท่านเกือบทำข้าลืมเรื่องสำคัญไป นี่เป็นเงิน 1,000 เหรียญทองตามที่เราเคยตกลงกันไว้ค่ะ" บิชอปวาเนสซ่ารีบนำถุงเงินขนาดใหญ่ที่บรรจุเหรียญทองทั้งหมดเอาไว้ออกมาวางไว้บนโต๊ะ ซึ่งเธอดึงมันออกมาจากแหวนมิติของเธอเอง เพราะน้ำหนักของเหรียญทองทั้งหมดสูงประมาณ 15 กิโลกรัม ถุงเงินจำนวนนี้หนักเกินกว่าที่ผู้ใดจะเดินถือไปมาเป็นเวลานานได้
____"เหอๆ ตอนที่ข้าบอกว่าข้าจะคิดค่าสอน 1,000 เหรียญทองข้าหมายความอย่างนั้นที่ไหนกัน ข้าก็แค่ตั้งเงื่อนไขไว้สูงๆเพราะหวังว่าจะได้ไม่มีผู้ใดอยากส่งบุตรหลานมาเรียนกับข้าเท่านั้น คิดไม่ถึงว่ามันจะยังคงไร้ผล ฮ่าๆๆๆ" ปรมาจารย์คีตัสกล่าว
____"เอาอย่างนี้แล้วกันเจ้าหนู" ปรมาจารย์คีตัสหันมากล่าวกับแฟนธ่อมพร้อมกับนำถุงเหรียญทองไปใส่ไว้ในแหวนมิติของตนพลางดึงมันออกมาจากนิ้วมือและยื่นให้แฟนธ่อม "ข้าจะให้เงินนี้พร้อมกับแหวนมิติวงนี้กับเจ้า เจ้าสามารถนำเงินนี้เพื่อไปใช้ส่วนตัวในช่วงที่เจ้ากำลังเล่าเรียนอยู่เพื่อจะได้ไม่ลำบากเกินไป" ปรมาจารย์คีตัสกล่าวอย่างใจกว้าง


## ตอนที่ 13 เมืองภายใต้โลกแห่งความมืด

____"สิ่งของนี้มีมูลค่ามหาศาล ข้ารับไว้ไม่ได้หรอกมาสเตอร์" แฟนธ่อมกล่าวทั้งยังไม่ยื่นมือออกไปรับ
____ไม่ใช่ว่าแฟนธ่อมเป็นคนดีหรือต้องการสร้างภาพว่าเขาไม่ใช่คนโลภ แต่แฟนธ่อมรู้ดีว่าการรับเงินของผู้อื่นมาเท่ากับเขาจะต้องติดค้างเป็นหนี้บุญคุณอีกฝ่ายตลอดชีวิต บางทีวันนี้เขาได้รับเงินจากปรมาจารย์คีตัสมา 1,000 เหรียญทอง แต่เขาอาจจะต้องชดใช้อีกฝ่ายคืนเป็นสิ่งที่ตีมูลค่าสูงกว่าเงินจำนวนนี้นับร้อยเท่าได้ แฟนธ่อมรู้ดีเพราะเขาเคยผ่านมันมาก่อนแล้ว และเขาไม่อยากจะติดหนี้บุญคุณใครอีก
____ซึ่งอันที่จริงสิ่งที่แฟนธ่อมไม่อยากรับจริงๆคือแหวนมิติต่างหากไม่ใช่เหรียญทองนั้น แหวนมิติที่สามารถเก็บสิ่งของไว้กับตัวได้มากมายนั้นถือว่าเป็นอุปกรณ์เวทมนตร์ระดับตำนาน อุปกรณ์มิติที่ขยายพื้นที่เก็บของเช่นนี้เป็นสิ่งที่หายากมาก เพียงแค่ตัวมันเองก็มีราคาหลักล้านเหรียญทอง หากไม่ใช่บุคคลระดับสองคนนี้ ยากที่ผู้ใดจะมีอุปกรณ์เวทมนตร์เช่นนี้อยู่ในการครอบครองได้
____"อย่าคิดมากเจ้าหนู จำไว้ว่าเวลาผู้ใหญ่ให้ของห้ามปฏิเสธ!" แม้ปรมาจารย์คีตัสจะกล่าวเช่นนั้นแต่แฟนธ่อมก็ยังยืนนิ่งก้มหน้านิ่งเฉย
____"ก็ถ้าหากเจ้าไม่สบายใจที่จะรับ งั้นข้าจะถือว่าเงินนี้ข้าให้เจ้ายืมก็แล้วกัน วันหน้าเมื่อเจ้ามีเงินมากเพียงพอเจ้าค่อยเอามาคืนข้า รับไปซะ!"ปรมาจารย์คีตัสกล่าวพลางยัดแหวนวงนั้นใส่ไว้ในมือของแฟนธ่อมโดยไม่ถามความสมัครใจของเขาอีก
____"ขอบคุณมากมาสเตอร์" แฟนธ่อมรับแหวนมาพลางก้มหน้ากล่าวเสียงเรียบ
____แฟนธ่อมสัมผัสได้ว่าปรมาจารย์คีตัสและบิชอปวาเนสซ่าล้วนเป็นบุคคลที่จริงใจต่อเขาอย่างแท้จริงและไม่ได้ต้องการสิ่งใดตอบแทน แต่ในอดีตเขาก็เคยคิดว่าน้องชายของเขาจริงใจต่อเขาเช่นนี้เหมือนกัน หลังจากผ่านวันสุดท้ายของชีวิตก่อนมามันก็ทำให้แฟนธ่อมไม่อาจเชื่อใจผู้ใดได้อีกต่อไป ทักษะสายลับของเขาสามารถทำให้เขาเสแสร้งว่าเป็นเด็กร่าเริงที่เป็นมิตรและเข้ากับผู้อื่นได้ง่าย แต่ไม่มีผู้ใดรู้ได้ว่าบาดแผลภายในจิตใจแฟนธ่อมทำให้เขาไม่เคยไว้ใจใครได้อีกเลยตลอดไป
.......
____ไม่บ่อยนักที่แฟนธ่อมจะได้มีโอกาสออกมาเดินเล่นภายนอกวิหารเซนต์มารีอา ไม่ใช่ว่าเขาโดนจับขังหรือมีคำสั่งห้ามแฟนธ่อมออกจากโบสถ์แต่อย่างใด แต่เป็นเพราะเดิมทีแฟนธ่อมก็เอาแต่ฝึกเวทมนตร์ตลอดเวลาจนแทบไม่มีเวลาแม้แต่จะหายใจ
____ภายหลังจากที่เขาได้เป็นโนวิซ เขาก็เอาแต่แสร้งทำเป็นนั่งคุกเข่าภาวนาต่อพระเจ้าแห่งแสงทั้งวันทั้งคืน แน่นอนว่าสิ่งที่แฟนธ่อมทำไปนั้นทำให้ร่างกายเล็กๆนี้ต้องแบกรับความทรมานและความเคร่งเครียดไว้ตลอดเวลา แต่การเพียรพยายามอย่างหนักของเขาก็แสดงผลขึ้นมาไม่น้อย เพราะแฟนธ่อมค่อนข้างมั่นใจว่าเดิมทีแล้วพื้นฐานพรสวรรค์ทางด้านเวทมนตร์ของเขานั้นต้องเป็นพรสวรรค์เวทมนตร์ระดับต่ำ ทั้งยังควรมีธาตุประจำตัวเพียงธาตุเดียวคือธาตุลม ต่อให้บิชอปวาเนสซ่าจะเมตตาในตัวเขามากเพียงใด แต่แฟนธ่อมก็มั่นใจว่าพรสวรรค์เพียงแค่นั้นของเขา ต้องไม่มีทางโยกคลอนจิตใจอันมั่นคงของมหาจอมเวทคีตัสได้อย่างแน่นอน
____ในตอนแรกแฟนธ่อมยังไม่เคยรู้จักมหาจอมเวทคีตัสมาก่อน แต่ภายหลังเขาก็ได้ยินชื่อเสียงของปรมาจารย์คีตัสมาจากปากของเหล่าซิสเตอร์ ที่พวกเธอดีใจแทนแฟนธ่อมจนแทบกระโดดโล้ดเต้นหลังจากที่ได้รู้ข่าวว่าท่านปรมาจารย์คีตัสยอมรับแฟนธ่อมเป็นศิษย์สายตรงคนสุดท้าย เกียรติประวัติทั้งหมดของปรมาจารย์คีตัสนั้นทำให้เขาแทบจะเป็นบุคคลที่ทรงอิทธิพลที่สุดในพระราชสำนักอาณาจักรออโรร่าแล้ว ทุกอย่างสรุปได้เพียงคำเดียวว่า บัลลังของกษัตริย์ออโรร่าราชวงศ์ปัจจุบันยังมั่นคงจนถึงวันนี้ก็เพราะมหาจอมเวทในตำนานผู้นี้นั่นเอง
____แฟนธ่อมไม่ได้ตั้งตัวมาก่อนว่าอาจารย์ของเขาจะเป็นคนดังในอาณาจักรออโรร่าถึงเพียงนี้ เรื่องนี้ทำให้แฟนธ่อมค่อนข้างหนักใจ สำหรับอดีตสายลับอย่างเขาแล้ว การอยู่ภายใต้แสงไฟอันโดดเด่นที่ทำให้ถูกผู้คนมากมายจับตามองไม่ใช่เรื่องที่เขาถนัดนัก
____เรื่องนี้แฟนธ่อมทำอะไรกับมันไม่ได้แล้ว เขาทำได้เพียงค่อยๆก้าวไปข้างหน้าและรับมือกับมันเท่านั้น แฟนธ่อมคิดเรื่อยเปื่อยพลางเดินลากขาไปตามพื้นหิมะเพื่อเดินดูสิ่งของที่เขาจำเป็นต้องซื้อตามร้านค้าต่างๆสองข้างทาง หิมะที่ตกลงมาตลอดเวลาราวกับอยู่ในช่วงคริสมาสต์นั้นทำให้ทุกสิ่งกลายเป็นสีขาวโพลน แต่ถ้าหากมีผู้คนสังเกตตามเส้นทางที่แฟนธ่อมเดินลากขาผ่านมาให้ดีจะเห็นว่าไม่มีรอยเท้าอยู่เบื้องหลังแฟนธ่อม มีเพียงรอยผ้าคลุมเวทที่ลากกลบหิมะเป็นทางเท่านั้น นั่นเป็นเพราะว่าแม้จะออกมาจากโบสถ์แฟนธ่อมก็ยังคงไม่หยุดฝึกฝนเวทมนตร์ต่อไป แฟนธ่อมต้องการให้เขาสามารถใช้เวทมนตร์ได้อย่างเชี่ยวชาญราวกับเป็นลมหายใจ อันที่จริงแม้แต่ตอนหลับแฟนธ่อมยังพยายามจะคงสถานะเวทมนตร์สายลมไว้ให้ได้ด้วยซ้ำ เพียงแต่มันยากมากเกินไปทำให้แฟนธ่อมยังไม่ใกล้เคียงกับคำว่าประสบความสำเร็จเลยแม้แต่น้อย
____ร้านค้าสองข้างทางนั้นทำให้แฟนธ่อมค่อนข้างตื่นตาตื่นใจ อาคารสองข้างทางนั้นเป็นบ้านเรือน 2-3 ชั้น บางส่วนสร้างด้วยไม้ แต่บ้านบางหลังกลับสร้างด้วยปูน สถาปัตยกรรมของพวกเขาช่างสวยงาม ถ้าให้กล่าวคือเป็นสถาปัตยกรรมประมาณยุคเรเนซองส์ แต่สิ่งที่แฟนธ่อมสังเกตว่าวิทยาการที่อาณาจักรออโรร่ามียอดเยี่ยมเป็นพิเศษก็คือวัสดุเรืองแสง
____เนื่องจากเมฆดำที่ปกคลุมท้องฟ้าจนมืดมิดแทบจะตลอดเวลา สิ่งให้แสงสว่างจึงเป็นเรื่องสำคัญ การที่จะนำ ท่อนไม้ ถ่าน หรือ น้ำมัน มาจุดให้แสงสว่างตลอดเวลานั้นถือเป็นเรื่องที่สิ้นเปลืองทรัพยากรเป็นอย่างมาก สภาพแวดล้อมที่เลวร้ายทำให้ทรัพยากรเหล่านี้ถือเป็นทรัพยากรหรูหราฟุ่มเฟือยและมีราคาสูง
____แต่ราวกับโลกใบนี้ต้องการมอบโอกาสในการต่อสู้ดิ้นรนให้กับมนุษย์ โลกแห่งความมืดใบนี้จึงมีแร่ธาตุพิเศษหลายประเภทที่สามารถให้แสงสว่างในตัวของมันได้ แร่ชนิดหนึ่งที่มีคุณสมบัติให้แสงสว่างได้มีชื่อว่าแร่ไลท์เทียม ไลท์เทียมเป็นแร่พิเศษที่สามารถนำมาทำประโยชน์ได้หลายอย่าง อย่างเช่นนำมาสร้างเป็น อุปกรณ์เวทมนตร์ คทา ไม้เท้าเวทมนตร์ แต่ที่ชาวออโรร่านิยมที่สุดคือนำสร้างเป็นสีทาบ้าน หรือผสมกับปูนซีเมนต์บางบริเวณทำให้บ้านสามารถเรืองแสงออกมาได้ในจุดที่ต้องการ
____โดยเฉพาะวิหารเซนต์มารีที่ทุกอาคารภายในพื้นที่วิหารจะถูกผสมแร่ไลท์เทียมในการสร้างไปด้วย เพียงแต่แร่ไลท์เทียมเป็นแร่ที่หายากและมีราคาแพงมาก แม้แต่วิหารเซนต์มารีอาก็สามารถเคลือบมันไว้ได้เพียงไม่กี่จุดเท่านั้น อย่างเช่นห้องโถงใหญ่ด้านหน้าโบสถ์หรือผนังโบสถ์ด้านนอกนั่นเอง โบสถ์ทุกแห่งของมหาวิหารแห่งแสงจะสามารถเรืองแสงออกมาได้ตลอดเวลาไม่ว่าโลกจะมืดมิดเพียงไร ทำให้ตัวโบสถ์ดูศักดิ์สิทธิ์ตลอดเวลา นี่เองที่เป็นจุดเด่นของมหาวิหารแห่งแสงจนทำให้มีผู้ศรัทธามากมาย
____ส่วนบ้านเรือนหรือร้านค้านั้น พวกเขาจะสามารถเคลือบไลท์เทียมไว้ได้เฉพาะบางจุดเล็กๆที่จำเป็นต้องมีแสงเท่านั้น อย่างเช่นหน้าร้านหรือบริเวณที่พวกเขาวางขายสินค้า สิ่งเหล่านี้จึงกลายเป็นจุดเด่นของมหานครออโรร่าไป แต่จุดที่มีแสงสว่างมากที่สุดและถูกใช้งานแร่ไลท์เทียมมากที่สุดกลับเป็นกำแพงเมืองเมโทรไลท์ชั้นนอกทั้ง 4 ด้านที่แสนใหญ่โต
____ปรากฏการณ์แห่งความมืดมิดที่โลกใบนี้ต้องเผชิญไม่เพียงแค่ทำให้มนุษย์ใช้ชีวิตได้ยากลำบากเท่านั้น แต่มันกลับได้ทำให้เกิดบีสท์และเดมอนที่ดุร้ายขึ้นมาด้วยเช่นกัน ภายนอกมหานครออโรร่านั้นจะมีบีสท์ดุร้ายอยู่เต็มไปหมด มันยิ่งทำให้มนุษย์จำเป็นต้องพึ่งพิงอาศัยอยู่ในเมืองและยากจะเดินทางออกไปในดินแดนที่เต็มไปด้วยความมืดมิด
____อาณาจักรมนุษย์มากมายต้องดิ้นรนต่อสู้กับทั้งบีสท์และมนุษย์ด้วยกันเอง เพื่อที่จะเอาชีวิตรอดไปจากโลกอันโหดร้ายใบนี้ให้ได้ บางเมืองนั้นถึงขั้นตั้งเมืองขึ้นบนเหมืองแร่ขนาดใหญ่ที่ขุดค้นพบแร่ไลท์เทียมและแร่อื่นๆที่สามารถให้แสงได้ หรือบางอาณาจักรก็สามารถดำรงอยู่ได้ด้วยต้นไม้โลกที่สามารถเรืองแสงขับไล่ความมืดมิดได้
____แฟนธ่อมไม่แน่ใจนักว่าบนโลกแห่งความมืดแห่งนี้เขาจะสามารถเอาชีวิตรอดไปได้หรือไม่ ดังนั้นแม้ว่าตลาดสองข้างทางจะมีร้านขายสินค้าที่น่าสนใจมากมาย ไม่ว่าจะเป็น คทาและลูกแก้วเวทมนตร์ เสื้อผ้าเวทมนตร์ที่ส่องแสงในตัวเองได้ เครื่องประดับระยิบระยับ หนังสือเวทมนตร์ ร้านขายสมุนไพรและยาวิเศษ สัตว์เลี้ยงวิเศษ แต่แฟนธ่อมกลับเพียงมองดูด้วยความสนใจและไม่ได้ซื้อสิ่งของเหล่านั้นเลย


## ตอนที่ 14 ดาร์กสมิธ

____สิ่งของเหล่านี้หากไม่สนใจเรื่องความเก่าของมัน ไม่ว่าสิ่งใดวิหารเซนต์มารีอาล้วนมีเก็บรักษาไว้ทั้งสิ้น สำหรับเด็กกำพร้าอย่างแฟนธ่อมแล้วเขาไม่ต้องการซื้อสิ่งของเหล่านี้เลย สิ่งที่เขาต้องการซื้อจริงๆคืออาวุธมีคมต่างหาก
____โดยปกติแล้วผู้คนมักจะมีภาพในหัวว่าทหารมักจะถนัดและฝึกฝนในการใช้งานเพียงอาวุธร้อนสมัยใหม่อย่างเช่นปืนเท่านั้น ในความเป็นจริงก็เป็นเช่นนั้น แต่แฟนธ่อมกลับเป็นพวกตัวประหลาดแม้แต่ในสายลับด้วยกัน แฟนธ่อมมีงานอดิเรกคือการควงมีดและการปาอาวุธลับ
____แฟนธ่อมสามารถปามีดใส่เป้าหมายที่อยู่ห่างนับร้อยเมตรได้อย่างแม่นยำและลี้ลับ เมื่อรวมกับทักษะอาวุธลับของเขา เป้าหมายของแฟนธ่อมที่ตายจากมีดกลับมีมากกว่าปืนเกือบ 3 เท่า การใช้ปืนนั้นแฟนธ่อมจะใช้มันก็ต่อเมื่อเขาไม่มีหนทางในการเข้าใกล้เป้าหมายได้จริงๆเท่านั้น ความจริงแล้วแฟนธ่อมค่อนข้างเกลียดปืน เพราะมันเสียงดังและมีโอกาสมากที่มักจะทำให้งานของเขาพังพินาศได้ง่ายๆต่อให้จะมีตัวเก็บเสียงก็ตาม ขณะที่การสังหารเป้าหมายด้วยมีดนั้นเป็นเหมือนดั่งงานศิลปะ แฟนธ่อมสามารถใช้มีดสังหารศัตรูแต่แทบไม่มีเลือดออกเลยได้ ความเงียบในการทำงานคือบทเพลงขับกล่อมที่แฟนธ่อมชื่นชอบที่สุด
____อีกทั้งการใช้ดาบแฟนธ่อมก็ฝึกมาไม่น้อย แม้แต่ในสงครามโลกครั้งที่สองการใช้ดาบก็ไม่ใช่เรื่องแปลกอะไร หนึ่งในตัวตนปลอมของแฟนธ่อมก็ยังมีนักดาบโอลิมปิกเหรียญทองอีกด้วย ฉะนั้นในขณะที่แฟนธ่อมรู้ดีว่าเวทมนตร์ของเขายังไม่แข็งแกร่งเพียงพอที่จะนำมาปกป้องตนเองได้อย่างมีประสิทธิภาพ การใช้อาวุธเย็นก็เป็นเรื่องไม่เลวร้ายอะไร
____แฟนธ่อมปัดเศษหิมะบนผ้าคลุมสีขาวแล้วเดินเข้าไปในร้านตีเหล็กแห่งหนึ่งอย่างรวดเร็ว ร้านนี้เป็นหนึ่งในร้านอาวุธเวทมนตร์ที่มีอยู่มากมายนับสิบร้านตลอดเส้นทางที่แฟนธ่อมเดินผ่านมา กระนั้นร้านนี้กลับเล็กและแทบไม่มีลูกค้าอยู่ภายในร้านเลย แต่ประสาทสัมผัสเวทมนตร์อันแหลมคมของแฟนธ่อมกลับดึงรั้งให้เขาต้องรีบเข้ามาภายในร้านแห่งนี้
[กริ๊งกริ๊ง!]
____เสียงกระดิ่งทองเหลืองเก่าคล่ำคล่าจนแทบกลายเป็นสีดำที่แขวนอยู่เหนือประตูดังขึ้นแผ่วเบา ภายในร้านนั้นมืดมิดเป็นอย่างมากเนื่องจากแทบไม่ได้เคลือบแร่ไลท์เทียมไว้เลยทำให้ทั่วทั้งร้านมีบรรยากาศมืดมนอึมครึมน่ากลัว เสียงตีดาบไม่หยุดที่ดังออกมาจากหลังร้านกลับทำให้ดูหลอนวังเวงแทนที่จะมีชีวิตชีวา สภาพการตกแต่งร้านเหมือนร้านขายอาวุธมาตรฐานทั่วไป คือมี ดาบ มีด หอก ทวน ค้อน ลูกตุ้ม แส้ โล่ เกราะ แขวนและตั้งโชว์อยู่หลากหลายชนิด อีกทั้งยังมีอาวุธอีกหลายประเภทที่มีหน้าตาประหลาดซึ่งแฟนธ่อมเองยังไม่สามารถนิยามหรือจัดหมวดหมู่ให้มันอยู่ในหมวดไหนได้ ไม่เพียงแค่นั้น ภายในร้านยังมีมีอาวุธอื่นตั้งโชว์ไว้ตามชั้นและตู้ไม้อีกมากมาย รวมถึงมีอาวุธที่ดูเป็นอาวุธชั้นต่ำที่มีรอยบิ่นแตกวางอยู่ในตะกร้าอาวุธราคาถูกวางอยู่ตามพื้นเต็มไปหมด
____แต่มีสิ่งประหลาดบางอย่างที่ไม่เหมือนอาวุธในร้านอื่นที่แฟนธ่อมสัมผัสได้ ร้านตีเหล็กแห่งนี้กลับมีกลิ่นคาวเลือดรุนแรง แฟนธ่อมไม่เคยสังหารบีสท์และเดมอนมาก่อนในชีวิตนี้ แต่ชีวิตที่แล้วกลิ่นเลือดมนุษย์เป็นสิ่งที่แฟนธ่อมไม่สามารถคุ้นเคยไปมากกว่านี้ได้แล้ว
____แฟนธ่อมมองไปรอบร้านขายอาวุธแห่งนี้เขาก็สัมผัสได้อย่างชัดเจน อาวุธในร้านแห่งนี้ทุกเล่มเคยถูกอาบด้วยเลือดมาก่อน อีกทั้งอาวุธบางเล่มยังเคยถูกใช้สังหารมนุษย์มาแล้วอย่างโชกโชน แฟนธ่อมสัมผัสถึงจิตสังหารอันโกรธเกรี้ยวมืดมนทิ่มแทงชอนไชไปในทุกอณูตั้งแต่เข้ามาในร้านอาวุธแห่งนี้ ตลอดเวลา 5 ปีแฟนธ่อมอยู่ใกล้ชิดกับพลังศักดิ์สิทธิ์มาโดยตลอด ในเวลานี้พลังแห่งความมืดเข้มข้นภายในร้านอาวุธแห่งนี้จึงทำให้แฟนธ่อมแทบอยากจะคลื่นไส้อาเจียนออกมา
____"โฮ่! ไม่น่าเชื่อว่าผู้ที่มาเยือนบ้านซอมซ่อของข้าน้อยผู้ต้อยต่ำจะเป็นท่านแฟนธ่อมผู้บริสุทธิ์และสูงส่ง ยินดีต้อนรับเป็นที่สุดขอรับนายท่าน" ชายฉกรรจ์สวมผ้ากันเปื้อน ร่างหนาสูงหนวดเครารุงรังราวกับเป็นหัวหน้าอันธพาลมากกว่าจะเป็นเจ้าของร้านตีดาบแห่งนี้ พึ่งเดินออกมาจากหลังร้านพลางทักทายแฟนธ่อมด้วยคำพูดประชดแดกดัน ทั้งยังโค้งทำความเคารพแฟนธ่อมจนต่ำแทบจะติดดิน
____ลักษณะท่าทางของเขาแทนที่จะดูให้ความเคารพแต่กลับดูไม่จริงใจและน่ารังเกียจเสียมากกว่า การกระทำของเขาทำให้แฟนธ่อมคิดถึงคนที่เขารังเกียจอย่างดาฮัด แฟนธ่อมจึงหรี่ตาด้วยความไม่พอใจในทันที
____"รู้จักข้าด้วยรึ?" แฟนธ่อมถามด้วยน้ำเสียงเย็นชา
____"แน่นอนสิขอรับ ใครกันจะไม่รู้จักท่านแฟนธ่อมผู้โด่งดังและมีชื่อเสียงก้องเมืองเมโทรไลท์ อีกทั้งข้ายังได้ยินมาว่าท่านได้กลายเป็นศิษย์สายตรงคนสุดท้ายของท่านปรมาจารย์คีตัสแล้ว การที่ท่านแฟนธ่อมได้มาเหยียบร้านของข้านับเป็นเกียรติสูงส่งจนแทบทำให้ร้านของข้าบริสุทธิ์ศักดิ์สิทธิ์จนแทบลอยขึ้นฟ้าไปหาพระเจ้า เพียงแต่ไม่คิดว่าผู้รับใช้แห่งพระเจ้าก็ยังจำเป็นต้องใช้อาวุธโสมมเหล่านี้ด้วยนะขอรับ" เจ้าของร้านโค้งก้มศีรษะกล่าวคำเยินยอที่ไร้ความจริงใจอย่างที่สุด
____แฟนธ่อมต้องยอมรับว่าอีกฝ่ายมีพรสวรรค์ที่สามารถเยินยอผู้คนให้อีกฝ่ายโกรธเกรี้ยวได้เก่งมาก จากเดิมทีที่แฟนธ่อมกำลังเดินสำรวจตลาดอาวุธเวทมนตร์ด้วยความอารมณ์ดี แต่ในเวลานี้เขากำลังเดือดจนแทบจะลุกเป็นไฟแล้ว
____"แค่ก!! นะ... นายท่าน" ช่างตีเหล็กค่อยๆลอยขึ้นจากพื้นทีละนิดพลางกำมือไว้รอบคอของเขาด้วยอาการทรมาน สีหน้าของเขาที่เปลี่ยนจากแดงก่ำกลายเป็นเขียวและม่วงแสดงให้เห็นว่าเขากำลังจะขาดอากาศหายใจตายแล้ว
____"จะขายอาวุธหรือไม่?!!" แฟนธ่อมยกมือกำขึ้นกลางอากาศดวงตาวาวโรจน์ถามด้วยน้ำเสียงทุ้มต่ำอย่างน่าประหลาด
____ความจริงแล้วเสียงของแฟนธ่อมในวัยนี้ยังคงใสดุจระฆังแก้ว แต่น่าประหลาดว่าเสียงของเขาเวลานี้ช่างน่ากลัวยิ่งกว่าซาตานเสียอีก
____"ขะ... ขายแน่นอนขอรับ" ช่างตีดาบกล่าวพลางฉีกยิ้มน่ารังเกียจออกมา ราวกับเขากำลังยินดีที่ประสบความสำเร็จในการฉีกหน้ากากที่แท้จริงของแฟนธ่อมเพื่อปลดปล่อยธาตุแท้ของเขาออกมาได้
____แท้จริงแล้วช่างตีดาบผู้นี้คือผู้สร้างดาบแห่งความมืดเดคาเรส เนื่องจากเวทมนตร์พิเศษประจำตระกูลดาร์คสมิธ อาวุธที่เดคาเรสสร้างมักจะแฝงไปด้วยเวทมนตร์ความมืดทั้งสิ้น หลังจากนั้นอาวุธก็จะถูกนำไปอาบโลหิตของมนุษย์ บีสท์ หรือ เดมอน จึงจะถือว่าเสร็จสิ้นกระบวนการสร้างอาวุธแห่งความมืดอย่างสมบูรณ์ ไม่เพียงแค่นั้น เดคาเรสยังมักจะรับอาวุธมือสองที่เจ้าของเสียชีวิตไปแล้วกลับมาขายในร้าน ทำให้ผู้คนภายในเมืองเมโทรไลท์มักจะขนานนามร้านแห่งนี้ว่า 'เดคาเรสผู้ดำมืด'
____เนื่องจากความมืดมิดที่กลืนกินโลกใบนี้ เวทมนตร์ความมืดจึงมักจะเป็นที่รังเกียจและถูกมองว่าเป็นสัญลักษณ์ของเดมอน แต่ในความเป็นจริงเวทมนตร์ก็เหมือนอาวุธทุกชนิด มันสามารถปกป้องชีวิตได้ แต่ก็สามารถทำลายชีวิตได้เช่นกัน โดยเฉพาะอาวุธความมืดมักจะมีความคมและกัดกร่อนสูงเป็นพิเศษ ต่อให้โดนอาวุธเหล่านี้โจมตีถากๆแต่ก็มีโอกาสตายสูง นั่นทำให้ยังมีคนจำนวนมากชื่นชอบในการใช้เวทมนตร์ความมืดหรือนิยมใช้งานอุปกรณ์ความมืด กระนั้นบุคคลเหล่านั้นจะแอบใช้สิ่งของเหล่านี้ในที่ลับ โดยเฉพาะพวกอาชญากรที่ชื่นชอบอาวุธความมืดและอาวุธของเดคาเรสเป็นพิเศษ แม้จะเห็นว่าในยามเช้าอาวุธของเดคาเรสขายไม่ดี แต่ในเวลาค่ำมืดร้านของเดคาเรสคือร้านอาวุธที่ขายดีเป็นอันดับต้นๆภายในเมืองเมโทรไลท์แห่งนี้ อีกทั้งอาวุธในร้านนี้ยังมักจะถูกนำไปขายต่อในตลาดมืดตามเมืองต่างๆในราคาสูง สิ่งเหล่านี้คือสิ่งที่มักจะเกิดขึ้นภายใต้เงาอันมืดมิดของโลกที่มักไม่ค่อยมีผู้ใดมองเห็น
[ตุ๊บ!]
____เดคาเรสร่วงลงมากับพื้น แต่เขายังสามารถคุกเข่าอยู่ได้อย่างสง่างามไม่ร่วงไปนอนกับพื้น แสดงให้เห็นว่าความแข็งแกร่งที่แท้จริงของช่างตีดาบเดคาเรสผู้นี้ไม่ต่ำทราม สมกับเป็นช่างตีดาบอันดับต้นๆภายในเมืองเมโทรไลท์
____"เจ้านี่มันโรคจิต!" แฟนธ่อมเก็บแขนเข้าผ้าคลุมเวทพลางกล่าวอย่างขยะแขยง ขณะมองดูเดคาเรสลุกขึ้นยืนอย่างกระปรี้กระเปร่าและมีรอยยิ้มอยู่เต็มหนวดเครารกรุงรังสีดำบนหน้าของเขา
____แฟนธ่อมเคยเจอคนแบบนี้มามาก หลายคนมีสภาวะทางจิตชื่นชอบถูกกระทำด้วยความรุนแรงโหดร้าย หรือชอบกระทำผู้อื่นด้วยความรุนแรงโหดร้าย โดยเฉพาะพวกคนในโลกมืดหรือคนในโลกใต้ดินนั้นมักจะมีโอกาสที่จะมีลักษณะนิสัยเช่นนี้สูงมาก พวกเขาชื่นชอบการตัดสินด้วยกำลังและความรุนแรง กลุ่มคนเหล่านี้มักเชื่อว่าความรุนแรงและคำพูดที่หยาบคายแต่จริงใจนั้นเป็นสิ่งที่มนุษย์ควรจะเป็นจริงๆ ในบางครั้งแฟนธ่อมก็อดเห็นด้วยกับทัศนคติของคนเหล่านี้อยู่บ้าง แต่ไม่ว่าจะเข้าใจคนเหล่านี้อย่างไรแฟนธ่อมก็ไม่สามารถมีทัศนคติเช่นเดียวกับคนเหล่านี้ได้จริงๆ
ในโลกแห่งความมืดมิด อดีตสายลับแฟนธ่อมต้องพยายามดิ้นรนเอาชีวิตรอด เมื่อเผชิญหน้ากับทางแยก แฟนธ่อมต้องตัดสินใจว่าจะเป็นผู้ช่วยเหลือหรือเป็นผู้ทำลายล้าง